އައްޒަ ފިލްމް ކުޅެން މިހާރު ސީރިއަސް، ދެން ފެންނާނެ\nޔާރާ އާއިލާ އިން ފިލްމީ ދާއިރާ އަށް ނިކުތް މަރިޔަމް އައްޒަ އަކީ މިހާރު މި ދާއިރާގައި ހުރި އެންމެ އުންމީދީ އެއް ބަތަލާއޭ ބުނުމަކީ ގޯހަކަށް ނުވާނެ އެވެ.\nAugust 05, 2016 7\nވިޝްކާގައި ސައީދަކީ އަޑި ނޭނގޭ މަޖިލިސް މެންބަރެއް\nޔާރާ ޕްރޮޑަކްޝަންގެ ފިލްމް "ވިޝްކާ" އަކީ މި އަހަރުގެ އެންމެ އުންމީދީ އެއް ފިލްމެވެ. މި ފިލްމަށް އިންތިޒާރު ކުރާ މީހުންނަށް ފިލްމުގެ މައި ތިން ކެރެކްޓާއަކީ ވަރަށް ޝައުގުވެރި ކެރެކްޓާތަކަކަށް ވާނެކަން ޔަގީންނެވެ.\n"ޕްލޭން ބީ" މި އަހަރު ރިލީޒް ކުރަނީ\nމާސްކޭގެ ސްޓޫޑިއޯ އިން އުފައްދާ ފިލްމް "ޕްލޭން ބީ" ގެ ޓްރެއިލާ 2014 ގައި އާންމުކުރި ފަހުން ޚަބަރެއް ނުވެ އެވެ. އެކަމަކު އެ ޓްރެއިލާއިން ފެންނަ ގޮތުގައި މިއީ އަނެއްކާ ވެސް ދިވެހި ސިނަމާ...\nAugust 03, 2016 6\n"ނޭދެން ވަކިވާކަށް" އުފައްދަން މާއެނބޫ ތޮއްޑޫގައި\nމިދިޔަ އަހަރު "ރަންދަރި" ބެލުންތެރިންނާ ހަމައަށް ގެނެސް ދިން ޑައިރެކްޓަރު މުހައްމަދު އަބޫބަކުރު (މާއެނބޫ) އާ ފިލްމެއްގެ މަސައްކަތް ފަށައި، ފިލްމު މި އަހަރު ސިނަމާ އަށް ގެންނަން...\nބަގަޅޭ: އާ ބައެއްގެ ތަފާތު މަސައްކަތެއް\nދިވެހި ފިލްމީ ދާއިރާ އަށް ބަދަލުތަކެއް ބޭނުންވާކަން އެންމެން ވެސް ގަބޫލުކުރެ އެވެ. އެ ބަދަލުތައް މިހާރަކަށް އައިސް ފެންނަމުން ވެސް ދެ އެވެ. ތަފާތު ރަހަތަކުގެ އަދި ކޮލިޓީ ފިލްމްތައް...


Kuda Dhorun Feni Vevunu Loabi, Nukulhedhuntheriehge Ihusaas Viya Nudhey!\nއަމަސޫދާ އާއި އޭނާގެ ފިރިމީހާ އަލީ----\nކުޑަ ދޮރުން ފެނި ވެވުނު ލޯބި، ނުކުޅެދުންތެރިއެއްގެ އިހުސާސް ވިޔަ ނުދޭ!\n10 މޭ 2022 - 22:55:16\nޔަގީނެވެ. ހަގީގީ ލޯތްބެއްގެ އަސްލުހަ ރަހަ ދެކެފި ދެ ލޯބި ވެރިއެއްގެ ހިތުގައި ޖަހަމުންދާނީ އެއްވިންދެކެވެ. އުފެދޭނީ އެއް ކުލުނެކެވެ. ކުޅޭނީ އެއް މިއުޒިކެކެވެ. ޖަހާނީ އެއް ލަވައެވެ. އެފަދަ ދެ ހިތަކަށް "ކުޅަދޭއެއް" "ނުކުޅެދޭ" އެއް އިހުތިޔާރު ކުރާކަށް ބޭނުމެއް ނުވާނެވެ.\nށ. ގޮއިދޫ (އަބްހަރީގެ) އައިޝަތު އަމްސޫދާއި އައްޑޫ ސިޓީ ހިތަދޫ (އަހިވަލުގެ) އަލީ ހުސެއިންގެ ކައިވެނީގެ ހަޔާތަކީ ވެސް އެފަދަ ގަދަފަދަ ލޯތްބީގެ މިސާލެކެވެ. އެ ދެ ހިތުގައި އުފެދުނު ލޯބީގެ ގަދަ އޮއިބާނި ތަކާއި ދެކޮޅަށް މާ ކަނޑު މެދުގައި އެ ދެބައިވެރިން އެތައް ދުވަހެއް ވަންދެން ފަތަން ޖެހުނެވެ. ނަމަވެސް ގުރުބާނީ ތަކަށްފަހު ހަޔާތެއް ފަށާ އެކުގައި އުޅޭތާ މިހާރު 15 އަހަރުވީއެވެ.\nއަލީ ހިތުގައި އަމްސޫދާ ދެކެވި، ހަގީގީ ލޯބި އަމްސޫދާ އަށް ގަބޫލު ކުރަން ދަތިވީ އަމްސޫދާގެ ހުރި ނުކުޅެދުންތެރި ކަމެއްގެ ސަބަބުނެވެ. އަމްސޫދާ އަކީ ފޫޅުން ތިރީގައި (ފައިގައި) ވާގި ނުހުންނަ މީހެކެވެ.\nއެ ނިމުމެއްނެތް ލޯބީގެ އުފާވެރި ހަނދާންތަކުގެ ވާހަކަތައް އަމްސޫދާ "ސީއެންއެމް" އަށް ކިޔައި ދިނީ ހިތްދަތި ކަމާއި އަސަރާ އެކުގައެވެ.\nއުމުރުން 42 އަހަރުގެ އަމްސޫދާ ބުނީ އޭނާގެ ފިރިމީހާ އާއި އޭނާ އާއި އެންމެ ފުރަތަމަ ދިމާވީ އޭނާ ދިރިއުޅެމުންދިޔަގޭގެ ގޯތި ތެރޭގައި ފުރޮޅުލީ ގޮނޑީގައި އިންދާ ކަމަށެވެ.\n"ބައްޕަ ބުނޭ ކުޑައިރު ކުޑަކޮށް ވެއްޓެމުން ހިނގުނޭ. އޭގެ ފަހުން ނުއެއް ހިނގޭ. ހަދާން ހުންނަން ފެށީއްސުރެ އަބަދުވެސް އިންނަނީ ފުރޮޅުލީ ގޮނޑީގައި." އަމްސޫދާ ބުންޏެވެ.\nއަމްސޫދާގެ އުމުރުން ހަތް އަހަރުގައި މަންމަ ނިޔާވެއްޖެ އެވެ. އެހެންކަމުން އޭރު ވެއްޓެމުން ހިނގުނަސް ފަރުވާ ކުރެވޭނެ ގޮތެއް ނެތި، އުމުރަށް ފޮރޮޅުލީ ގޮނޑީގައި އިށީނާން ޖެހުނީއެވެ.\nދުވަސް ކޮޅަކީ ދެހާހުގެ އަހަރު ތަކުގެ ކުރީ ކޮޅު ކަމަށާއި، އަމްސޫދާގެ ރަށަށް އަލީ އައީ އޭރު ޖެހުނު ކުޑަމައްސަލެއްގެ ސަބަަބުން އަރުވާލި މީހެއްގެ ގޮތުގައި ކަމަށް އަމްސޫދާ ބުންޏެވެ.\nއޭރު އަމްސޫދާގެ ގޭގައި ވަށާފާރު ނުހުންނާތީ، ކައިރީގައި ތިބޭ ގޭގެ ފެނެއެވެ. އޭރު އަލީ އުޅުނީ އަމްސޫދާ ދިރިއުޅެމުން ދިޔަ އަބްހަރީގެ އާއި ޖެހިގެން ހުންނަ އާޒާދު ގޭގައެވެ.\n"އާޒާދުގޭގެ ކުޑަދޮރުން ބޭރު ބެލީމައި އަހަރެންގެ ގެ ފެންނާނެ. އަހަރެންގެ ގޯތީގައި އަހަރެން އުޅޭ އިރު އަލީ ހުންނަނީ ކުޑަދޮރުން ބަލަން. އެކަން އަހަންނަށް އެނގުނީ އެތައް ދުވަހެއްގެ ފަހުން." އަމްސޫދާ ބުންޏެވެ.\nފަހުން ފަހުން އައިސް އަލީ އޭނާގެ ރައްޓެހި ކުއްޖަކު ލައްވާ ސިޓީ ފޮނުވަން ފެށިއެވެ. އޭގެ ޖަވާބު އޭރު ދޭން އަމްސޫދާ ބޭނުން ނުވިއެވެ. ސަބަބަކީ ނުކުޅެދޭ މީހަކާއި، އިންނާނެ މީހަކު ނުހުންނާނެ ކަމަށް އަމިއްލަ ޒަމީރު ގަބޫލު ކުރެވޭތީ އެވެ.\n"ނަމަވެސް އޭރު ބޭރަށް ނުކުތީމައި އަލީ ފަހަތުންވެސް ދާން ފެށީ. ބުނި ޖަވާބެއް ލިބޭނެ ދުވަހަކަށް އިންތިޒާރު ކުރާނަމޭ. އޭރު ހާލަތު ހިތައް އަރާފައި ބުނިން ތި އަހަންނަށް ލަޑެއް ދޭން ވެގެން ހެއްޔޭ. އަލީ ބުނި ދުވަހަކުވެސް ލަޑެއް ނުދޭނަމޭ. ވަރަށް ލޯބި ވެޔޭ. ނަމަވެސް އަހަރެން އެ ވާހަކަ ގަބޫލު ކުރަން ބޭނުން ނުވި. އެންމެ ފަހުން އަލީ ދޫ ނުކުރީމަ ބުނިން އަހަރެން ދެކެ ލޯބި ވަންޏާ އަލީ މިނިވަން ވެގެން ރަށަށް ދިޔައަސް އަނބުރާ އަންނާނެޔޭ. އައިމައޭ ރައްޓެހިވާނަމޭ." އަމްސޫދާ ބުންޏެވެ.\nއަމްސޫދާއާއި އޭނާގެ ފިރިމީހާ އަލީ މޫދުގައި:\nމަންމަ މަރުވެ އެކަނި ހާލާއިގެން އުޅެމުންދިޔަ އަމްސޫދާ ބުނީ ހަތަރު އަހަރުވަންދެން އަލީ ރަށުގައި އުޅުނު އިރު، ލޯބި ހުށައެޅުން ފިޔަވައި އިތުރު އެއްވެސް ގޮތަކަށް އުނދަގުލެއް ނުކުރާތީ، އައްޔަ ހަގީގަތުގައި ވެސް ލޯބިވާ ކަމަށް ގަބޫލު ކުރިކަމަށެވެ.\nއަމްސޫދާ ހީކުރިގޮތާއި ހިލާފަށް އައްޔަ މިނިވަންވެ ރަށަށް ދިޔަ ފަހުން ވެސް ގުޅާ ހާލުބަލާ ހަދާ އެވެ. އައްޔަ އޭނާގެ ރަށް އައްޑޫއަށް ދިއުމަށް ފަހު ރިޒޯޓެއްގެ ވަޒީފާ އަދާކުރަން ފެށިނަމަވެސް އަމްސޫދާއާއި ދުރުގައި ހުންނަން އުނދަގޫވެ، ވަޒީފާ އިން ކެނޑިގެން އަމްސޫދާގެ ރަށް ގޮއިދުއަށް އައެވެ. ރަށަށް އައިސް ފުރަތަމަވެސް އެދުނީ އިންނާށެވެ.\nއިންނަން އެދުމުން ކައިވެންޏަށް އެންމެ މީހެއް ފިޔަވާ އެންމެން ރުހި ގަބޫލުވިއިރު، އަލީގެ ހިތުގައި އަމްސޫދާ އާއި ދޭތެރޭ އުފެދިފައިވަނީ ތެދުވެރި ލޯބިކަން ގަބޫލު ކުރެވުނީ އެހާ ހިސާބުންނެވެ.\n"ރަށުގެ ބައެއް މީހުން ބުނި. އަހަންނަށް ދަރިން ނުލިބޭނެޔޭ ފޫޅުން ތިރީގައި ވާގިނެތި ނުހިނގޭތީ. ދެން ޑޮކްޓަރަށް ދައްކައިގެން ޓެސްވެސް ހެދީ. ޓެސްޓް ހެދި އިރު ޑޮކްޓަރު ވިދާޅުވީ އަހަންނަށް ދަރިން ލިބެޔޯ. އެހާހިސާބަށް ދެވުނު އިރުވެސް އައްޔަ ހުރީ އަހަރެންގެ އިންތިޒާރުގައި. އެހާ ހިސާބަށް ދިޔަ އިރު އޭނާވި ލޯބި އަހަރެންގެ ހިތުގައި ކެކި އުތުރި އެރި." ކަމަށް އަމްސޫދާ ބުންޏެވެ.\nއެގޮތުން 2007 ވަނަ އަހަރު ކުރި ކައިވެނި އަމްސޫދާ ހީވެސް ނުކުރާހާ އުފާވެރި އެވެ. ކައިވެންޏަށް ފަސް އަހަރުގައި ދަރިއަކުވެސް ލިބުނެއެވެ.\nއަމްސޫދާ ބުނީ އޭނާގެ ހަޔާތުގައި އެންމެ އުފާވި ދުވަކީ ދަރިއަކު ލިބުނު ދުވަސް ކަމަށެވެ. ކުއްޖާ ވިހައިގެން އެންމެ ކުޑަ އިރުވެސް ކުއްޖާ ބެލީ އޭނާއެވެ. ފިރިމީހާގެ އެހީތެރިކަން އިންތިހާ އަށް ލިބެއެވެ. އަދި ދަރިފުޅު ބޮޑުވަމުން އައީވެސް އުންމީދު ކުރިފަދަ ބަސް އަހާކުއްޖެއްގެ ގޮތުގައެވެ.\n"މީހުން އޭރު އައިސް ބުނާނެ ނުހިނގޭ މީހަކަށް ލިބޭނީ ނުހިނގޭ ދަރިންނޭ. ފިރުކެން ފެށީމަ ބުނި ފިރުކެން ފެށީދޯއޭ މިހާރު."މީހުންގެ އެ ބަސްތަކުން ހިތަށް ވަރަށް އަސަރު ކުރި ކަމަށް އަމްސޫދާ ބުންޏެވެ.\nއަމަސޫދާ އާއި އޭނާގެ ފިރިމީހާ އަލީ އާއި ދަރިފުޅު ކުޑައިރު:\nދަރިފުޅަކީ ނޯމަލް ކުއްޖައް، އެކަމަކު މަންމަގެ ނުކުޅެދުންތެރިކަމުގެ ސަބަބުން ދަރިފުޅުވެސް ނޯމަލް ވިޔަކަ މުޖުތަމައު ނުދޭ!\nފާޑުކިއުންތައް ކޮންމެ ގޮތަކަށް ހުއްޓަސް މާތްﷲ ދެއްވާ ރިޒުގެއް ނުވަތަ ނިއުމަތެއް ހުއްޓުވޭނެ މީހަކު ހުންނާނެ ހެއްޔެވެ؟. އަމްސޫދާ ގަބޫލުކުރާ ގޮތުގައި ދަރިފުޅަކީ އޭގެ އަޖައިބު ކުރަވަނިވި މިސާލެކެވެ.\nއެންމެ 11 މަހުގައި ދަރިފުޅު ހިންގަފެށިއެވެ. ވަރަށް ކުޑައިރުއިރު ވާހަކަވެސް ދައްކަން ފަށައިފިއެވެ. ދަރިފުޅު ވިސްނުންތޫނު ވެފައި އެހާމެ މޮޅެވެ. ނަމަވެސް މުޖުތަމައުގެ ތެރެއިން ނުކުޅެދުންތެރިއާ ބާކީ ކޮށްލާ ވިސްނުން އަދިވެސް އޮތުމުން "ބުލީ"ގެ ޝިކާރައިން ދަރިފުޅު އަމްސޫދާއަށް ސަލާމަތްކޮށެއް ނުދެވުނެއެވެ.\nދަރިފުޅަކީ ނޯމަލް ކުއްޖަކަސް މަންމަގެ ނުކުޅެދުންތެރިކަމުގެ ސަބަބުން ދަރިފުޅުވެސް ނޯމަލް ވިޔަކަ މުޖުތަމައު ނުދެއެވެ. އަމްސޫދާ އެންމެ ދެރަވަނީ އެކަމުގައި އޭނާއަށް ވެދެވޭނެ އެހީތެރިކަމެއް ނެތުމުންނެވެ. ތުއްތު މައުސޫމު ހިތަށް އަރާނެހާ އެއްޗެހި އަމްސޫދާއަށް ވިސްނި ރޮވެއެވެ.\n"ފުޓްބޯޅަ ކުޅެންގޮސްވެސް ކުދިން އަލްޔާން ނުލާނެ. އެހެންވެ ކޮންމެ ދުވަހަކު އެތަނަށް ދަން. ބައެއް ކުދިން ބުނާނެ މަންމަޔަށް ނުހިނގެނީ ކީއްވެހޭ. ވަރަށް ރޯނެ ގެއަށް އައިސް އެކަމާ ދެރަވެ. މިހާރު އެވާހަކަތައް ސުކޫލުގައި ދައްކައިގެން ކުދިންވެސް އަލްޔާނަށް ރަނގަޅު. ބުލީ ކުރުންވެސް މަދު" ކަމަށް އަމްސޫދާ ބުންޏެވެ.\nމުޖުތަމައުގެ ބުލީއާއި ހެދި މަންމަ އަށް ނުހިނގި އިންނަނީ ކީއްވެތޯ ދަރިފުޅު ސުވާލުކުރެއެވެ. އަދި އަވަަހަށް ރަނގަޅުވުމަށް ތުއްތު ތުއްތު ހިތް ދުއާކޮށްދެއެވެ. ދަރިފުޅު ރޯތަންވެސް ފެނެއެވެ.\nކުއްޖާ މަންމަ ދެކެ ވާލޯބި ވަރަށްވެސް ބޮޑެވެ. މުޖުތަމައު ކިތަންމެ ބުލީ ކުރިއަސް މަންމަ ރަނގަޅުވާނެ ކަމުގެ އުންމީދު އެކުޑަކުޑަ ހިތުން ކަނޑައެއް ނުލައެވެ. ތުއްތު ދަރިފުޅުގެ އެންމެ ޝައުގުވެރި ޗެނަލަކީ ސައުދީ އެވެ. މައްކާގައި ކުރާ މަތިވެރި ހައްޖުގެ އަޅުކަމެވެ.\nބޮޑުވެގެން ޕައިލެޓަކަށްވާން ދަރިފުޅު ހިތުގައި އޮތް އަޒުމުގެ ފަހަތުގައިވެސް ވަނީ، މަންމަގެ ބައްޔަށް ޝިފާއެއް ހޯދާދިނުމެވެ.\n"އެއްދުވަހު ގިފިލީގައި ހުއްޓާ އަލްޔާން ބުނި ކީއްވެހޭ މަންމަޔަށް ނުހިނގެނީ. އަހަރެން ބުނިން މާތް ﷲ ކުޅަދުންވަންތަ ވެރި ކަމުންނޭ. ދަރިފުޅު ބުނި މަންމަޔަށް ހިނގޭނެޔޭ އަހަރެން ބޮޑުވެގެން ވާނީ ޕައިލެޓަކަށޭ. މަންމަ މައްކާ އަށް ގެންދާނަމޭ ނަމާދުކުރަން." އެދުވަހު ދަރިފުޅުގެ އެ ބަސް ތަކުން ވަރަށް އަސަރު ކުރި ކަމަށް އަމްސޫދާ ބުންޏެވެ.\nއަމްސޫދާ އާއި އޭނާގެ ހަމއެކަނި ހުރި ދަރިފުޅު، މުހައްމަދު އަލްޔާން އަލީ:\nނުކުޅެދުނަސް އެއީ އަލީގެ މުޅި ދުނިޔެ، އެންމެ ބޮޑު ނަސީބު!\nބަލި ހާލަތު އެނގިހުރެ ވެސް ފިރިމީހާ އައްޔަ އަމްސޫދާ ދެކެ ލޯބިވަނީ އިންތިހާއަށެވެ. އޭނާ ލޯބިން އަމްސޫދާ އަށް މުހާތަބް ކުރަނީ "އަމް"ގެ ނަމުންނެވެ.\nއަމްސޫދާގެ ފިރިމީހާ އަލީ ބުނިގޮތުން ނުކުޅެދުންތެރިކަން ހުރުމަކުން އަނބިމީހާ ދެކެ ވާ ލޯތްބަކަށް ކުޑަވެސް ބަދަލެއް ނާދެއެވެ. އޭނާ އަމްސޫދާ ބަލައިގަތީ އަދި ފުރަތަމަ ނަޒަރުން ލޯބިވެވުނީ އެ ކަން އެގިހުރެއެވެ.\nއެއީ ދުނިޔެ މަތިން އޭނާއަށް ލިބުނު އެންމެ ބޮޑު ނަސީބުކަން ސިފަކުރަމުން އަލީ ބުނީ އުޅެމުން ދިޔަ ގޭގައި ހުންނަ ކޮޓަރީގެ ކުޑަދޮރުން އަމްސޫދާއަށް ބަލަން ކުޑަދޮރު ކައިރީގައި ހުރެވެނީ ކިތަށް ގަޑިއިރުވަންދެން ކަމެއްވެސް ހުދު އޭނާ އަށްވެސް ނޭނގޭ ކަމަށެވެ.\n"އަމް އަކީ ނުކުޅެދޭ މީހެއް ނަމަވެސް އަމް ފެނި ފުރަތަމަ ނަޒަރުންވެސް ލޯބި ހިތުގައި އުތުރި އެރި. އެއީ އަޅުގަނޑުގެ ނަސީބު" އަލީ އޭނާގެ އަންހެނުން އަމްސޫދާ ދޭތެރޭގައި ދެކޭގޮތް ސިފަކުރަމުން ބުންޏެވެ.\nގަދަފަދަ ލޯތްބެއް ދެހިތެއްގެ ދެމެދުގައި އުފެދިއްޖެ ނަމަ އޭގައި އުފެދިގެންދާނީ ޖަޒުބާތީ ގަދަފަދަ އޮއިވަރެކެވެ. އޭގެ ސަބަބުން މުޅިމީހާގެ ހިއްސުތަށް އެ ފުށްމިފުށަށް ޖަހާލައެވެ. އެފަދަ ހިތެއްގެ ދެމެދުގައި އުފެދިފައިވާ ލޯބީގެ އޮއިވަރު މަޑުމަޑު މިއުޒިކެއް ފަދައިން ކުލުނަށް ބަދަލުވެ އެ އޮއިބާނި ގަދަ ކަނޑުގައި ނިމިދާން ވެސް ބޭނުންވާނީ އެފަދަ ދެ ހިތެއް އެކުއެކީގަ އެވެ.


Bahuge hamalaa thah huttaalan Lewandowski ah Bayern in angaifi | Mihaaru\nބަހުގެ ހަމަލާތައް ހުއްޓާލަން ލެވަންޑޯސްކީ އަށް ބަޔާނުން އަންގައިފި\nބަޔާންގެ ފޯވާޑް ލެވަންޑޯސްކީ: ކަލްބަށް ބަހުގެ ހަމަލާތައް ރައްދު ނުކުރުމަށް އޭނާ އަށް ވަނީ އަންގާފަ --- ފޮޓޯ: އީއެފްއީ\n13 ޖޫން 2022 - 08:12\nމިޔުނިކް (ޖޫން 13) - ބަޔާން މިޔުނިކަށް ބަހުގެ ހަމަލާތައް ދެމުން ގެންދިޔަ، ސްޓާ ފޯވާޑް ރޮބަޓް ލެވަންޑޯސްކީ އަށް، އެކަން ހުއްޓާލުމަށް އެ ކްލަބުން އަންގައިފި އެވެ.\nމިދިޔަ މަހު، ލެވަންޑޯސްކީ ވަނީ ކްލަބް ދޫކޮށްލަން ބޭނުންވާ ކަމަށް ބުނެ ބަޔާން އާ މެދު ހިތްހަމަނުޖެހޭކަން މީޑިއާގައި ހާމަކޮށްފަ އެވެ. އޭނާ ދޫކޮށްލަން ބަޔާނުން ބޭނުމެއް ނުވެ އެވެ. މީޑިއާ ރިޕޯޓްތައް ބުނާ ގޮތުން ބަޔާން އާއި ލެވަންޑޯސްކީއާ މިހާރު އޮތް ގުޅުން ވަނީ ވަރަށް ބޮޑަށް ހީނަރުވެފަ އެވެ.\nއެ ކަލްބަށް ބަހުގެ ހަމަލާތައް ރައްދު ނުކުރުމަށް، ލެވަންޑޯސްކީ އަށް އިލްތިމާސް ކުރީ ބަޔާންގެ ސްޕޯޓިން ޑައިރެކްޓާ، ބޮސްނިއާގެ ހަސަން ސަލިހަމްޒިޗް ފޯނުން ކުރި މަޝްވަރާތަކުގަ އެވެ.\nޖަރުމަންގެ ބިލްޑް ނޫހަށް ދިން އިންޓަވިއުގައި ސަލިހަމްޒިޗްބުނީ ލެވަންޑޯސްކީގެ ކަންކަން ހަމަޖެހިގެން އަންނާނެ ކަމަށެވެ. އޭނާ ބުނީ އަންނަ އަހަރުގެ ޖޫންގެ ނިޔަލަށް ލެވަންޑޯސްކީއާ އެކު ކޮންޓްރެކްޓް އޮތުމުން އޭނާ ދޫކޮށްލަން އެ ކްލަބުން ބޭނުން ނުވާ ކަމށެވެ.\n"އަހަރެމެންނަށް އެނގޭ މި ކްލަބާއެކު އޭނާގެ ހުރި ކަންކަން އަދި އޭނާ އަށް އެނގޭ މިތަނުގައި ހުރި ކަންކަން،" ކުރިން ބަޔާން އަށް ކުޅުނު ސަލިހަމްޒިޗް ބުންޏެވެ.\n"އަހަރެމެން ވާހަކަ ދެއްކީ އޭނާ ޕަބްލިކުގައި ދެއްކި ވާހަކަތަކާ ބެހޭގޮތުން އަހަރެމެން ކްލަބުންނާއި އޭނާ ވެސް އެކަން ހުއްޓާލަން ޖެހޭ ވާހަކަ."\nލެވަންޑޯސްކީ އޭރު ދެއްކި ވާހަކަތަކާ ގުޅިގެން ބަޔާންގެ ސީއީއޯ އޮލިވާ ކާން ވަނީ މީގެ ކުރިން އޭނާ އަށް ނުސީދާކޮށް ރައްދު ދީފަ އެވެ.\nލެވަންޑޯސްކީ، ބަޔާން ދޫކޮށްލަން މަސައްކަތް ކުރަނީ، އަންނަ ސީޒަންގައި ބާސެލޯނާ އަށް ބަދަލުވުމަށް ކަމަށް މީޑީއާ ރިޕޯޓްތައް ބުނެ އެވެ. އެކަމަކު ލެވަންޑޯސްކީ އާ ބެހޭގޮތުން ވާހަކަ ދައްކަން ބާސާގެ ރައީސް ޔޮއާން ލަޕޯޓާ ބޭނުމެއް ނުވެ އެވެ.\n"އަހަރެމެން ބޭނުމެއް ނޫން އޭނާ [ލެވަންޑޯސްކީ] އާ ބެހޭގޮތުން ވާހަކަ ދައްކާކަށް. ސަބަބަކީ އޭރުން ބަޔާން އަށް ކުރެވޭ ބޭއިހްތިރާމަކަށް އެކަން ވާނެ،" ލަޕޯޓާ ވިދާޅުވި އެވެ.\nފުޓްބޯޅަ ބަޔާން މިއުނިކް


Rohingya refugeen ah libey ehee vikkanee | Mihaaru\nރޮހިންޖާ ރެފިއުޖީން ބުނަނީ އެހީގެ ބައެއް ތަކެތި ވިއްކަނީ ދިރިއުޅުމަށް ބޭނުންވާ އަސާސީ ތަކެތި ހޯދަން ކަމަށް. --ފޮޓޯ:އަލް ޖަޒީރާ\nރޮހިންޖާ ރެފިއުޖީންނަށް ލިބޭ އެހީ ވިއްކަނީ\n13 ފެބުރުއަރީ 2018 - 13:39 1 comment\nކޮކްސް ބާޒާރު (ފެބްރުއަރީ 13) - ބަންގްލަދޭޝްގެ ކޭމްޕްތަކުގައި ދިރިއުޅޭ ރޮހިންޖާ ރެފިއުޖީންނަށް ލިބޭ އެހީ ވިއްކަން ފަށައިފި އެވެ.\nރެފިއުޖީ ކޭމްޕްތަކުގައި ދިރިއުޅޭ ގާތްގަނޑަކަށް 650،000 މީހުންނަށް ބޭނުންވާ އަސާސީ ޚިދުމަތްތަކެއް ނުލިބެ އެވެ. އަސާސީ ބައެއް ތަކެތި ނުލިބޭތީ ގިނަ ރެފިއުޖީން މިހާރު ހަދާ ގޮތަކީ ވޯލްޑް ފުޑް ޕްރޮގްރާމް (ޑަބްލިއުއެފްޕީ) އިން ލިބޭ އެހީތައް ވިއްކައިގެން ފައިސާ ހޯދުމެވެ. ރެފިއުޖީން ބުނަނީ މަހާއި ތަރުކާރީ ފަދަ ތަކެތި އެ މީހުން ގަންނަން ބޭނުންވާ ކަމަށެވެ.\nރެފިއުޖީ ކޭމްޕްތަކުގައި ދިރިއުޅޭ ބައެއް މީހުން ރޯދަ އަށް ތިބޭތީ ވެސް ޑަބްލިއުއެފްޕީން ދޭ އެހީތައް ބާކީވެ އެވެ. އެހެންވެ އެ މީހުން ހަދާ ގޮތަކީ ބާކީވާ އެހީގެ ތަކެތި ވިއްކަނީ އެވެ.\nރޮހިންޖާ ރެފިއުޖީންނަށް ލިބުނު އެހީގެ ބައެއް ތަކެތި ވިއްކަން ބަހައްޓާފައި. --ފޮޓޯ:އަލް ޖަޒީރާ\nބައެއް ރެފިއުޖީން ބުނި ގޮތުގައި ފައިސާ ހޯދުމަށް ޓަކައި އެ މީހުންގެ އަތުގައި ހުރި ގަހަނާތައް ވެސް ވަނީ ނުއަގުގައި ވިއްކައިފަ އެވެ. އެއް ރެފިއުޖީއަކު ބުނި ގޮތުގައި ޑަބްލިއުއެފްޕީން ދިން އެހީ އޭނާ ވަނީ ފަސް ފަހަރެއްގެ މަތިން ވިއްކައިފަ އެވެ.\nރޮހިންޖާ ރެފިއުޖީންނަށް ދޭ އެހީ ވިއްކަން އެ މީހުން ދަނީ ބަންގްލަދޭޝްގެ ކޯޓް ބާޒާރަށެވެ. އެހީ ވިއްކަން އުޅުނު ބައެއް ރެފިއުޖީން ފުލުހުން މިދިޔަ މަހު ވަނީ ހައްޔަރުކޮށްފަ އެވެ. އެކަމަކު ފައިސާ ދިނުމުން އެ މީހުން ވަނީ ދޫކޮށްލައިފަ އެވެ.\nޑަބްލިއުއެފްޕީން ބުނީ އެ ޖަމާއަތުން އެހީ ދިނުމަށް ފަހު އެއަށް ދެން ހަދާނެ ގޮތެއް އެނގޭނީ ރެފިއުޖީންނަށް ކަމަށެވެ. އަދި ރެފިއުޖީން ކައިފައި ބާކީވާ ބައި ވިއްކަނީ އަސާސީ އެހެން ތަކެތި ގަންނަން ކަމަށް ވަންޏާ މައްސަލައެއް ނެތް ކަމަށް ވެސް ޑަބްލިއުއެފްޕީން ބުނެފައިވެ އެވެ.\nރެފިއުޖީންގެ ގިނަ އަދަދެއްގެ މީހުން ބަންގްލަދޭޝް އަށް އެތެރެވެފައި ވަނީ ރަކީން ސްޓޭޓުގައި މިއަންމާ ސިފައިން މިދިޔަ އަހަރު ފަހުކޮޅު ހިންގަން ފެށި އަނިޔާވެރި އަމަލުތަކާ ގުޅިގެންނެނެވެ.\nއިތުރު ލިޔުންތައް ރިލީފް އެއިޑް ރޮހިންޖާ


މިނިވަންކަން ދެމެހެއްޓުމާއި ޤައުމީ ރޫހް\nމިނިވަން 50 އާއި ގުޅިގެން އެންމެ ގިނައިން ދެކެވޭ އެއް ވާހަކައަކީ މިނިވަންކަން ދާއިމަށް ދެމެހެއްޓުމަށް މަސައްކަތް ކުރުމުގެ ވާހަކައެވެ. މިނިވަންކަން ދިފާއިކޮށް ދެމެހެއްޓުމުގެ މުހިންމުކަމުގެ ވާހަކައެވެ.\nދިވެހިންނަށް މިނިވަންކަންމަތީގައި މިހައިތަނަށް ދެމިތިބެވުނީ ދިވެހިންގެ ހިތްތަކުގައި މިނިވަން ކަމަށް އޮންނަ ލޯބީގެ ބޮޑުކަމުންނެވެ. އެކުވެރިކަމާއި އެއްބާރުލުން ބޮޑުކަމުންނެވެ. ދިވެހިންނަކީ އަމިއްލަ އެދުންތަކުގެ ކުރިއަށް ޤައުމީ ރޫޙް ނެރެގެން ކަންކަން ކުރަން ބޭނުން ބައަކަށްވެފައިތިބި މިންވަރުގެ ބޮޑުކަމެވެ.\nބޮޑުތަކުރުފާނު ކުރެއްވެވި މަތިވެރި ޖިހާދަށް ވިސްނައިލި ނަމަވެސް މިކަން ވަރަށް ރަނގަޅަށް ހާމަވެއެވެ.\nއެތައް އަހަރެއް ކަނޑުމަތީގައި ހޭދަކުރެއްވެވިއިރު ކަޅުއޮއްފުންމީގެ ރިޔާ ބައުވުމުން ބަދަލުކުރެއްވެވީ ކޮމަންޑޫ އިންނެވެ. ކޮމަންޑޫ މުދިންމެ ރިޔާ ވިޔެފައި ބާއްވާފައި އޮންނަނީއެވެ. ކަޅުއޮއްފުންމި ކައިރިކޮށް ރިޔާ ގެންދަނީއެވެ. އެއް ރިޔާ ގެންދިއުމުން އަނެއް ރިޔާ ވިޔެފައި ބާއްވަނީއެވެ.\nރިޔާ ބާއްވާފައި އޮންނަނީ ހާމަތަނެއްގައެވެ. ރަށުގެ ރައްޔިތުންނަށް ފެންނަ ގޮތަށެވެ. އެހެންކަމުން އެކަން އެގޮތަށް ހިނގަމުން އަންނަކަން ރަށުގެ ހުރިހައި ރައްޔިތުންނަށް ރަނގަޅަށް އެނގެއެވެ.\nކަޅުއޮއްފުންމި އަތުލައިގަނެވޭނެ މައުލޫމާތެއް ދިން މީހެއްގެ ހިތް ފުރޭވަރަށް އިނާމު ދޭނެކަން ޕޯޗްގީޒުން އޮތީ އިއުލާނުކޮށްފައެވެ. ނަމަވެސް ހަމަ އެކަކުވެސް އެކަމުގެ އެއްވެސް މައުލޫމާތެއް ޕޯޗުގީޒުންނަށް ނުދިނީ ހަމަ ހިތްތަކުގައި ޤައުމުގެ މިނިވަންކަމަށް އޮތް ލޯބީގެ ބޮޑުކަމުންނެވެ.\nއެއީ އެދުވަހެވެ. 1988 ވަނަ އަހަރުގެ ނޮވެމްބަރު މަހު3ހާދިސާއަށް ބަލައިލި ނަމަވެސް މިކަން މިގޮތަށް ހާމަވާނެއެވެ.\nޚާއިނުން އަތުލައިގަންނަން ބޭނުންވި މީހުން ތިބި ތަންތަން އެންމެންނަށް އެނގެއެވެ. ހަމައެކަކުވެސް ޚާއިނުންނަށް އެއްވެސް މައުލޫމާތެއް ނުދިނީ އެމީހުންނަކީ ރައްޔިތުން މާލޯބިވާ ބައަކަށް ވެގެނެއް ނޫނެވެ. ޚާއިނުންނަށް ތާއީދުކޮށް އަޅުވެތިވާން ބޭނުން ނުވާތީއެވެ.\nހަމަ އެއާއިއެކު ވިސްނައިލަންޖެހޭ ކަމަކީ ޚާއިނުންނަށް މާލެ އެރުނު ސަބަބަށެވެ. ޚާއިނުންނަށް މާލެ އެރުނީ ޚާއިނުން ރާވަމުން ގެންދިއަ ރޭވުންތަކުގެ މައުލޫމާތު ދިވެހި ސަރުކާރަށް ދީފައި ވަނިކޮށެވެ. މައުލޫމާތު ދިން މީހުންގެ ތެރެއިން ދެމީހުންނަކީ ޚާއިނުންގެ މިތުރުންނެވެ. އެއިރުގެ ސަރުކާރަށް ތާއީދުކޮށްގެން ތިބި ބައެއް ނޫނެވެ.\nއެހެންކަމާއިއެކުވެސް އެމައުލޫމާތު ދިނީ ކީއްވެގެންތޯއެވެ؟ ޤައުމު ދެކެ ލޯބިވާތީއެވެ. ބޭރު ބައެއްގެ އަޅުވެތިކަން ބޭނުންނުވާތީއެވެ. ހިތުގައި މިނިވަންކަމަށް އޮތް ލޯބީގެ ބޮޑުކަމުންނެވެ.\nމިދެ ހާދިސާއަށް އެކަނި ބަލައިލި ނަމަވެސް ދިވެހިންގެ ހިތްތަކުގައި އޮތް ޤައުމީ ލޯބީގެ ބޮޑުކަން ހާމަވެގެންދެއެވެ.\nރައްޔިތުންގެ ހިތްތަކުގައި ޤައުމީ ލޯބި އުފެއްދުމަށް ކުރަން އެންމެ މުހިންމު އެއްކަމަކީ އެމީހުންނަށް އަދުލުވެރިވުމެވެ. ހަމައެއާއިއެކު ކަންކަމުގައި ރައްޔިތުން ބައިވެރިކުރުވުމެވެ.\nދިވެހިންނަކީ ޤައުމީ ކަންކަމުގައި އަމަލީ ގޮތުން ބައިވެރިވާން ބޭނުން ބައެކެވެ. ދިވެހިންނަކީ ކަންކަމުގައި ބައިވެރިވެ ހިލޭ ސާބަހަށް ކަންކަން ކުރުމުގެ ދިގު މާޒީއެއް އޮތް ބައެކެވެ.\nދިވެހިންނަށް މިނިވަންކަން ލިބުމަށްފަހުގެ ތާރީޚަށް ބެލި ނަމަވެސް މިކަންކަން ވަރަށް ރަނގަޅަށް ހާމަވާނެއެވެ.\nހުޅުލޭގައި އެޅި ފުރަތަމަ އެއަރޕޯޓް އެޅުމެވެ. މާލޭގައި ވެލިފުނިޖެހުމެވެ. އަވަށު މަދަރުސާތައް އެޅުމެވެ. ރަށްރަށުގައި ކުރެވޭ އިޖުތިމާޢީ މަސައްކަތްތަކެވެ. މާލޭގެ މަގުތަކުގައި ގައު އެތުރުމުގެ ކުރިން މަގުހަދައި ފަސްގަނޑު އެއްވަރު ކުރުމުގެ މަސައްކަތްތަކެވެ. އެކަމެއްގައި ބައިވެރިވުމުގެ ފުރުޞަތު ރައްޔިތުންނަށް ސަރުކާރުން ދިން ކޮންމެ ކަމެކެވެ.\nކަންކަން މިހެން ހުރި ނަމަވެސް ސަރުކާރުގެ ވިސްނުން ސިޔާސީވެ ކޮންމެ ކަމަކީ ވެރިމިހާގެ ދީލަތިކަމުން ކުރާ ކަންކަން ކަމުގައި ދައްކަން ބޭނުންވެގެން ރައްޔިތުން ބާކީކުރީއެވެ.\nނަތީޖާ މިދަނީ ފެންނަމުންނެވެ. ގޭދޮރުމަތި ކުނިކަހައި ބެލެހެއްޓުމާއި ސަރުކާރުން ހަވާލުވުމުން މަގުތައް މިދަނީ ކުނިން ފުރެމުންނެވެ. ގޭދޮރުމައްޗަށް އެހެން މީހަކު ކުނި އެޅި ނަމަވެސް އަނގައިން ބުނާކަށް ބޭނުމެއް ނުވެއެވެ. ސަރުކާރުން ނަގާނެތީއެވެ. އެކަމަކީ ސަރުކާރުގެ ޒިންމާއަކަށް ވުމުންނެވެ. ނަމަވެސް އެއިގެ ކުރިން އެމީހެއްގެ ގޭގެ ދޮރުމަތި އެންމެ ރީތިކޮށް ބެލެހެއްޓުމަކީ އުފަލަކަށް ހަދައިގެން ތިބިތިބުން މިހާރު މިވަނީ ނިމުމަކަށް އައިސްފައެވެ.\nދިވެހިންގެ މިނިވަންކަން މިނިވަންކަންމަތީގައި ދަމަހައްޓަން މަސައްކަތްކުރާއިރު ދިވެހިންގެ މިޒާޖާ، ދިވެހިންގެ ރޫހަށް ބެލުން މުހިންމެވެ. ދިވެހިންގެ ވިންދާއި އެއްގޮތަށް އަމަލުކުރުން މުހިންމެވެ. ދެ ޕާޓީއަކުން ވެރިކަން ކުރި ނަމަވެސް ޤައުމީ ކަންކަމުގައި ސިޔާސީ ޕާޓީތައް ބައިވެރިކުރާނަމަ އެކަމަށް ވިސްނައިލުން މުހިންމެވެ.\nޖުމްހޫރީ މައިދާން އަލުން ތަރައްޤީކޮށް ހުޅުވިއިރު އަމަލުކުރި ގޮތް ބަދަލުކުރުން މުހިންމުކަމަށް ފެނެއެވެ. ސަރުކާރަށް ތާއީދު ބޮޑުވާނީވެސް އެއިރުންނެވެ. އެހެނީ ޖުމްހޫރީ މައިދާން ތަޔަރައްޤީ ކުރީ އެއްވެސް ސިޔާސީ ޕާޓީއަކުން ނޫންކަމަށްވާތީއެވެ. އެކަންކުރީ ދިވެހި ސަރުކާރާއި ސަރުކާރުގެ ކުންފުނިތަކުން ކަމަށްވާތީއެވެ. ރައްޔިތުންގެ ފައިސާއިން ކަމަށްވާތީއެވެ. އަދި އެތަނަކީ ޤައުމީ އެއްބައިވަންތަކަން ރަމުޒުކޮށްދިނުމުގެ މަޤްޞަދުގައި ސަރުކާރުން ކުރި ކަމަކަށްވާތީއެވެ.


ނޭދެމޭ ވަކިވުމެއް ހާދަހާ ލޯބިވޭ – 12 | Vaahaka ނޭދެމޭ ވަކިވުމެއް ހާދަހާ ލޯބިވޭ – 12 – Vaahaka\n9k30\tNovember 18, 2017\nޖޫލީ އާއި ޒީނިޔާ ބާޒާރުކުރަން ނިކުތީ ޒީނިޔާ ރަށަށް ފޮނުވަން އެއްޗެހި ގަތުމަށްޓަކާއެވެ. ދެމީހުންވެސް އެއްޗެހި ނަގަމުން ދިޔައީ އެމީހަކު އަތުގައި އޮތް ލިސްޓަށެވެ. ޒީނިޔާ އެއްޗެއް ނުފެނިގެން ތަންކޮޅެއް ދުރަށް ހިނގައިގަތެވެ.\n"ހޭއި ޖޫލީ...." ޖޫލީ ހުރީ އަތުގައި އޮތް ލިސްޓަށް ނަޒަރު ހުއްޓާލައިގެންނެވެ. ދާދި ކައިރިން އަންހެންކުއްޖަކު އޭނާގެ ނަމުން ގޮވާލުމުން ކުޑަކޮން ސިހިފައި އަޑު އައިދިމާއަށް ބަލާލިއެވެ.\n"އަހާން....އާޝާ...." އާޝާ ހުރީ ހުދުކުލައިގެ އަތްދިގު ގަމީހަކާއި ކަކުލުން މައްޗަށް ހުރި ކަޅުކުލައިގެ ޕެންސިލް ސްކާޓެއްގައެވެ. އާދައިގެ މޭކަޕެއްކޮށްފައިވާއިރު އަރާއިގެންހުރި ހައިހީލާއި އަތްދަބަސްވެސް ހުދުކުލައެވެ.\n" ޝޮޕިންގ ކޮއްލަނީ...." ވަށައިގެން އާޝާ ބަލާލީ ޖޫލީ އެކީ ނަވީން ހުންނާނެ ކަމަށް ހީކޮށެވެ.ޖޫލީ ކައިރިއަށް އައިސް ހުއްޓެމުންވެސް އާޝާގެ ލޯހޯދާލީ ނަވީނެވެ. ރިޕޯޓް ނަގައިގެން ދިޔަގޮތަށް ނަވީންގެ ހަބަރެއް އާޝާއަކަށް ނުވެއެވެ. އާޝާވެސް ކުލިނިކްގައި އުޅޭލެއް ބުރަކަމުން އޭނާއަށްވެސް އެކުވެރިޔާގެ ހާލު ބަލާ ނުލެވެއެވެ.\n"އެކަނިތަ؟ ކޮބާ ނަވީން" ނަވީން ފެންނަން ނެތުމުން އާޝާ އެންމެ ފަހުން އޭނާ ކޮބައިތޯ ޔަގީން ކުރަން އެހިއެވެ.\n" ގޭކުއްޖަކާއި އެކު....."\n" ނަވީން ރަށުން ބޭރުގަ " ޖޫލީގެ ޖަވާބު ކުރެވެ. އާޝާގެ މޫނުން ނަޒަރު ވަކިކޮށްލުމަށްފަހު އަތުގައި އޮތް ލިސްޓު ޖޫލީ ބަލަންފެށިއެވެ. ޖޫލީގެ މޫނުމަތިން ފެނުނީ މާޔޫސްކަމެވެ. ބަސްމަދުވެފައި ހުރުމުން އާޝާއަށް ދުރުކަމެއް އިޙްސާސްކުރެވުނެވެ.\n" ކިހިނެތްތަ ކަންތައްތައް..." އާޝާ ހީވަނީ ޖޫލީ ބޭނުން ނޫން މައުލޫއާ ދިމާއަށް ވާހަކަ އަނބުރާލަން މަސައްކަތްކުރާހެންނެވެ. ހާލު އޮޅުންފިލުވުމުން ޖޫލީއަށް އިޙްސާސްކުރެވުނީ އެގޮތަށެވެ. އާޝާއަށް ހުރިހާ ހަގީގަތެއް އިނގޭތީ ހިތަށް އުނދަގޫވީއެވެ.\n"ރަނގަޅު..." ގަދަކަމުން ހިނިތުންވެލިއިރު އާޝާ އާ ދިމާއަށް ބަލާވެސް ނުލައެވެ.\n"ވަރަށް ހިތްވަރު ކުރާތި..." އާޝާ ޖޫލީގެ ކޮނޑުގައި އަތުން ޖަހާލުމުން ޖޫލީ ސިހުނެވެ. ސިހިފައި އެމޫނަށް ބަލާލިއިރު އާޝާގެ މޫނުމަތިންވެސް ކުރިން ހުރި ހިނިތުންވުމެއް ނުފެނެއެވެ. އެދެލޮލުން ހެކިދެނީ ހަމްދަރުދީއެވެ.\n"އެނގޭ ޖޫލީވެސް ނަވީންވެސް ދެރަވާނެވަރު....އަހަރެން ވަރަށް ވާހަކަ ދައްކައިން ނަވީން ހަމަޔަކަށް އެޅުނީ....ޖޫލީ ދެރަވާނެތީ ނަވީން ކަންބޮޑުވީ...." ޖޫލީ ބަލަހައްޓައިގެން ހުރިގޮތުން އާޝާއަށް ވާހަކަ ކުރިއަށް ގެންދަން ފަސްޖެހެވުނެވެ. ޖޫލީ އެހާ ހަމަޖެހިލާފައި ހުއްޓާ އޭނާގެ މޫޑް ޙަރާބުކުރަން އެފަދައިން ވާހަކަ ދެއްކުނީތީ އާޝާ ދެރަވިއެވެ.\n"ސޮރީ...އަހަންނަށް އެވާހަކަ ފެށުނީމަ..." ޖޫލީގެ ކޮނޑުމަތީގައި އޮތް އާޝާގެ އަތް ތިރިކޮށްލަމުން އޭނާ ވާހަކަދެއްކިއެވެ.\nޖޫލީ ހިނިތުންވެލަމުން ދެފަރާތަށް ބޯހޫރާލިއެވެ.\n"ނަވީން އައިމަ ވާނެދޯ ކޮފީއަކުން ދިމާވެލަން ...." އާޝާއަށް ދައުވަތު ދިނީ ޖޫލީއެވެ. އޭނާ އާޝާއާ މެދު ހިތްބުރަކަމެއް ނެތްކަން އަންގައިދިނުމުގެ ގޮތުންވެސް މެއެވެ. އާޝާވެސް އެކަމަށް އެއްބަސްވެލީ ނަވީނާއި ބައްދަލުކޮއްލަން ބޭނުންވެފައި ހުރުމުންނެވެ.\nނަވީނާއި އައްފާން ގެސްޓުހައުސް އާ ދިމާ މޫދުކައިރިއަށް ނިކުމެލިއެވެ. ރޫމްގަ އޮވެ އޮވެ އައްފާން ފޫހިވެގެނެވެ. ނަވީން ނެރެންޖެހުނީ ގަދަކަމުންނެވެ. މާލެއާ އަޅާބަލާއިރު ރަށްފުށުގެ ދިރިއުޅުމާއި މާހައުލު ހާސްބައި ތަފާތެވެ. ހިޔާދޭބޮޑެތި ގަސްތަކާއި ފިނިމައިޒާންތައް މާބޮޑަށްވެސް ހިތްގައިމުކަން ގެނުވައެވެ. ނަވީނާއި އައްފާންވެސް ޖައްސާލީ ދިއްގާގަހެއްގައި އެލުވާފައިވާ ހެއްލާ އުނދޯލިތަކުން އުނދޯއްޔެއްގައެވެ. ޖެހެމުންދިޔަ ނަލަނަލަ ރޯޅިތަކުން ހިތަށް ބަޔާންކުރަން ދަތި އުފަލަކާއި އަރާމެއް ލިބެމުން ދިޔައެވެ. ހަމަހިމޭން މި މާހައުލު ދެމީހުންވެސް ނިކަން ގަޔާވިއެވެ. އެކަން ދެމީހުންގެ މޫނުމަތިންވެސް ސިއްރެއް ނުވެ ފެންނަން ހުއްޓެވެ.\n"އޭ ސީރިޔަސްކޮން މި ބުނީ ނަވީންދެން ދޮށިއުކަން އުޅޭ....ކިތަންމެ ފަހަރަކު ބުޅި ކެނޑިގެން ކާމިޔާބާ ހަމައަށް ދެވޭނީ...." ނަވީން މޫދާ ދިމާއަށް ބަލަން އޮށްވާ އައްފާން ކިޔަންފެށި އެއްޗަކުން އޭނާ ގާތަށް އައީ ނުލަފާ ހިންޏެކެވެ.\n"ހެހެހެ....މަ ނޫޅެން މަސްބާނާ ހިތަކުން...."\n"އަފޫ ކުރާހިތް ވަންޏާ ކުރޭ....ކަންވާރާއި ބުޅިއާ މަހޯދާދޭނަން..." ނަވީން ވަރަށް ހަމަޖެހިލާފައި އެހެން ބުނުމުން އައްފާނަށް އޭނާ އެބުނި އެއްޗެއް ނޭގޭކަން ޔަގީންވިއެވެ.\n"މަ ނުދައްކަމޭ މަސްބާނަން ދާވާހަކައެއް.....މަމިދައްކަނީ ނަވީން ތިހެން ރޫމްގަ އޮތީމަ ތިކުރަން އައިކަމެއް ވާނެހޭ....ރަށުތެރެއަށް ނިކުމެލައި ބުރެއް ޖަހާލަބަލާށޭ...." އައްފާން އިނީ ހިތްހަމަ ނުޖެހިފައެވެ.ނަވީން އައްފާނާއި ދިމާއަށް ބަލަން އޮތެވެ. ބަހެއް ނުބުނެ މަލާމާތްކުރާ ޒާތަށް ނަވީން އޮތީ ހީލަހީލައެވެ.\n"ނަވީނަށް މަމި ބުނާ ގޮތަށް ކަންތައް ކުރީމަ ރަނގަޅުވާނީ...." އައްފާން ޖީބުން ފޯނުނަގައިގެން ފޯނާއި ކުޅެންފެށިއެވެ. ނަވީން ކުރިން އޮތްގޮތަށް އޮތީއެވެ. އޭނާ ވިސްނަމުންދަނީ އައްފާން އެބުނާ ގޮތަކަށް ކަންކޮއްފި ނަމަ ވާނެގޮތަކާއި މެދުއެވެ. ނަވީން ޖޫލީދެކެ ލޯބިވާވަރު އެންމެ ރަނގަޅަށް އެނގޭނީ އައްފާނަށެވެ. އެވަރުންވެސް އައްފާން ބާރު އެއަޅަނީ ނަވީން އިތުރު ކައިވެންޏެއް ކުރުމަށެވެ.\n"އަފޫ...." ނަވީން ގޮވާލުމުން އައްފާން ފޯނުން ނަޒަރު ވަކިކޮށްލައި ނަވީނަށް ބަލާލިއެވެ.\n"ހިތަށް އަރަނީ ހަމަ ޖޫލީއަށް ދެވޭ ދެރައަކަށް ނޫނީ ނުވާނޭ......" އެމޫނުމަތީގައިވި ހިނިތުންވުން ފިލާދިޔައީ ބަސްބުނާހާ އަވަހަށެވެ.\n"ނަވީން ޖޫލީއަށް ދެރައެއް ނުދޭންވެގެންދޯ ހަޤީގަތް ސިއްރުކުރީ....ހެޔޮ އެދޭތީ ލޯބިވާތީ އަޅެނޫންތަ؟...ނެގެޓިވްކޮން ނުވިސްނަ ޕޮޒިޓިވްކޮން ވިސްނަބަލަ....." އައްފާން ބެލީ ނަވީނަށް ވިސްނާދެވޭތޯއެވެ. ފޯނުކަންފަތުގައި ޖަހާއިގެން އައްފާން ތެދުވިއެވެ. ނަވީން އެކަނި އިނދެވިސްނާލަން ފުރުސަތު ދިނުމުގެ ގޮތުންނެވެ.\n"ދަނީތަ...." ނަވީން ތެދުވަންނަން އުޅުމުން އަތުގެ އިޝާރާތުން އެކަން މަނާކުރީ އައްފާނެވެ.\n"އަހަރެން އެބަ އަންނަން...." އައްފާން ހިނގާއިގަތީ ގެސްޓުހައުސްއާ ދިމާއަށެވެ. ޒީނިޔާގެ އަޑު ޖެހުމުން އައްފާން ވާހަކަ ދައްކާލަން ބޭނުންވީ އެކަނި އޮވެ ނިކަން ހަމަޖެހިގެންނެވެ. ހަމައެހެންމެ ނަވީންވެސް ކުރަން އައި ކަންތަކާއި މެދު ރަނގަޅު ނިންމުމެއް ނިންމަން އައްފާން ބޭނުންވެއެވެ. ޖެހެމުންދިޔަ ނަލަނަލަ ރޯޅިން ނަވީންގެ ޒަހަމްވެފައިވާ ހިތަށް ހަމަޖެހުން ގެނުވަމުން ދިޔައެވެ. ދިރިއުޅުމާއިގެން މާޔޫސްވެފައިވަނިކޮން ހިތްވަރުދީ ކުރިއަށްދާންވީ މަގު ދައްކައިދިނީ އައްފާނެވެ. އައްފާން އެބުނާ ގޮތަށް ކަންތައް ކުރަން ނަވީން އަޒުމްކަނޑައެޅިއެވެ.\nއެވިސްނުމުގައި ހުރެ ނަވީން ގޮސްވަނީ އެހިސާބާއި މާދުރުނޫން ހިސާބެއްގައި ހުރި ފިހާރައަކަށެވެ. ފެންނަ ފެނުމަށް އެފިހާރަޔަކީ ތަނަވަސް ފިހާރައަކަށް ވުމުން ނަވީން ބޭނުންވީ ބަލާލާށެވެ. ފިހާރަޔަށް ވަންއިރު ދެތިން މީހަކުތިއްބެވެ. ކައުންޓަރު ކޮށިގަނޑުގައި އިނީ ދެބައި އުމުރަށްވުރެން ދުވަސްވެފައިވާ ފިރިހެނެކެވެ. އޭނާގެ އުންވަޅުހެދިފައިވާ މޫނުމަތިން ދިހުންކުލައަރައެވެ. ބޮލުގައި ކަޅު އިސްތަށްޓަށްވުރެން ގިނައީ ހުދު އިސްތަށްޓެވެ.އެއްވެސް މީހަކަށް މާބޮޑު ސަމާލުކަމެއް ނުދީ ނަވީން ފިހާރައިގެ އެންމެ ބިތްދޮށުހަރު ކައިރީ ހުއްޓުނެވެ.ފިހާރައިން ލިބެން ހުރީ ކޮންކޮން އެއްޗެއްތޯ ޔަގީންކޮށްލުމުގެ ގޮތުންނެވެ.\nހިމޭންވެފައި އޮތް ފިހާރަތެރެއިން ނަވީންގެ ސަމާލުކަން ހުއްޓުނީ އަންހެންކުއްޖެއްގެ އަޑަށެވެ.\n"ހަމަ މިހާރު އަހަރެން އަތުން ދޫކޮއްލާ....މިބުނީ އޭނުން ދޫކޮއްލާށޭ......" ނަވީން ސިއްރުސިއްރުން އަޑު އައި ދިމާއަށް ބަލާލިއެވެ. އޭރު ފިހާރައިގެ ކައުންޓަރުގައި އިން މީހާ ހުރީ ނޫކަށިފުރާއިގެން އަންހެންކުއްޖެއްގެ އަތުގައި ހިފައިގެންނެވެ. އެއަންހެންކުއްޖާ އެމީހާގެ އަތްފޮޅުވާލެވޭތޯ ގަދަހަދަމުން ދިޔައެވެ.\n"ޕިސް...ނުކުރާނަން ދުލެއް ހާދަ ދުވަހެއް ފަހުންނޭ މަށަށް މިއަތުޖެހުނީ....ކީއްވެތަ އަބަދު މަންމަ ފޮނުވަނީ....ލައިބާ އައިމަ ގާދިރު މާ އުފާވާނެ ހާދަ އޭ ރީތީ މިހާރު....." ގާދިރުގެ ދަހިވެތި ނަޒަރަކުން އެއަންހެން ކުއްޖާގެ ހަށިގަނޑަށް ލޯއަޅާލިއެވެ. މިމަންޒަރުތައް އަޑުއަހަން، ބަލަން ނަވީންގެ ހިތަކަށް ކުޅަދާނައެއް ނުވިއެވެ. އެއީ ކޮންމެ ކުއްޖަކަށް ވިޔަސް އެމީހާގެ އަތްދަށުން އެކުއްޖާ ސަލާމަތްކުރުމަކީ މިވަގުތު ނަވީންގެ ވާޖިބެކެވެ.\n"އޭ ތީކޮންކަމެއް......" ނަވީންގެ އަޑު ނިކުތީ ނިކަން ބާރަށެވެ. ދެމީހުންވެސް ނަވީންގެ އަޑަށް ސިހިފައި ބަލާލިއެވެ. ގާދިރު އަވަސްއަވަހަށް އެކުއްޖާގެ އަތުން ދޫކޮށްލިއެވެ. އެއަންހެންކުއްޖާވެސް ފެންކަޅިވެފައިވާ ދެލޮލުން ނަވީނަށް ބަލާލީ ޝުކުރުވެރި ނަޒަރަކުންނެވެ. އަދި ލިބުނު ފުރުސަތުގައި ގާދިރުގެ އަތްދަށުން ސަލާމަތްވެގެން ފިހާރައިން ނިކުތީ ގަންނަން އައި ދެޕަކެޓް ނޫޑްލީސްވެސް ބާއްވާފައެވެ.\n"އޭ ނޫޑްލީސް ޕެކެޓް ....." ނަވީނަށް ބަލާލަމުން ގާދިރު ގޮވާލިއެވެ. އެހެނަސް އެކުއްޖާ ނިކުތްގޮތަށް މަޑުކޮއްލުމެއްވެސް ނެތި ދިޔައީއެވެ. ނަވީން ގާދިރުގެ މޫނަށް ބަލަން ހުރެ އައިސް ކައުންޓަރު ކުރިމަތީ ހުއްޓުނެވެ. ނަވީންގެ ދެލޮލުން އަލިފާން ކަނިބުރައެވެ. މީހާގެ އަތް މުށްކުވެފައިވާއިރު އޭނާ ހުރީ ދެދަތްޕިލާ ބާރުކޮއްގެންނެވެ. ގާދިރުވެސް އިސްޖަހާލީ ނަވީންގެ މޫނަށް ނުބަލަންވެގެންނެވެ. ރަށަށް އަރާހުރި ބީރަށްޓެއްސަކަށް ވާތީ އެސޭޓާ ދިމާއަށް އެއްޗެއް ބުނަން ނަވީން ބޭނުމެއް ނުވިއެވެ. ކައުންޓަރ މަތީގައި ކޮތަޅަކަށް ލައިފާ އޮތް ދެޕަކެޓް ނޫޑްލީސް ހިފައިގެން ނަވީން އުޅުނީ ފިހާރައިން ނިކުންނާށެވެ.\n"އޭ....ފައިސާ ދީފަ ގެންދޭ....." ގާދިރުގެ އަޑުގައިވީ ޖެހިލުން ކުޑަކަމެވެ. ނަވީން ވޮލެޓުން ދިހަ ރުފިޔާ ނަގާ ކައުންޓަރ މަތީ ބޭއްވުމަށްފަހު ބާކީ ލިބެންދެން މަޑުކޮށްލުމެއްނެތި ފިހާރައިން ނިކުތެވެ. އަތުގައި އޮތް ކޮތަޅު އެކުއްޖާއާ ރައްދުކުރުމަށްޓަކާއި އެއަންހެންކުއްޖާ ފެނޭތޯ ބަލާލިއިރު މަގުކޮޅުން ލަނބާލާތަން ފެނުނެވެ. އެއްވެސް ކަހަލަ ވިސްނުމެއްނެތި ނަވީންވެސް ދުއްވައިގަތެވެ. އޭރު އެ ފިހާރަ ކައިރީ އައްފާން އައިސް ހުއްޓެނީއެވެ. ނަވީނަށް އައްފާން ފެނުނު ހެނެއްވެސް ހިޔެއް ނުވެއެވެ. އައްފާންވެސް ދެލޯ ބޮޑުކޮށްގެން ބަލަންހުރީ ނަވީން ދުވާތަން ފެނިފައެވެ. ވީގޮތެއް ނޭގި އަންތަރީސްވެފައެވެ.\n"އޭ މަޑުކޮއްބަލަ....." ނަވީނަށް އެކުއްޖާއާ އެއްވަރުވީ ވަރަށް ދުރަށް ދުވިފަހުންނެވެ. ނަވީންގެ އަޑަށް އެކުއްޖާ ފަހަތް ބަލާލިއެވެ. ހުއްޓުނީ އެއަށްފަހުއެވެ.\n"ނޫޑުލީސް ގަންނާކަށް ނޫންތަ ފިހާރަޔަށް ދިޔާ....." ނަވީން ނޭވާ ހަމަޔަކަށް އަޅުވަމުން ވާހަކަ ދެއްކިއެވެ. މިހާދުރަށް މިހާބާރަށް ދުވެވުނު ދުވަހެއް އޭނާ ހަނދާންވެސް ނެތެވެ. މާގުނބުހިލި މީހާ ހުރީ ނޭވާކުރުވެފައެވެ.\nބުދެއްހެން ބަސްހުއްޓިފައި އެއަންހެންކުއްޖާ ހުރީ ކުރިމަތިން ފެންނަން ހުރި ނަވީނަށް ބަލާށެވެ. ކަޅިޖަހާލަން ހަނދާންނެތިފައެވެ. ނަވީން ދެއްކި ވާހަކަވެސް އޭނާއަށް އިވުނުހެނެއް ހިޔެއްނުވެއެވެ. ދެވަނަ ފަހަރަށް އެވާހަކަ ތަކުރާރުކޮއްލަން ނަވީނަށް ޖެހުނީ އޭނާ އަނގައިން ނުބުނުމުންނެވެ. އަދި އަތުގައި އޮތް ކޮތަޅު ދައްކާލިއެވެ. ގާދިރު ކަންތައް ކުރިގޮތުން އޭނާ އެ އައީ ގަންނަން ދިޔަ ދެ ޕެކެޓް ނޫޑްލީސް މަތިން ހަނދާންނައްތާލާފައެވެ.\n"ކޮންކަހަލަ ސޭޓެއްތަ އެ....." ނަވީން ކޮތަޅު ދިއްކޮށްލަމުން ބުނެލިއެވެ.\n"މަށަށް ކިޔަނީ ނަވީން....." ނަވީން އަމިއްލައަށް ތައާރަފްވެލިއެވެ. ލަދުން ހުރެ އެއަންހެން ކުއްޖާވެސް ކޮތަޅުގައި ހިފިއެވެ.\n"ލައިބާ...." ގަދަކަމުން ހިނިތުންވެލަމުން އަމިއްލަ ނަން ލައިބާއަށް ބުނެވުނީ އަމިއްލަ އިޙްތިޔާރެއްގަ ނޫނެވެ.\nދޮނާ November 18, 2017\n10ރ އަށް ލިބޭނީ 2ނޫޑްލީސް. ބާކީ ލިބޭދެން މަޑުކުރާކަށް ނުޖެހޭނެ\nޯް.. November 18, 2017\nހާދަ ލަހޭ ދޯ ވާހަކަ އަޕްވިދުވަސް?\n؛) November 18, 2017\nހާދަކުރޭ އެހާދުަސްފަހުން އަޕްވެސްކުރީ??


Merumah Vure Amilla Ah Maruvun Aee Kanboduvaan Jehey Kameh: Prasoon Joshi – adduLIVE\nމެރުމަށްވުރެ އަމިއްލައަށް މަރުވުން އެއީ ކަންބޮޑުވާންޖެހޭ ކަމެއް: ޕްރަސޫން ޖޯޝީ\n1 Oct 05, 2020, 11:18 ޝަބްނަމް ރަޝީދު\nމެރުމަށްވުރެ އަމިއްލައަށް މަރުވުން އެއީ ކަންބޮޑުވާންޖެހޭ ކަމެއް ކަމަށް އިންޑިއާގެ މަޝްހޫރު ލިޔުންތެރިޔާ އަދި ސެންޓްރަލް ބޯޑް އޮފް ފިލްމް ސަޓިފިކޭޝަންގެ ޗެއާރމަން ޕްރަސޫން ޖޯޝީ ބުނެފިއެވެ. އޭނާ މިހެން ބުނެފައިވަނީ ސުޝާންތް ސިންގް ރާޖްޕޫތްގެ ކޭސްއަށް އިޝާރާތް ކޮށްފައެވެ.\nއޯލް އިންޑިއާ އިންސްޓިޓިއުޓް އޮފް މެޑިކަލް ސައިންސްގެ ޓީމްގެ ފަރާތުން ސްޝާންތުވަނީ މަރާލާފައި ނޫން ކަމަށާއި އަމިއްލައަށް މަރުވެފައި ކަމަށް ނިންމުމާއި ގުޅިގެން ބޮލީވުޑްގެ އެކި ދާއިރާތަކުގައި ހަރަކާތްތެރިވާ ފަރާތްތަކުން ދަނީ އެމީހަކު އެކަމާއިމެދު ދެކޭގޮތް ހާމަ ކުރަމުންނެވެ.\nޕްރަސޫން ބުނެފައިވަނީ އަމިއްލައަށް މަރުވުން އެއީ ބައްޔެއް ކަމަށާއި އެއީ މަރާލުމަށްވުރެ ކަންބޮޑުވާންޖެހޭ ކަމެއް ކަމަށް އޭނާ ގަބޫލުކުރާ ކަމަށް ބުނެފައެވެ. ޕްރަސޫން ބުނެފައިވާ ގޮތުގައި އެހެން އިންޑަސްޓްރީ ތަކެކޭ އެއްގޮތަށް ބޮލީވުޑް އިންޑަސްޓްރީގައި ވެސް އެކްޓަރުންނަށާއި އެހެނިހެން ފަރާތްތަކަށް އެހާ ޕްރެޝަރު އަންނަންޖެހޭ ސަބަބު ހޯދަން ޖެހެއެވެ. އޭނާ ބުނެފައިވާ ގޮތުގައި މީހަކު މަރާފައިވާ ނަމަ އެ ކުށްވެރިޔާ ހައްޔަރުކޮށް އަދަބު ދެވިދާނެއެވެ. އެހެން ނަމަވެސް އަމިއްލައަށް މަރުވުމުން އެކަމުން ދައްކުވައިދެނީ ކޮންމެވެސް ކަމެއް ދަނީ ރަނގަޅަށް ނޫން ކަމެވެ. އެހެން ނޫނީ އަމިއްލަ ނަފްސު އެމީހާއަށް ކޮންޓްރޯލް ނުވާ ކަމެވެ. އަދި އެއީ ބައްޔެއް ކަމަށާއި ބައެއް ފަހަރު އަމިއްލައަށް މަރުވުން ވެގެން ދަނީ އެ ބައްޔަށް ދެވޭ ފަރުވާއެއް ކަމަށް ވެސް އެކަން ކުރާ މީހުން ގަބޫލު ކުރާ ކަމަށް ވެސް އޭނާ ބުނެފައިވެއެވެ.\nދިރިއުޅުމަކީ ހަމައެކަނި ހިޓް ފިލްމްތަކެއް ނެރުން ނޫން ކަމަށާއި އެއަށްވުރެ ބޮޑު އެއްޗެއް ކަމަށް ގަބޫލު ކުރަންޖެހޭ ކަމަށް ޕްރަސޫން ބުންޏެވެ.\nސުޝާންތް ސިންގް ރާޖްޕޫތް މަރާލެވިފައިވާ ކަމަށް ބެލެވި ތަހުގީގްތައް ކުރަމުން ގޮސްފައިވާ އިރު މިހާރު އޯލް އިންޑިއާ އިންސްޓިޓިއުޓް އޮފް މެޑިކަލް ސައިންސްގެ ޓީމްގެ ފަރާތުން ވަނީ އޭނާ މަރުވީ އަމިއްލައަށް ކަމަށް ނިންމާފައެވެ. އެ ވާހަކައަށް ބައެއް ފަރާތްތަކުން ތާއީދު ކުރާކަށް ބޭނުން ނުވެއެވެ.\nސުޝާންތް މަރުވެފައި ހުއްޓާ ފެނިފައިވަނީ މި އަހަރު ޖޫން މަހުގެ 14 ވަނަ ދުވަހު މުމްބާއީގައި އޭނާ ދިރިއުޅުނު އެޕާޓްމަންޓްގެ ކޮޓަރިއެއްގައެވެ.


Covid19: New Zealand gai State of Emergency iulaan kohffi - One Online\nނިއު ޒިލޭންޑުގެ ބޮޑު ވަޒީރު ޖަސިންދާ އާޑާން ---\nކޮވިޑް19 ގެ ބިރުވެރިކަން ނިއު ޒިލޭންޑަށްވެސް ކުރިމަތިވެ، އެގައުމުގައި ސްޓޭޓް އޮފް އިމަޖެންސީ އިއުލާނުކޮށް ލޮކްޑައުނަކަށް ގޮސްފިއެވެ.\nނިއުޒިލެންޑުގައި އިއުލާނުކުރި ސްޓޭޓް އޮފް އިމަޖެންސީގައި ބުނަނީ މިރެއިން ފެށިގެން ހަމައެކަނި ޒަރޫރީ މަސައްކަތްތަކަށް ނުކުންނަ މީހުން ފިޔަވައި އެހެން އެންމެން ތިބެން ޖެހޭނީ ގޭގައި ކަމަށެވެ. ގޭގެ މީހަކާއެކު ބޭރަށް ދިޔަ ނަމަވެސް ދެ މީޓަރުގެ ދުރުމިން އެހެން މީހުންނާ ދެމެދު ބޭއްވުމަށްވެސް ވަނީ އަންގާފައެވެ.\nހަތަރު ހަފުތާއަށް އިއުލާނުކުރި މި ލޮކްޑައުންގައި ސްކޫލުތަކާއި އާންމު ތަންތަން ވަނީ ބަންދުކޮށްފައެވެ. ހުޅުވާފައި ބެހެއްޓެނީ ސުޕާމާކެޓުތަކާއި ފާމަސީތައް އެކަންޏެވެ. ނަމަވެސް އެތަންތަނަށް ވިޔަފާރި ކުރަންވެސް ވަދެވެނީ ބަހައްޓަން ޖެހޭ ދުރުމިން އެކަކު އަނެކަކާ ދެމެދު ބަހައްޓައިގެންނެވެ.\n"އެހެން ގައުމުތަކުގެ ތަޖުރިބާއަށް ބަލާއިރު އަހަރުމެންނަށް ފުރުސަތު އެބަ އޮތް ޗެއިން ބްރޭކް ކޮށް މިކަމުން ސަލާމަތްވުމަށް. އިތުރު ފުރާނަތައް ސަލާމަތް ކުރުމަށް" ނިއު ޒިލޭންޑުގެ ބޮޑު ވަޒީރު ޖަސިންދާ އާޑާން ވިދާޅުވިއެވެ.\nނިއުޒިލެންޑުގައި މިހާތަނަށް ވަނީ 205 މީހަކު ކޮވިޑް19 އަށް ޕޮޒިޓިވް ވެފައެވެ. ގިނަ މީހުންނަކީ ގައުމުން ބޭރުން އައި މީހުނެވެ.\nގުޅޭ ޓެގު ސިއްހަތު ކޮވިޑް 19 ނިއުޒިލެންޑް\nކްރިސްޗާޗްގެ ދެ މިސްކިތަކަށް ހަމަލާދީ 51 މީހުން މަރާލި މީހާ އުމުރު ދުވަހަށް ޖަލަށްލުމަށް ހުކުމް ކޮށްފި\n102 ދުވަހަށްފަހު ކޮވިޑްގެ އާ ކޭސްތަކެއް ފެނި ނިއުޒިލެންޑުގެ އެންމެ ބޮޑު ސިޓީ ލޮކްޑައުން އަށް\nނިއުޒިލޭންޑް ކޮވިޑުން ސަލާމަތްވެ ގައުމު ހުޅުވާލިފަހުން ބަލިޖެހިފައިވާ ދެމީހަކު ފެނިއްޖެ\nކޮވިޑް ޖެހުނު ފަހުމީހާ ރަނގަޅުވެ ނިއުޒިލެންޑުން ލޮކްޑައުން އުވާލަނީ


Ajaibu Kuruvanivi Kameh: Saudi Arabia Ge Hanafas Saharaa Ah Snow Faibaifi - Vaguthu\nއެފްރިކާ އާއި މެދުއިރުމަތީގެ ހަނަފަސް ސަހަރާތަކަށް ސްނޯ ފޭބުން އެއީ ވަރަށް އާދަޔާއި ހިލާފު ކަމެކެވެ. އެއީ އާއްމުކޮށް ވާކަމެއް ނޫނެވެ. ނަމަވެސް މިއަހަރު ސައުދީ އަރަބިއްޔާ އަށް މިވަނީ އާދަޔާއި ހިލާފަށް ފިނަގަދަވެ، އެގައުމުގެ ހަނަފަސް ސަހަރާއަށް ގިނަ އަދަދަކަށް ސްނޯ ފައިބާފައެވެ.\nސައުދީ އަރަބިއްޔާގެ މީޑިއާތަކުން ބުނާ ގޮތުގައި އެގައުމުގެ އަސީރު ރީޖަންގެ ހަނަފަސް ސަހަރާއަށް ގިނަ އަދަދެއްގެ ސްނޯ ފައިބާ، ސްނޯއެއް ބިންގަނޑު ވަނީ ފޮރުވިފައެވެ. ސްނޯ ފޭބުމުން ލިބިފައިވާ އާދަޔާއި ހިލާފު ރީތިކަން ދެކިލައި ސްނޯ ބަލާލުމަށް ސައުދީ އަރަބިއްޔާގެ އެކި ސަރަހައްދުތަކުގެ މީހުން ވަނީ މިހާރު އަސީރު ރީޖަން އަށް ދަތުރު ކޮށްފައެވެ.\nތަޖުރިބާކާރުން ބުނާ ގޮތުގައި ސަހަރާތަކަށް ސްނޯ ފައިބަން ފަށައިފިނަމަ އެސަހަރާތަކަކީ ފެހިކަން ގަދަ ގަސްތައް ހެދިފައިވާ ޖަންގަލިތަކަކަށް ބަދަލު ވުމަށް މަގުފަހިވެގެން ދާނެއެވެ. ނަމަވެސް ގަސްތައް ހެދި ބޮޑު ޖަންގަލިތަކެއް އުފެދުމަށްޓަކައި މެދިކެނޑުމެއް ނެތި އެތައް އަހަރެއް ވަންދެން ސްނޯ ފައިބަން ޖެހޭނެ ކަމަށް ތަޖުރިބާކާރުން ބުނެއެވެ.\nސައުދީ އަރަބިއްޔާ އަކީ ހަނަފަސް ސަހަރާތައް ވެސް ގިނަ ގައުމެކެވެ. ސައުދީ އަރަބިއްޔާގެ ބޮޑުމިންް 2.3 މިލިއަން އަކަ ކިލޯމީޓަށް އަރާއިރު އެހުރިހާ ސަރަހައްދަކީ ވެސް ހަނަފަސްކަން އިތުރު ސަރަހައްދުތަކެވެ.\nސައުދީ އަރަބިއްޔާގެ ފިނިހޫނުމިން އަހަރުގެ މެދުތެރޭގައި 35 ޑިގްރީއަށް ވެސް އަރައެވެ. ނަމަވެސް މިހާރު ސްނޯ ފައިބަމުންދާ ސަރަހައްދުތަކުގެ ފިނިހޫނުމިން ވަނީ މައިނަސް2ޑިގްރީއަށް ވެއްޓިފައެވެ.\nޖެނުއަރީ 19, 2021 09:43\nއެއްވެސް ޝައްކެއްނެތް މާތް ﷲ ކޮއްމެ ކަމަކައްމެ ކުޅަދުންވަންތައެވެ.\nއެއިލާހުއީ މަރުވެފައިވާ ތަކެތީން ދިރުން ނެރުއް އަދި ދިރޭތަކެތިން މަރުވުން ލެއްވި ރަސްކަލާންގެވެ.\nއެއިލާހު ހަނަފަސް ސަހަރާއަށް ސްނޯ ވެއްސެވިފަދައިން އަައިސް ފަރުބަދަތަކުގެ މައްޗައް ވެލީގެ ތޫފާނުވެސް ފޮނުއްވެވުމަށް އެ إله ކުޅަދުންވަންތައެވެ.\nޖެނުއަރީ 19, 2021 09:50\nﷲގެ ކުޅަދުންވަންތަކަމުގެ ހެކިތަކުގެ ތެރެއިން ވިސްނާ ފިކުރު ކުރާ ބަޔަކަށް ދެއްކެވި ފަހުޒަމާނުގެ ޢަލާމާތެއް! މިފަދަ ކޮންމެ ދަނޑިވަޅެއްގައި، މަރު ހަނދާންކޮށް، ތިމާގެ ނަފުސުގެ އޮޑިޓެއް ހަދާލުމަކީ ބުއްދިވެރީން ކުރަންޖެހޭކަމެއް! ޔާ ﷲ މުޙައްމަދު ނަބިއްޔާ ސަލަވާތުﷲ ޢަލައިހިވަސައްލަމުގެ އުއްމަތުގެ މީހުނަށް ތެދުމަގު ދައްކަވައި ނަރަކައިން މުއްތި ކުރައްވާނޭ ސަބަބެއް ކަމުގައި، މިފަދަ ޙާދިޘާ ތައް ލާއްވާންދޭވެ! އަދި މިއީ މުޞީބާތެއް ކަމުގައި ނުލައްވާންދޭވެ!\nޖެނުއަރީ 19, 2021 10:56\n"އަދި ހަމަކަށަވަރުން އެކަލާނގެ އެކަމަކައް އަމުރު ކުރައްވައިފިނަމަ، ބޮޑުސިންގާ އެންޓާޓިކާ ހަނަފަސް ސަހަރާއަކައް ބަދަލުކޮއްލަން ކުޑަ ހިނދުކޮޅެއްވެސް ނުނަގާނޭވެ" "ތިޔަބައިމީހުނައް މިކަން ނޭގެނީ ހެއްޔެވެ"\nޖެނުއަރީ 19, 2021 12:39\nހަމަކަށަވަރުން ކިޔާފާ އާޔަތެއްގެ މާނައެއްހެން........ ތިގޮތަށް ލިޔާކަށް ނުވާނެ...\nޖެނުއަރީ 19, 2021 18:34\nޙަމަ ކަށަވަރުންނޭ ބުނުމުން އެއީ އެމީހާއަށް އެކަމަކަށް ޔަގީންކަން އޮތްމިންވަރުގެ ބޮޑުކަން ހާމަ ކޮށްދޭ ކަމެއް...އެއީ މައްސަލައެއްނޫން...ކަށަވަރު އެއީ ޔަގީނުގެ އިންތިހާ މަތީ ދަރަޖަ...ޝައްކެތް ނުވާ އަދި ޝައްކެއްއުފެދުމުގެ އަސަރެއްނުވާ އަދި ދުވަހަކުވެސް އެ ހަގީގަތަށް ބަދަލެއް ނާންނާނެ ކަމަށް ޔަގީން ކުރާ ނަމަ ބުނާ ބުނުން...\nޖެނުއަރީ 19, 2021 11:43\nގިޔާމަތުގެ އަލާމާތެއްކަންނޭގެ. ފަހުޒަމާނުގައި މެދުއިރުމަތި ފެހިވެ ފިނިވާނެ އަދި ޔޫރަޕުތަންތަން ހަނަފަސްވާނެ .މުޅަށްދެނެވޮޑިގެންވަނީ އަހަރަމެއްގެ އިލާހު\nޖެނުއަރީ 19, 2021 13:16\nގިޔާމަތް ވުމުގެ އަލާމަތްތަކުގައި ސްނޯގެ ވާހަކަ އަޑެއް ނާހަށް\nޖެނުއަރީ 19, 2021 13:33\nހަމަހިތަށްއަރާއިރަށް އެއްޗެއްބުނެލަނީ .. ފަހުޒަމާނަށްއައިސް ހިތަށްއަރާހާއެއްޗެއް ބުނެއުޅޭމީހުން ގިނަވާނެވާހަކައޮވޭ ..\nޖެނުއަރީ 19, 2021 13:48\nއަޑު ނީވުން ނޭނގުން އެއީ އެކަން ނުހިނގާނެ ކަމުގެ އަލާމާތެއް ނޫން. ޣާފިލުކަން އެއީ. ސަހަރާތަކުގައިގަސްހެދި ފިނިވާނެ ކަމަށް އައިސްފައިވޭ\nތިޔައީ އަޖައިބެއް ނޫން. މާތް ނަބިއްޔާގެ ހަދީޘްތަކުން އެނގެން އެބޮތް.. ދުނިޔަ ހޫނުވަނީއޭ ކިޔާ ބިރުދައްކއިރު ދުނިޔެވަނީ ފިނި... އަރަބި ކަރަ ފެހިވާނެ ކަމަށް އެބޮތް.. އެއީ ހޫނުވެގެން ވާނެ ކަމެއްތޯ؟ ހާދީސް ކިޔުއްވާ\nޖެނުއަރީ 24, 2021 21:00


vnews - Victory athun Nilandhoo furathama point hoadhaifi\nވިކްޓަރީ އަތުން ނިލަންދޫ ފުރަތަމަ ޕޮއިންޓު ހޯދައިފި\nނިލަންދޫ އާއި ވިކްޓަރީ ބައްދަލުކުރި މެޗުގެ ތެރެއިން -- ފޮޓޯ: އެފްއޭއެމް\nދިރާގު ދިވެހި ޕްރިމިއަރ ލީގުގައި މިރޭ ވިކްޓަރީ ސްޕޯޓްސް ކްލަބާއި އެއްވަރުކޮށް ފ. ނިލަންދޫ އިން ލީގުގެ ފުރަތަމަ ޕޮއިންޓު ހޯދައިފި އެވެ.\nލީގުގައި ނިލަންދޫން ކުޅުނު ފުރަތަމަ ދެމެޗުން ތަފާތު ބޮޑުކޮށް ބަލިވި ނަމަވެސް، މިރޭ އެޓީމުން ވަނީ ކުޅުން ރަނގަޅުކޮށް 0-0 އިން ވަރުގަދަ ވިކްޓަރީއާ އެއްވަރުކޮށްފައެވެ. މިއީ ލީގުގައި މިނިވަން ޗެމްޕިއަންޝިޕުން އައި ޓީމެއްގެ އަތްދަށުން ވިކްޓަރީއަށް ސަލާމަތް ނުވެވުނު ދެވަނަ މެޗެވެ.\nމިރޭގެ މެޗުގެ ކުރީކޮޅު ވިކްޓަރީއަށް ލީޑު ނެގުމަށް ފުރުސަތުތަކެއް ލިބިގެންދިޔަ ނަމަވެސް، ގޯލެއް ކާމިޔާބު ކުރެވޭގޮތް ވަނީ ނުވެފައެވެ. ނިލަންދޫން ފަހުން ކުޅުން ރަނގަޅު ކުރިއިރު، އެޓީމަށްވެސް ވަނީ ރަނުގެ ފުރުސަތުތަކެއް ލިބިގެން ގޮސްފައެވެ.\nފުރަތަމަ ހާފުގައި ނިލަންދޫގެ އާދިލް ކުރިއަށް ފޮނުވާލި ހަމަލާ ވިކްޓަރީގެ ގޯލްކީޕަރު މަތަކޮށް ފޮނުވާލުމުން، ގޯލް ކުރިމަތީ ހުހަށް ހުރެ މުހައްމަދު ޒަމީރު ފޮނުވާލި ބޯޅަ ގޯލާ އަމާޒެއް ނުވިއެވެ. އަދި ދެވަނަ ހާފުގައި ނިލަންދޫގެ އާދިލް އަރިމަތިން ނެގި ހުރަސް ވިކްޓަރީގެ ކެޕްޓަން ޝާފިއު އަހުމަދުގެ ފައިގައި ޖެހިފައި ގޯލަށް ވަންނަން ދަނިކޮށް ސަލާމަތްކުރީ ވިކްޓަރީ ކީޕަރެވެ.\nމެޗަށްފަހު ވިކްޓަރީގެ ކޯޗު ލާސްލޯ ކިސް ބުނީ ނިލަންދޫން މިމެޗުގައި ރަނގަޅު ކުޅުމެއް ދެއްކި ކަމަށެވެ. އަދި މެޗުގައި ވިކްޓަރީގެ މެދުތެރެ އާއި ކުރިއަށްކުޅޭ ކުޅުންތެރިންނަށް އެންމެ އެދެވޭ ކުޅުމެއް ނުދެއްކުނު ކަމަށްވެސް ބުންޏެވެ.\nނިލަންދޫގެ މެނޭޖަރު އަބްދުލްހަލީމް ހަމީދު ބުނީ ރާއްޖޭގެ އެންމެ ކާމިޔާބު އެއްޓީމު އަދި އެންމެ ކާމިޔާބު އެއްކޯޗުގެ ޓީމާ ދެކޮޅަށް ކުޅެ ޕޮއިންޓެއް ހޯދުން މިއީ ބޮޑު ކާމިޔާބެއް ކަމަށާއި ތަޖުރިބާކާރު ކުޅުންތެރިންތަކެއް ތިބި ވިކްޓަރީ އަށްވުރެ، ނިލަންދޫގެ ޒުވާން ކުޅުންތެރިން މިރޭ ރަނގަޅަށް ކުޅުނު ކަމަށެވެ.\nމިމެޗުން ލިބުނު ޕޮއިންޓާއެކު ވިކްޓަރީ އޮތީ5ޕޮއިންޓާއެކު ތާވަލުގެ ހަތަރުވަނައިގައެވެ. ނިލަންދޫ އޮތީ އެންމެ ޕޮއިންޓަކާއެކު ފުލުގައެވެ.


Ras Online - މާލޭ ރައްޔިތުން ވޯޓްލާން ނުނުކުތީ ރައީސް ޔާމިން ދޫކޮށްލާ ވާހަކަ ދައްކާތީ ކަންބޮޑުވެގެން: އާޒިމް\nކުއްލި ޚަބަރު ހަމަލައާ ގުޅޭ އެންމެ މުހިންމު މީހާ ހުޅުމާލެ އިން ހައްޔަރުކޮށްފި\nމާލޭ ރައްޔިތުން ވޯޓްލާން ނުނުކުތީ ރައީސް ޔާމިން ދޫކޮށްލާ ވާހަކަ ދައްކާތީ ކަންބޮޑުވެގެން: އާޒިމް\nޒަހީނުއްދީން ސަޢީދު 14 އޭޕްރީލު 2021\nމިދިޔަ ހޮނިހިރު ދުވަހު ބޭއްވި ލޯކަލް ކައުންސިލް އިންތިޚާބުގައި މާލޭ ސިޓީގެ ރައްޔިތުން ވޯޓްލާން ނުނުކުތީ ޖަލުގެ ހުކުމެއް ތަންފީޒު ކުރައްވަމުން ގެންދަވާ އިދިކޮޅު ލީޑަރު ރައީސް އަބުދުﷲ ޔާމިން ދޫކޮށްލަން ގޮވާތީ އެކަމާ ކަންބޮޑުވެގެން ކަމަށް އެމްޑީޕީގެ ޕާލިމެންޓްރީ ގުރޫޕްގެ ލީޑަރު އަލީ އާޒިމް މިއަދު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަ ދައްކަވަމުން މެދުހެންވޭރު ދާއިރާގެ މެމްބަރު އަލީ އާޒިމް ވިދާޅުވީ، ލޯކަލް ކައުންސިލް އިންތިޚާބަކީ އެމްޑީޕީއަށް ގެއްލިގެންދިޔަ އިންތިޚާބެއް ނޫން ކަމަށެވެ. އެހެންނަމަވެސް މާލޭ ސިޓީގެ އިންތިޚާބު އެމްޑީޕީއަށް ގެއްލިގެންދިޔައީ އަދި އެހެން އެކަން ދިމާވީ ގިނަ ސަބަބުތަކެއް ހުރެގެން ކަމަށް އާޒިމް ވިދާޅުވިއެެވެ. ލޯކަލް ކައުންސިލް އިންތިޚާބުގައި ރައްޔިތުންގެ ގިނަ ކަންބޮޑުވުންތަކެއް ހުރިކަން ފާހަގަކުރެވިފައިވާ ކަމަށް އާޒިމް ވިދާޅުވިއެވެ. އާޒިމް ވިދާޅުވީ ލޯކަލް ކައުންސިލް އިންތިޚާބަކީ މިހާތަނަށް އެންމެ މަދުން ރައްޔިތުން ނިކުމެ ވޯޓްދިން އިންތިޚާބު ކަމަށެވެ.\n"އެހެންވީމަ އެބައެގޭ ހަގީގަތް ދެއްތޮ، ވައްކަން ކުރުން އޯކޭ އޭ ބުނި މީހުން ނިކުމެ ވޯޓްދިނީ އެ ނޫން ބަޔެއް ނޫން، މަދު އެމްޑީޕީގެ ހިތްވަރު ހުރި މާޔޫސް ނުވެ ތިބި މެމްބަރުން ކޮޅެއް ނިކުމެ ވޯޓްދިން." އާޒިމް ވިދާޅުވިއެވެ.\nލޯކަލް ކައުންސިލް އިންތިޚާބުގައި މާލޭ ސިޓީގެ މޭޔަރު ކަމާއި އަޣުލަބިއްޔަތު އިދިކޮޅު ޕީޕީއެމަށް ލިބުނު ނަމަވެސް ރައްޔިތުން ބުނަނީ ރައީސް ޔާމިން ދޫކޮށްލަން ނޫން ކަމަށް އާޒިމް ވިދާޅުވިއެެވެ. ރައްޔިތުން ބުނަނީ ވައްކަން ކުރާ މީހުންނަށް އަދަބު ދިނުމަށް ކަމަށް އާޒިމް ވިދާޅުވިއެވެ.\n"ރައީސް ޔާމިން ދޫކޮށްލާ ވާހަކަ ދައްކާތީ އެެކަމާ ކަންބޮޑުވެގެން ރައްޔިތުން ވޯޓްލާން ނުނުކުތީ، އެހެންވީމަ މިއަދު ނުކުމެ ބުނާނެ ކަމެއް ނެތް ލޯކަލް ކައުންސިލް އިންތިޚާބުގައި ވޯޓްދިނީ ރައީސް ޔާމިން މިނިވަންކުރާށޭ، ނޫން، އޭގެ އިތުރުން މީހުން ހައްޔަރުކުރުމަށް، މާވަށު ދާއިރާގެ މެމްބަރު މިނިސްޓަރަކަށް ހުންނަވައިގެން ކުރި ވައްކަމާއި ކޮރަަޕްޝަން ހުއްޓުވައި ދެއްވުމަށް، މިތާގައި މެމްބަރަކަށް އިންނަވައިގެން ތެޔޮ ވިއްކީތީވެ އެކަމާ ނުކުމެ އިދިކޮޅު ވެގެން ރައްޔިތުން ވޯޓް ނުދިނީ. އެކަން ކުރާލެއް ލަސްވެގެން ވައްކަންކުރުން އިންތިހާއަށް މަޑުނުޖެހި އެ ދާ ދިޔުމާއި ކަންބޮޑުވާތީ." އާޒިމް ވިދާޅުވިއެވެ.\nމީގެ އިތުރުން އާޒިމް ވިދާޅުވީ މިސަރުކާރުން ރައްޔިތުންނަށް ވެފައިވާ ވައުދުތައް ފުއްދުމަށް ދެ އަހަރާއި ބަޔަކީ ބަޔަކު ކަންބޮޑުވެގެން އުޅޭވަރުގެ ބޮޑު މުއްދަތެއް ނޫން ކަމަށެވެ. ވައުދުތައް ފުއްދުމަށް ވަގުތު ނަގާނެ ކަމަށާއި، "އޮޅުން ބޮޅުންވެފައި އޮތް ކަންވާރު" ނިއުޅުވުމުން ވައުދުތައް ފުއްދޭނެ ކަމަށް އާޒިމް ވިދާޅުވިއެވެ.\nހަމަލައާ ގުޅޭ އެންމެ މުހިންމު މީހާ ހުޅުމާލެ އިން ހައްޔަރުކޮށްފި\nވޭނީކަރުނަ - 84 ވަނަ ބައި\nރައީސް ނަޝީދުގެ ސެކިއުރިޓީ ބްރީޗްވީ ގޮތުގެ ތަހުޤީޤެއް މަޖިލީހުން ކުރަނީ\nބެންގަލޫރު އެފްސީ ވީއެންމެ އަވަހަކަށް ރާއްޖެ ދޫކޮށްދާން މަހްލޫފް އަންގަވައިފި\nސަރުކާރުގެ އެންގުންތައް ތަންފީޒު ނުވުމަކީ ހަރުކަށި މީހުންނަށް ލިބޭ ހިތްވަރެއް\nބިސްމިއަކީ އަލްޙަމްދުގެ އާޔަތެކެވެ. އައުލާވެގެންވަނީ ނަމާދުގައި ބިސްމި ބާރަށް ކިޔެވުމެވެ. (2)\nލާދީނީ ކިޔުން ޤާނޫނީ ގޮތުން މަނާ ކުރުމަށް ޑރ. ޝަހީދު ގޮވާލައްވައިފި


މޯލްޑިވްސް ޕޮލިޓެކްނިކުގެ މާލެ ކެމްޕަހުގައި ސެކިއުރިޓީ ބެލެހެއްޓުމުގެ މަސައްކަތް ކޮށްދޭނެ ފަރާތެއް ބޭނުން ވެއްޖެ\nމޯލްޑިވްސް ޕޮލިޓެކްނިކް ކ.މާލެ ކެމްޕަހުގައި ސެކިއުރިޓީ ބަލަހައްޓައި ދޭނެ ފަރާތެއް ބޭނުން ވެއްޖެ.\n1. މޯލްޑިވްސް ޕޮލިޓެކްނިކް ކ.މާލެ ކެމްޕަހުގައި ސެކިއުރިޓީ ބަލަހައްޓައި ދޭނެ ފަރާތެއް ބޭނުންވެގެން ކުރެވުނު އިޢުލާން ނަންބަރ: (IUL)213-PR/213/2018/1އާއި ގުޅިގެން އެއްވެސް ފަރާތެއް ނަން ނޯޓް ކޮށްފައި ނުވާތީ އެ އިޢުލާން ބާތިލްކޮށް އަލުން އިޢުލާން ކުރަމެވެ.\n2. މިބީލަމުގައި ބައިވެރިވާން އެދޭ ފަރާތްތަކުން، 2018 އޮކްޓޯބަރ 22 އިން 25 އޮކްޓޯބަރ 2018 އަށް 08:30 އިން 21:30 އަށް ބަންދު ނޫން ކޮންމެ ދުވަހެއްގައި ތިރީގައިވާ އެޑްރެހަށް ވަޑައިގެން ނަންނޯޓު ކުރެއްވުން އެދެމެވެ.\n3. މި ބީލަމާއި ގުޅޭގޮތުން އެއްވެސް ސުވާލެއްވާނަމަ 25 އޮކްޓޯބަރ 2018 ވާ އާދީއްތަ ދުވަހުގެ 21:30 ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\n4. ބިޑް ހުށަހެޅުމާއި ބިޑް ހުޅުވުން އޮންނާނީ 28 އޮކްޓޯބަރ 2018 ވާ އާދިއްތަ ދުވަހުގެ 11:00 ގައި މޯލްޑިވްސް ޕޮލިޓެކްނިކްގެ 1 ފަންގިފިލާގެ މީޓިންގ ރޫމްގައެވެ.\n5. މި ބީލަމާއިގުޅޭ ބީލަން ފޮތް މިއިޢުލާނާއެކު ހީރާސްކުރެވިފައިވާނެއެވެ.\n6. ނަންނޯޓް ކުރުމާއި، އިތުރު މަޢުލޫމާތު ތިރީގައިވާ އެޑްރެހުން ލިބިވަޑައިގަންނަވާނެއެވެ.\nފޯން: 3305404, 3305422\nސުންގަޑި: 25 އޮކްޓޫބަރު 2018 2130


Covid-19: China in dhuniyeah nagaidhin filaavalhu\nކޮވިޑް-19 އާ ދެކޮޅަށް ޗައިނާ އިން ދުނިޔެއަށް ނަގައިދިން ފިލާވަޅު\nކޮވިޑް-19 އާ ގުޅިގެން ޗައިނާ އިން އެޅި ވަގުތީ ހޮސްޕިޓަލެއް ބަންދުކުރުމުން އެތަނުގައި މަސައްކަތްކުރާ ސިއްހީ އޮފިޝަލުން އުފާފާޅު ކުރަނީ. -- ފޮޓޯ: ޒިންހުއާ\nމިދިޔަ އަންގާރަ ދުވަހު ޗައިނާގެ ރައީސް ޝީ ޖިންޕިން އެ ގައުމުގެ ވޫހާން ސިޓީއަށް ވަނީ ޒިޔާރަތް ކުރައްވައިފަ އެވެ. މިހާރު މުޅި ދުނިޔެ ހުއްޓުމަކަށް ގެނެސްފައިވާ ނުރައްކާތެރި އާ ކޮރޯނާ ވައިރަސް އެންމެ ފުރަތަމަ ފެނުނު ސިޓީއަށް ގައުމުގެ އެންމެ މަތީ ވެރިޔާ ކުރެއްވި ޒިޔާރަތަކީ އެ ބައްޔާ ދެކޮޅަށް އެ ގައުމުން ކުރި ހަނގުރާމަ ކާމިޔާބު ކުރެވިއްޖެކަމުގެ ރަމްޒެއްގެ ގޮތުގައި ގިނަ ބަޔަކަށް ސިފަވި އެވެ.\nމިދިޔަ ޑިސެމްބަރު މަހު ފެތުރެން ފެށި އެ ވައިރަހާއެކު، ޗައިނާ އިން ވަގުތީ ގޮތުން އެޅި ބިޔަ ހޮސްޕިޓަލުތައް މިހާރު ހުރީ ފަޅަށެވެ. މީގެ މަހެއްހާ ދުވަސް ކުރިން، ހޮސްޕިޓަލުތައް ފުރިގެން، އެޅި ތަންތަން މިހާރު ފަރުވާދޭނެ ބަލި މީހަކު ނެތިގެން، އޭގެ ތެރެއިން ގިނަ ހޮސްޕިޓަލުތައް ވަނީ ބަންދުކުރަންވެސް ފަށައިފަ އެވެ.\nއެ ވައިރަސް ފެތުރެން ފެށި ގައުމުގައި އަލަށް ބަލި ފެންނަ އަދަދު އެތަކެއް ހާހުން މިހާރު ވަނީ ސަތަކޭއަށް ވުރެ ދަށްވެފަ އެވެ. ނަމަވެސް، ދުނިޔޭގައި އެ ވައިރަހުގެ ބިރުވެރިކަން ދަނީ މަޑުޖެހުމެއްނެތި ފެތުރެމުންނެވެ. އެ ވައިރަސް ފެނިފައިވާ ގައުމުތަކުގެ އަދަދު 100 އަށް ވުރެ މައްޗަށް އަރާފައިވާއިރު، އެ ބަލި ފެތުރޭ އެޕިސެންޓަރުގެ ގޮތުގައި މިހާރު ދުނިޔޭގެ ސިއްހަތު ޖަމިއްޔާ އިން ވަނީ ޔޫރަޕުކަމަށް ކަނޑައަޅައިފަ އެވެ. އެންމެ ބޮޑަށް އަސަރުކޮށްފައިވާ އިޓަލީ ވަނީ އެކީގައި ބަންދުކޮށްފަ އެވެ. އެހެން ގައުމުތަކުން ދަނީ މީހުން އެތެރެވުން މަނާކޮށް، ބޯޑަރުތައް ބަންދުކުރަމުންނެވެ. އެހެނަސް އެ ވައިރަސް ފެތުރުން ކޮންޓްރޯލްނުވެ، މުޅި ދުނިޔެއަށް ބަލިމަޑުކަމެއްގެ ގޮތުގައި ޑަބްލިޔުއެޗްއޯއިން އެވަނީ ކަނޑައަޅައިފަ އެވެ.\nއެއާއެކު ގިނަ ބަޔެއްގެ އުފައްދަނީ އެންމެ ސުވާލެކެވެ. އެ ވައިރަސް އެންމެ ފުރަތަމަ ފެނުނު ގައުމުން އެޅި ފިޔަވަޅުތައް އެހެން ގައުމުތަކަށް ނަކަލު ނުކުރެވޭނެތޯ އެވެ.\nމައުލޫމާތު ފެތުރުމާއި ހޭލުންތެރި ކުރުވުން\nމި ބަލި އެހާ ބޮޑަށް ފެތުރި، ދުނިޔެއަށް ބަލާއާފާތަކަށް މެދުވެރިވީ، ވޫހާން ސިޓީން އެ ވައިރަސް ފެނުމާއެކު އެކަމުގެ މައުލޫމާތު ސިއްރު ކުރުމުން ކަމަށް ގިނަ ބަޔަކު ޗައިނާ ސަރުކާރަށް ތުހުމަތު ކުރެ އެވެ. އެކަން އެގޮތަށް އެންމެ ފުރަތަމަ ހިނގި ނަމަވެސް، ޗައިނާ ސަރުކާރުން ފަހުން ވަނީ ރައްޔިތުން ހޭލުންތެރިކުރުވަން ގިނަ މަސައްކަތްތަކެއް ކޮށްފަ އެވެ.\nއޭގެ ތެރޭގައި ޑަބްލިޔުއެޗްއޯ އިން ވެސް އެންމެ ބޮޑަށް ފާހަގަކުރާ އެއްކަމަކީ، ކޮވިޑް-19 ގެ އަލާމްތަކަކީ ކޮބައިކަން ރައްޔިތުންނަށް އަންގައިދިނުމެވެ. އެހެން ގޮތަކަށް ބުނާނަމަ، އާއްމު ރޯގާގެ އަލާމާތްތަކާއި ކޮވިޑް-19 ގެ އަލާމްތަކުގައި ހުރި ފަރަގު ރައްޔިތުންނަށް ވިސްނައި ދިނެވެ. އަދި އެކަމުން ރައްކާތެރިވާން އެޅޭނެ ފިޔަވަޅުތައް ވަރަށް ހަލުވިކޮށް ރައްޔިތުންނާ ހަމައަށް ފޯރުކޮށްދިނެވެ.\nޗައިނާގައި ހޮސްޕިޓަލުން ދޫކޮށްލި ބަޔަކަށް މެޑިކަލް ޓީމުން ސެލިޔުޓް ކުރަނީ. -- ފޮޓޯ: އޭއެފްޕީ\nނަމަވެސް، ގިނަ ގައުމުތަކުން އަދިވެސް އެކަން އެންމެ އެކަށީގެންވާ މިންވަރެއްގައި އެކަން ނުކުރެވޭކަމަށް ސިއްހީ މާހިރުން ދަނީ ބުނަމުންނެވެ. އިޓަލީގައި އެ ބަލި އެހާބޮޑަށް ފެތުރިގެންގޮސް، މުޅި ގައުމު ބަންދުކުރަންޖެހޭ ހާލަތަށް ކަންކަން ދިޔައީ، އެ ފަރަގު ރައްޔިތުންނަށް އަންގައި ދިނުމަށް ފެއިލްވުމުންކަމުގެ ތުހުމަތުވެސް ވަނީ ކުރެވިފަ އެވެ.\nއެންމެ މުހިއްމީ ސްޕީޑު\nވައިރަސް ފެތުރިގެން ދިޔުމާއެކު، ޗައިނާގެ ހެލްތު އޮފިޝަލުން އެންމެ އިސްކަމެއް ދިނީ އެ ބަލި ޖެހުނު މީހުން ދެނެގަނެ، އަދި އެ މީހުނާ ކޮންޓެކްޓްވި އިތުރު މީހުން ހޯދައި، އެ އެންމެން އެކަހެރިކޮށް ކަރަންޓީނު ކުރުމަށެވެ. އާބާދީ ބޮޑު ސަރަހައްދުތަކުގައި ދުވާލެއްގެ މައްޗަށް 15،000 އެއްހާ މީހުން އެ ވައިރަހަށް ޓެސްޓް ކުރަމުން ގެންދިޔަ އެވެ.\nޗައިނާއަށް ފޮނުވި ޑަބްލިޔުއެޗްއޯގެ ޓީމުން ބުނެފައިވާ ގޮތުގައި، ޗައިނާގައި ބަލި ޖެހުނު މީހަކާ އެކުގައި ދިރިއުޅޭ ނޫނީ މަސައްކަތްކުރާ މީހުންގެ ތެރެއިން، ފަސް ޕަސަންޓާއި 10 ޕަސަންޓާ ދެމެދުގެ މީހުނަށް އެ ބަލި ފެތުރިފައިވާ ކަމަށެވެ.\nބަލި ޖެހޭ މީހުން އަވަހަށް ދެނެގަތުން މުހިއްމު ވަނީ އެ ސަބަބާ ހެދިކަމަށް ސިއްހީ މާހިރުން ދަނީ ބުނަމުންނެވެ. އެހެން ގައުމުތަކުގައި އެ ބަލި އެތައް ގުނައަކަށް ފެތުރިގެންދަނީ، ޕޮޒިޓިވްވާ މީހުން ދެނެގަތުމުގައި އަދިވެސް ލަސްވާތީކަމަށް ވަނީ ބުނެފަ އެވެ.\nކިތަންމެ ބަލިވިޔަސް، ފޯރުންތެރިކަންނެތް މީހުން ހޮސްޕިޓަލަށް ނުދިޔުމަކީ ވަރަށް ގާތްކަމެއްކަން ޗައިނާ ސަރުކާރަށް ވިސްނި، އިންޝޫރަންސްގެ ބޭރުން، ކޮރޯނާ ވައިރަހާ ގުޅޭ ހުރިހާ ބޭސްފަރުވާއެއް ސަރުކާރުން ހަމަޖައްސައިދޭނެކަމަށް ބުނުމަކީ އެ ބަލި ފެތުރުމާ ދެކޮޅަށް އެޅިގެންދިޔަ މުހިއްމު ފިޔަވަޅެއްގެ ގޮތުގައި ސިއްހީ މާހިރުން ފާހަގަކުރެ އެވެ.\nއެ ވައިރަހުގެ ސަބަބުން ޗައިނާ އިން އެކަނި 3،000 އަށް ވުރެ ގިނަ މީހުން މިހާތަނަށް ވަނީ މަރުވެފަ އެވެ. ނަމަވެސް، ވޫހާން ސިޓީ ހިމެނޭ ހޫބޭ ޕްރޮވިންސުން މަރުވި މީހުންގެ އަދަދު އެންމެ 112 ގައި ހުރި ކަމީ، އެފަދަ ހަރުދަނާ ފިޔަވަޅުތަކުގެ ނަތީޖާކަމަށް ސިއްހީ މާހިރުން ގަބޫލުކުރެ އެވެ.\nދުނިޔޭގެ ސިއްހަތު ޖަމިއްޔާއިން މީގެ ކުރިން ބުނެފައިވަނީ މި ވައިރަސް ހުއްޓުވުމަށްޓަކައި، ކޮންމެ ގައުމަކުން އެ ގައުމަކާ ގުޅޭ ފިޔަވަޅު އެޅުން މުހިއްމު ކަމަށެވެ. ނަމަވެސް، ޗައިނާގެ އިތުރުން އެ ވައިރަސް ފެތުރުމާ ދެކޮޅަށް އެންމެ ކާމިޔާބު ގައުމުތަކުގެ ތެރޭގައި ހިމެނޭ ސިންގަޕޫރާއި، ހޮންކޮންގް އަދި ޓައިވާން ވެސް އަމަލުކޮށްފައިވަނީ ދާދި އެއް ވިސްނުމެއްގެ ތެރެއިންނެވެ.\nބަލި ޖެހޭ މީހުން އަވަހަށް ދެނެގަނެ، މީހުން ހޭލުންތެރިކޮށްގެން މި ބަލާއާފާތުން ސަލާމަތްވެވޭނެކަން އެފަދަ ގައުމުތަކުން އެވަނީ ދައްކުވައިދީ، ކޮރޯނާ ވައިރަހާ ދެކޮޅަށް އެހެން ގައުމުތަކަށް މިސާލެއް ގާއިމުކޮށްފަ އެވެ.\nޗައިނާ ކޮރޯނާ ވައިރަސް ކޮވިޑް-19


Falhuveriyaku balivegen rashah beylumah fahu dhoani filaifi\nފިލި ދޯނި އަދި ބަލިވެގެން ގެންދިޔަ ބިދޭސީ މީހާ\nފަޅުވެރިޔަކު ބަލިވެގެން ރަށަކަށް ބޭލުމަށްފަހު ދޯނި ފިލައިފި\n14 އޭޕްރީލް 2021 - 15:21:06\nގއ. ވިލިގިލީގެ އިރުން 23 ނޯޓިކަލް ބޭރުން 16 މީހަކާ އެކު މަސްވެރިކަން ކުރަން އުޅުނު "މަސް ގެލަރީ" ދޯނީގެ ބިދޭސީ މަސްވެރިއަކަށް ކުއްލި ސިއްހީ މައްސަލައެއް ދިމާވެގެން އެމްއެންޑީއެފްގެ ކޯސްޓްގާޑުންގެ އެހީތެރިކަމާއެކު ވިލިގިލީ ހޮސްޕިޓަލްއަށް ގެންގޮސްފައިވަނީ ރޭ ދަންވަރު 03:20 ހާއިރުއެވެ.\nއެފަހުން އޭނާ ވަނީ އެ ހޮސްޕީޓަލްގައި އެޑްމިޓްކޮށްގެން ފަރުވާދޭން ފަށާފައެވެ. ސީއެންއެމްގެ ފަރާތުން އެމީހާގެ ހާލު އޮޅުންފިލުވުމުން އެ ހޮސްޕިޓަލުން މައުލޫމާތު ދީފައިވާގޮތުގައި އޭނާ ގެނެވިފައިވަނީ ރޭ ދަންވަރު ބަނޑުގައި ރިއްސާތީއެވެ. އަދި މިހާރު އޭނާއަށް ފަރުވާދިނުމަށްފަހު ޑޮކްޓަރު އޭނާ ވަނީ ޑިސްޗާޖްކޮށްފައެވެ.\nއެެހެންނަމަވެސް އެ ބިދޭސީ މީހާއަށް ފަރުވާދިނުމަށްފަހު ޑޮކްޓަރު ޑިސްޗާޖް ކުރިނަމަވެސް މިހާރު އޭނާ މަސައްކަތްކުރާ ދޯނި ވަނީ އޭނާ އެ ރަށަށް ދޫކޮށްލުމަށްފަހު ފުރާފަކަމަށް އެ ހޮސްޕިޓަލުން ވަނީ މައުލޫމާތު ދީފައެވެ. އަދި އެ ދޯނީގެ އެއްވެސް ފަޅުވެރިއަޔަކަށްވެސް އަދި ވެރިއަކަށްވެސް މިހާރު ނުގުޅޭ ކަމަށާއި އޭނާ އާއި ހަވާލުވާނެ މީހަކުވެސް ނެތް ކަމަށް ހޮސްޕިޓަލުން މައުލޫމާތު ދެއެވެ.\nއޭގެ އިތުރުން އެނާގެ އަތުގައި އެއްވެސް ފައިސާއެއްވެސް ނެތުމުން ހޮސްޕިޓަލްއަށް އޭނާގެ ފަރާތުން ދޭންޖެހޭ ފައިސާއެއްވެސް އަދި މިހާތަނަށް ލިބިފައިނުވާކަމަށް ހޮސްޕިޓަލުން ބުނެއެވެ. އެހެންކަމުން ޑޮކްޓަރު އޭނާ ޑިސްޗާޖް ކުރިނަމަވެސް ހޮސްޕިޓަލުން އޭނާ ޑިސްޗާޖް ވަނީ ނުކުރެވިއެވެ.\nސީއެންއެމްއަށް ކަށަވަރުވެފައިވާ ގޮތުން އޭނާއަކީ ގަވާއިދާ ހިލާފަށް ރާއްޖޭގައި މަަސައްކަތްކުރާ ބިދޭސީއެކެވެ. އޭނާގެ އަތުގައި ރާއްޖޭގައި މަަަސައްކަތް ކުރާ ކަމުގެ އެއްވެސް ލިޔުމެއްވެސް ނެތް އިރު، ވިސާއެއްވެސް އަދި ކާކުކަން އަންގައިދޭ ލިޔުމެއްވެސް ނެތެއެވެ.\nސީއެންއެމްއަށް މައުލޫމާތު ދެއްވަމުން ވިލިގިލީ ހޮސްޕިޓަލުގެ ފަރާތުން ބުނެފައިވަނީ، ފަރުވާއަށް ރަށަށް ބިދޭސީން ބޭލުމަށްފަހު އޮޑި ފިލާކަމުގެ މައްސަލައަކީ ވަރަށް އާއްމު މައްސަލައެއް ކަމަށެއެވެ.\nރާއްޖޭގައި ގައިވާއިދާ ހިލާފަށް އުޅޭ ބިދޭސީންގެ މައްސަލަ ބޮޑުވެ، އެފަދަ އެތައް ބަޔަކު ވަނީ ރާއްޖެއިން ފޮނުވާލާފައިވެސް މެއެވެ. އަދި އެގޮތަށް ގަވާއިދާއި ހިލާފަށް ބިދޭސީން ގެންގުޅޭ މީހުންނާއިމެދު ފިޔަވަޅު އަޅާނެ ކަމަށްވެސް ސަރުކާރުން ވަނީ ބުނެފައެވެ. އެހެންނަމަވެސް އަދިވެސް ރާއްޖޭގެ އެކި ސަރަހައްދުތަކުގައި ގަވާއިދާ ހިލާފަށް މަސައްކަތް ކުރުވާ އަދި ރާއްޖެ އައިސް އުޅޭ ބިދޭސީންވެސް ވަރަށް ގިނައެވެ.


Visnun - vNews.mv\nއަންވަރު އިބްރާހީމް 14 April 2019, 10:11\nއަހަރެން ބޭނުންވީ ދަރިފުޅު މޮޅުކުއްޖަކަށް ހަދާށެވެ. ގައުމުދެކެ ލޯބިވާ، ގައުމަށް ޚިދުމަތްކުރާ ކުއްޖެއްގެ ގޮތުގައި ދަރިފުޅު ބޮޑުކުރާށެވެ. އެކަން ކުރުމަށް އަހަރެންނަށް ވިސްނުނު އެންމެ މޮޅު ގޮތަކީ ކިޔަވައި ދިނުމެވެ. އަހަރެން އެންމެ ބޮޑަށް ސަމާލުކަން ދިނީ އެކަމަށެވެ. ކިޔެވުމަކީ އެންމެ މުހިންމު ކަންތައްކަމުގައި ދަރިފުޅަށް ވިސްނައި ދިނީމެވެ. އެހެން ހަރަކާތްތަކުގައި ބައިވެރިވާންވާނީ ކިޔެވުމަށް ބުރޫ ނާރާގޮތަށް ކަމަށްވެސް ބުނީމެވެ.\nދަރިފުޅުގެ ތަޢުލީމީ ދައުރުގައި ތަފާތު ހަރަކާތްތަކުގައި ބައިވެރިވުމުގެ ފުރުޞަތު އެ ދަރިފުޅަށް ލިބުނެވެ. ނަމަވެސް ގިނަކަންކަމަށް ބުނަން ޖެހުނީ ނޫނެކެވެ. އެއީ ކިޔެވުން ދަށްވެ، އިމްތިހާނުތަކަށް އަސަރު ކޮށްފާނެކަމަށްޓަކައެވެ. ކިޔެވުމަށްވުރެ ބޮޑަށް އެހެން ކަންކަމަށް ދަރިފުޅުގެ ހިތްޖެހިދާނެ ކަމަށްޓަކައެވެ. އެ ފިކުރުގެ ތެރެއިން އަހަރެންނަށް ދިމާވި އެންމެ ބޮޑު އެއް ގޮންޖެހުމަކީ ދޭތެރެ ދޭތެރެއިން އޮންނަ ދިވެހި ހަރަކާތްތަކެވެ. އެ ހަރަކާތްތަކުގައި ދަރިފުޅު ބައިވެރިވާން އުޅޭއުޅުމެވެ. ކިތަންމެ ވަރަކަށް ބުނި ނަމަވެސް އަދަބީ ކަންކަމަށް އޭނާ ހުންނަ ފޯރިއެވެ. އެންމެ ފަހުން އެ ކަންތައް ބޮޑުވެގެން އަދަބީ ކަންކަމުގައި ދަރިފުޅު ބައިވެރިވުން އަހަރެން މަނާކުރީމެވެ.\n"މީގެފަހުން އަދަބީ އެއްވެސް ކަމެއްގައި ދަރިފުޅު ބައިވެރިވާނެކަމަށް ނެތް. ކިޔެވުމާ ގުޅޭ ކަންކަމުގައި ބައިވެރިވާނީ. އަބަދު ސްކޫލަށް ގޮސް އަދަބީ ކަންކަމަށް ވަގުތު ދުއްވާލާނަމަ އޮންނާނީ ނުކިޔެވިފައި. މިއަދު ނުކިޔަވާ މާދަމާ މޮޅު މީހަކަށް ނުވެވޭނެ. އެއީ އެންމެ މުހިންމުކަންތައް. ތިޔަ އަދަބީ ކަންކަމަށް ގޮސްގެން ވާނެ މޮޅެއް ނޯންނާނެ" އިނގރޭސި ބަހުން އަހަރެން ވިސްނައިދިނީ ދަރިފުޅަށެވެ. ދޮވެލީ ދަރިފުޅުގެ ބޮލެވެ. އަހަރެންގެ ވާހަކަތައް އަޑުއަހަން އަންހެނުން ރަޒިއްޔާވެސް ހުއްޓެވެ. ތުން ފިއްތައިގެން ރަޒިއްޔާއަށް ހުރެވުނީ އިރުކޮޅަކުއެވެ. އެތަނުން ދަރިފުޅު ހަމަ ދިއުމާއެކު ރަޒިއްޔާ ފެއްޓިއެވެ.\n"ކީއްވެތަ ތިހާ ވަރަކުން އެ ކަންކަމުން ދަރިފުޅު ތިޔަ ދުރުކުރުވަނީ؟ ބަލަ އެފަދަ އަދަބީ ކަންކަމުން ދަރިންނަށް ވަނީ ފައިދާކަން ފަހުދަށްވެސް އެނގޭނެ. ފަހުދުވެސް ކިޔެވީ އެފަދަ ކަންކަމުގައި ބައިވެރިވަމުންނެއްނު" އަހަރެން ކަންތައް ކުރިގޮތާމެދު ހިތްހަމަ ނުޖެހިގެން ރަޒިއްޔާ ޝަކުވާކުރިއެވެ.\n"ތިޔަބުނީ ތެދެއް. އެކަމަކު އަހަރެންނަށް މަތީ ތަޢުލީމަށް ނުދެވުނީ ތިބުނާ އަދަބީ ކަންކަމުގައި ތެޅެން އުޅެންހަދާ. އެއީ ކުއްޖާ މޮޔަކޮށްލާ ކަމެއް. އެކަންކަމުގައި އުޅޭނަމަ އެތައް ވަގުތެއް އެކަމަށް ހޭދަވާނެ. ކިޔެވުމަށްވުރެ އިސްކަންދެވޭނީ އެކަންކަމަށް. އެއީ ފާޑެއްގެ ދެވި ހިފުމެއް. އަހަރެން ބޭނުމެއް ނޫން އެސޮރުގެ ކިޔެވުން ހަލާކުކުރާކަށް" އަހަރެން ޖަވާބު ދިނީ އަހަރެންގެ ތަޖުރިބާއިންނެވެ.\n"އެކަމަކު އެސޮރު އެންމެ އުޅޭ ހިތްވާ ހަރަކާތަކީ އަދަބީ ހަރަކާތްތައް. އެކަންކަން ތި ހުއްޓުވާލަނީ. ތިހެން ހެދީމާ އެސޮރު ކިޔެވުން މަތިންވެސް ފޫހިވެދާނެއްނު" ރަޒިއްޔާ ވިސްނީ ދަރިފުޅަށް ވެދާނެ ގޮތެކެވެ. ކިޔެވުމަށް ކޮށްފާނެ އަސަރަކާމެދުއެވެ. އެކަމާ އަހަރެންވެސް ވިސްނީމެވެ. ދަރިފުޅަށް އަތުވެދާނެ ބަދަލުތަކާމެދު ފިކުރު ކުރީމެވެ.\n"އަހަރެންނަށް ގަބޫލުކުރެވެނީ ދިވެހި އަދަބީ ހަރަކާތްތަކުގައި ބައިވެރިވުމުގެ މާނައެއް ނެތްކަމަށް. އެ ކަންކަމުގައި މުސްތަގުބަލެއް ނެތްކަމަށް. އަހަރެން ބޭނުންވަނީ އިނގިރޭސި ބަހަށް ފަރިތަ މޮޅު ކުއްޖަކަށް ދަރިފުޅު ހަދަން. އިނގިރޭސި ބަހުން ދަރިފުޅާ މި ވާހަކަދައްކަނީ ވެސް އެހެންވެ" އަހަރެންގެ ވިސްނުން ހުރި ގޮތް ރަޒިއްޔާއަށް ބުނެދިނީމެވެ.\n"މަށަށް ހީވަނީ ދަރިފުޅު އަދި އަދަބީ ހަރަކާތްތަކުގައި ބައިވެރި ކުރިޔަސް ކިޔެވުމަށް ކުރާނެ އަސަރެއް ނޯންނާނެ ހެން. ގައިމު ހަބީބައްތަގޭ މުހައްމަދުވެސް އެއުޅެނީ އަދަބީ ކަންކަމުގައި. ކިޔަވަން ނުލާހިކު މޮޅު. އަނެއްކާ ގައުމީ މުބާރާތްތަކުން ވަނަތައް ވެސް ހޯދާ. މިހާރު ސްކޫލު ކެޕްޓަނަކަށް ވެސް އެ ހުރީ އެސޮރު. ވާހަކަދައްކާށާއި މަޒުމޫނު ލިޔަން ވެސް ވަރަށް މޮޅޭ ބުނާތީ އިވޭ. އެހެންވީމާ ކޮބާ މައްސަލައަކީ؟" ރަޒިއްޔާ ދިފާޢުކުރީ އޭނާގެ ވިސްނުމެވެ.\n"މައްސަލައަކީ...... މައްސަލައަކީ އެފަދަ ތަންތަނަށް ގޮސްގެން އުޅެން ޖެހޭ ގޮތް. ހޭދަކުރަންޖެހޭ ވަގުތު. އަހަރެންގެ ވާހަކައަކީ އެ ވަގުތުތައް އެކަންކަމަށް ދުއްވާލުމަށްވުރެ ކިޔެވުމުގައި ވަގުތު ހޭދަކުރުން މާރަނގަޅޭ. ދަރިފުޅުގެ މުސްތަގުބަލަށް މާ ފައިދާކުރާނޭ" އަހަރެންވެސް ދުލެއް ނުކުރަމެވެ. އަހަރެން ހިފެހެއްޓީ އަހަރެންގެ ގޮތުގައެވެ.\nދަރިފުޅުގެ ސާނަވީ ތައުލީމީ ދައުރު ނިންމާލީ އަހަރެން އެންމެ ބޭނުންވި ނަތީޖާއާ އެކުގައެއް ނޫނެވެ. މައްސަލައަކަށްވީ ދިވެއްސެވެ. އެއިން އޭއެއް ނުލިބުމުވެ. އެންމެ މޮޅު ދަރިވަރުންގެ އެއްވަނައިގައި ދަރިފުޅު ނުހިމެނުނީ ދިވެއްސާ ހެދިއެވެ. އެއީ އެތައް ދަރިވަރަކަށް ދިމާވިގޮތެވެ.\n"ކޮބާ އެއީ މަ ބުނިތަން. އެއީ ދިވެހި ކަންކަމުން ދުރު ކުރުވީމާ ވީގޮތް" އަންހެނުންގެ ނުރުހުން އަމާޒުވީ އަހަރެންނަށެވެ.\n"ތި ދިވެއްސަކާ ހެދި މިހާރު ކުއްޖަކަށް ރަނގަޅު ނަތީޖާއެއް ހޯދާލެވޭކަށް ނޯވޭ. އެސޮރުވެސް ބުނެފި ދެން ދިވެއްސެއް ނުކިޔަވާނަމޯ. އޭލެވެލް ހަދާނީ ވެސް ރާއްޖެއިން ބޭރުންނޯ. އޭރުން ދިވެހި ކިޔަވާކަށް ނުޖެހޭނެޔޯ. އެއީ ވެސް ގޮތެއް. އަހަރެން މި ވިސްނަނީ އެސޮރު ބޭރަށް ފޮނުވަން" އަންހެނުން ދެކޭގޮތް ބަލައިލުމަށް އަހަރެން ހިއްސާކުރީ ދަރިފުޅު ބޭނުންވާ ގޮތެވެ.\n"ތިވާހަކަ އެސޮރު މަގާތުގައި ވެސް ބުނެފި. އެސޮރު އެ ހުންނަނީ ދިވެއްސާހެދި ފޫހިވެފައި. އެކަމަކު އެހެންވީ ފަހުދާ ހެދި. ހަމަ ފަހުދު ކަންތައް ކުރިގޮތުން. އެހެން ނޫންނަމަ އެސޮރަކީ ދިވެހި ބަހަށް ވެސް މޮޅު ކުއްޖަކަށް ވީސް" އަންހެނުން ފެށީ އަނެއްކާ ވެސް ހަމަ އެ ވާހަކައެވެ. އަދަބީ ކަންކަމަށް އޭނާ ދުރުކުރި ވާހަކައެވެ.\n"ދެން ތި ވާހަކަތައް ހުއްޓާލަ ބަލަ. އެ ދުވަސްތައް އެވަނީ ފާއިތުވެފައި. ދެން އޮތީ އޭލެވެލް. މިހާރު އަހަރެންނަށް ވެސް ވިސްނެނީ ދަރިފުޅު ބޭނުންވާ ގޮތަށް ކަންތައްތައް ކޮށްދެން. އެސޮރު ބޭނުންވާހެން ރާއްޖެއިން ބޭރަށް ފޮނުވަން" އަހަރެންގެ ޚިޔާލު އަހަރެން ފާޅުކުރީމެވެ. އަހަރެން ބޭނުންވީ ދަރިފުޅު ބޭނުންވާ ގޮތަށް ކަންތައްތައް ކޮށްދޭށެވެ.\nދަރިފުޅު ރާއްޖެއިން ބޭރަށް ފޮނުވީމެވެ. ބޭނުން ގައުމެއްގައި ހުރެ ކިޔެވުމުގެ ފުރުޞަތު ފަހިކޮށްދިނީމެވެ. ދަރިފުޅު ނިންމީ އިނގިރޭސިވިލާތަށް ދާށެވެ. އެތަނުގައި ހުރެ އޭލެވެލް ހަދާށެވެ.\nދަރިފުޅު އޭލެވެލް ހެދިއެވެ. ޑިގްރީއަށް ކިޔެވިއެވެ. މާސްޓަރސްވެސް ހެދިއެވެ. ދަރިފުޅުގެ މޮޅުކަމަށް އަންހެނުންނާއި އަހަރެން ތަޢުރީފު ކުރީމެވެ. އެ އުފާތަކުގައި ބައިވެރިވީމެވެ.\n"ދެން މި ވަގުތަށް ކިޔެވުން ނިންމާލީތަ؟ ކޮން އިރަކުން ޕީއެޗްޑީ ހަދަނީ؟" ދަރިފުޅާ ސުވާލުކުރީ އަންހެނުންނެވެ.\n"ދެން ދެތިން އަހަރު ފަހުން އިތުރަށް ކިޔަވާނީ. މިހާރު ކިޔެވިއްޖެއެއްނު" ހިނިތުންވެ އިނދެ ދަރިފުޅު ޖަވާބު ދިނެވެ.\n"އެހެންވީމާ ރާއްޖެ ދާންވީ ދޯ؟" އަހަރެންގެ މޫނަށް ބަލަހައްޓައިގެން އިނދެ އަންހެނުން އަޅާލީ ދޯއެކެވެ.\n"ރާއްޖެއޭ. ކީއްކުރަން؟ އެތަނުގައި އޮންނާނީ ކޮންކަމެއް. އަދިވެސް މަންމަ ތި އުޅެނީ އެއްކަލަ ދިވެހިބަސް ދޫކޮށް ނުލެވިގެން" ދަރިފުޅުގެ ވާހަކަތަކުން އަހަރެންނަށް ލިބުނީ ހައިރާންކަމެވެ.\n"ދަރިފުޅު ރާއްޖެއަށް ދާ ޚިޔާލެއް ނުކުރަންތަ؟" ލިބުނު ހައިރާންކަމާއެކު އަހަރެން ސުވާލުކުރީމެވެ.\n"މިތަނުގައި ދެން މަސައްކަތް ކުރާނީ. މި ކިޔެވި އެއްޗެއްގެ ބޭނުންވެސް ކުރެވޭނީ މިތަނުގައި އުޅެގެން. އެހެންވީމާ ރާއްޖެ ދިއުމުގެ ވިސްނުމެއް ނެތް. މިހާރުވެސް ދެ ތަނަކުން ވަޒީފާ އެއޮތީ ހަމަޖެހިފައި. އަނެއްކާ މުސާރަ ރާއްޖެއަށް ވުރެ މާ ބޮޑުވާނެ. އުޅެން މާ ފަސޭހަވާނެ. ދިވެހި ބަހުން ވާހަކަދައްކަން އުނދަގޫވެގެން އުޅޭކަށް ނުޖެހޭނެ. ތިޔަ ސިޔާސީ ކަންކަމުން ހަލަބޮލިވެގެން އުޅޭކަށްވެސް ނުޖެހޭނެ" ދަރިފުޅުގެ ވާހަކައިން ހާމަވީ ރާއްޖެއަށް ދެވިފައިވާ ދަރަޖައެވެ.\n"ނޫން ދަރިފުޅާ! ދަރިފުޅު ދިރިއުޅެންވާނީ ރާއްޖޭގައި. އެއީ ދަރިފުޅުގެ ގައުމު. އެތަނަށް ޚިދުމަތްކުރާކަށްނު ދަރިފުޅަށް މިހުރިހާ ކަމެއް މި ކޮށްދިނީ" ރަޒިއްޔާ ބުނީ އަހަރެން ވެސް ބުނަން ބޭނުންވި ވާހަކައެވެ.\n"މިއީ ބައްޕަ ބޭނުންވި ގޮތް. އަހަރެން މޮޅުވުން، އެކަން ފުރިހަމަ ވެއްޖެ. އަހަރެންނަށް ވިސްނެނީ މި މޮޅުކަން ދައްކާކަށް ރާއްޖެ ކޮންމެހެން މުހިންމެއް ނޫނޭ. މިކަން ދެއްކޭނީ މިތަނުގައި ހުރެއޭ. އެހެންވީމާ އަހަރެން އުޅޭނީ މިތަނުގައި. ދިރިއުޅެންވެސް ވިސްނަނީ މި ތަނުގައި. ރާއްޖެއަކީ ފޫހިތަނެއް. ޗުއްޓީ ހޭދަކޮށްލަން ދާން ރަނގަޅު ތަނެއް" ދަރިފުޅު ވާހަކަތަކުން އަހަރެންނަށް ލައްކަ އަސަރުކުރިއެވެ. ބަސްހުއްޓި ގޮތް ހުސްވިއެވެ.\n"ފަހުދޫ....ފަހުދޫ......" އަންހެނުން އައިސް ވަނީ ކޮޓަރިއަށެވެ. ޚިޔާލުގެ މާޒީން އަހަރެންނަށް ނުކުމެވުނީ އެ އަޑަށެވެ.\n"އަދިވެސް ތިޔަ ވިސްނަނީ އެކަމާތަ؟" އަންހެނުން ސުވާލުކުރިއެވެ.\n"ދެން ވިސްނޭނީ އެކަމަކާނު. ދަރިފުޅުގެ ވިސްނުން ހުރިގޮތް އެނގިއްޖެ. އޭނާ ރާއްޖެދާނެ ހެނެއް ހިއެއްނުވޭ" އަހަރެންނަށް ބުނެވުނެވެ.\n"ތިހެން ވެދާނެތީ އޭރުވެސް އަހަރެން ވާހަކަދެއްކީ. އެކަމަކު އެދުވަހު ފަހުދަށް ވިސްނުނީ އަހަރެންގެ ވިސްނުން ކޮށިކަމަށް. މިހާރު އެނގިއްޖެއެއްނު. ގަބޫލުކުރެވިއްޖެއެއްނު. މިހުރިހާ ކަމެއްވެސް މިވީ ހަމަ ފަހުދާ ހެދި" އަންހެނުން ދެއްކި ވާހަކަތައް އަހަރެން ގަބޫލުކުރީމެވެ. ލޮލުން ބޮލުން ބަލައިގަތީމެވެ. މައްސަލައަކީ އަހަރެންނެވެ. އަހަރެންގެ ވިސްނުމެވެ. އަމިއްލަ ބަހާ ދަރިފުޅު ދުރުކުރުވި ކުރުވުމެވެ. ވީކަމެއް އެވީ އެކަމާހެދިއެވެ.


Raees avahaarakollai eluvi Taliban in badhaluveetha? | Mihaaru\nރައީސް އަވަހާރަކޮށްލައި އެލުވި ތާލިބާނުން ބަދަލުވީތަ؟\nތާލިބާނުންގެ ބާރުގެ ދަށަށް ވެރިކަން ދިއުމާ ގުޅިގެން އަފްޣާނިސްތާން ދޫކޮށް ދާން ބޭނުންވާ އެތައް ހާސް ބަޔަކު އަފްޣާން-ޕާކިސްތާން ބޯޑަރު ހުރަސްކުރުމަށް ދަތުރުކުރަނީ. --ފޮޓޯ:އޭއެފްޕީ\nތާލިބާނުންނަށް މީގެ 25 އަހަރު ކުރިން، 1996 ގައި އަފްޣާނިސްތާނުގެ ކޮންޓްރޯލް ލިބުމާ އެކު ފުރަތަމަ ވެސް ކުރި ކަމަކީ އޭރުގެ ރައީސް މުހައްމަދު ނަޖީބުﷲ ހިފައި ހައްޔަރުކޮށް އަނިޔާކޮށް އަވަހާރަކޮށްލުމެވެ. އޭރު އޮތް ދާޚިލީ ހަމަނުޖެހުންތަކުގައި އެތައް އަހަރެއްގެ ހަނގުރާމައަށް ފަހު ތާލިބާނުން ކާބުލް ހިފިއިރު ނަޖީބުﷲ ހުންނެވީ ހިމާޔަތް ހޯއްދެވުމަށް އދ.ގެ އިމާރާތެއްގަ އެވެ. ތާލިބާނުންގެ ހަނގުރާމަވެރިން އެތަނަށް ވަދެ ނަޖީބުﷲ އަތުލައިގަނެ އަނިޔާކޮށް އަވަހާރަކޮށްލުމަށް ފަހު މަގުމަތީގައި ދަމާކޫއްތާފައި ގެންގޮސް ޓްރެފިކް ލައިޓެއްގައި އެލުވާފައި ބެހެއްޓި އެވެ.\nއާންމު ތަންތަނަށް ނެރެ އެތައް ބަޔަކަށް މަރުގެ އަދަބު ދިނެވެ. އަންހެނުން ވަޒީފާއަށް ނުކުތުން މަނާކޮށް އަންހެން ކުދިން ކިޔަވަން ދިއުން ހުއްޓުވި އެވެ. ޓީވީ ބެލުމާއި މުނިފޫހިފިލުވުމުގެ އެތައް ކަމެއް ވެސް މަނާކުރި އެވެ. މިފަދަ ކަންކަން ތަންފީޒުކުރުމުގައި ހަރުކަށިކަން އިސްކުރުމުން އާންމުންގެ ތެރޭގައި އޮތީ ބިރުވެރިކަމެވެ.\nތާލިބާނުން އަފްޣާނިސްތާނުގައި ވެރިކަންކުރަމުން ދަނިކޮށް 2001 ވަނަ އަހަރު އެމެރިކާ ސިފައިން އަރައި އަފްޣާނިސްތާނު ހިފައިގެން ތިބޭތާ 20 އަހަރު ފަހުން ފައިބައިގެން ދިއުމާ އެކު ތާލިބާނުން ކުއްލިއަކަށް ނުކުމެ މުޅި ގައުމުގެ ކޮންޓްރޯލް އަތުލީ އެވެ. އެންމެ ފަހުން މި މަހުގެ 15 ވަނަ ދުވަހު، ވެރިރަށް ކާބުލް ހިފުމާ އެކު ބިރުވެރިކަން ބޮޑުވީ މީގެ 25 އަހަރު ކުރިން ތާލިބާނުންގެ ފަރާތުން ފެނުނު ފަދަ އަނިޔާވެރި އަމަލުތަކެއް ފެނިދާނެތީ އެވެ. އެކަމަކު އަދި ފެންނަނީ އެހެންނެއް ނޫނެވެ. ތާލިބާނުނ ގަބޫލުކުރާ އުސޫލުތަކާއި ސިޔާސަތުތައް ބަދަލުވީ ހެއްޔެވެ؟\n"އެއީ ހަމަ އެކައްޗެއް"\nތާލިބާނުން 1994 ގައި އުފެދުނީންސުރެ އެ ޖަމާއަތުގެ ކަންކަން ބަލައި ރިޕޯޓްކުރަމުން އަންނަ ޕާކިސްތާނުގެ ނޫސްވެރިއެއް ކަމަށްވާ އަހްމަދު ރާޝިދު ލިޔެފައިވާ ފޮތެއްގައި ބުނެފައިވަނީ އޭރުގެ ތާލިބާނުންނާއި މި ޒަމާނުގެ ތާލިބާނުންގެ ތަފާތުތަކެއް އެބަހުރި ކަމަށެވެ.\n"ތާލިބާނުންގެ އިހުގެ ޖީލު، އަހަރެން ދަންނަ، 1990ގެ މީހުން ހަމަ ހަގީގަތުގައި ވެސް މިހާރު ވަނީ ކުރިއަށް ވުރެ ބޮޑަށް ކިޔަވައި ތަންދޮރު އޮޅުންފިލާފައި،" ތާލިބާން: ދަ ސްޓޯރީ އޮފް އަފްޣާން ވޯ ލޯޑްސް ފޮތުގައި ރާޝިދު ލިޔެފައިވެ އެވެ.\nއެކަމަކު އޭނާ ބުނީ އިހުގެ ލީޑަޝިޕްގެ މީހުންގެ ވިސްނުމަށް އައި ބަދަލާ ހިލާފަށް ތާލިބާނުންގެ ޒުވާން ކޮމާންޑަރުން މާ ހަރުކަށި ކަމަށެވެ.\n"އެ މީހުން ގަބޫލުކުރާ 'ދީނީ' އުސޫލުތައް މާ ހަރުކަށި،" އެންއާރްޕީ އަށް ރާޝިދު ދިން އިންޓަވިއުއެއްގައި ބުނެފައިވެ އެވެ. "އެ މީހުން ތިބެނީ އަންހެންނުންމާ މެދު އަމަލުކުރާ ގޮތާއި އެ މީހުންނަށް ތައުލީމު ދިނުމާ މެދު ދެކޭ ގޮތް ފަދަ ހުރިހާ ކަމަކާ މެދު ވެސް ވަރަށް ފަހުރުވެރިވެފައި. މީގައި ކަންބޮޑުވާން ޖެހޭ ކަމަކީ ކާބުލް ހިފުމުގައި އިސްކޮށް ތިބީ މި މީހުންކަން. އަދި ތާލިބާނުންގެ އިހުގެ ކޮމާންޑަރުންނަށް ޒުވާން ކޮމާންޑަރުންނާ ދެކޮޅު ހެދޭކަށް ވެސް ނޯންނާނެ."\nކާބުލްގެ ކޯޓޭ ސަންގީ ސަރަހައްދުގެ ބާޒާރެއްގެ ތެރޭގައި ތާލިބާނުންގެ ހަނގުރާމަވެރިން ޕިކަޕެއްގައި ދަތުރުކުރަނީ. --އޭއެފްޕީ\nތާލިބާނުންގެ ވިސްނުން ބަދަލު ނުވާ ކަމަށް ގިނަ ބަޔަކު ގަބޫލުކުރާ އަނެއް ސަބަބަކީ ގަތަރުގައި އެ މީހުންނާ އެކު އެމެރިކާ އާއި އެހެން ގައުމުތަކުން އެންމެ ފަހުން ބޭއްވި މަޝްވަރާތަކުގައި ވެސް، ތާލިބާނުންގެ ބައެއް އުސޫލުތައް ދޫކޮށްލަން ޝަރުތުކޮށްފައިވެ އެވެ. އަންހެން ކުދިން ތައުލީމު އުނގެނެން ފުރުސަތު ދިނުމާއި އަލްގައިދާއާ ގުޅުން ކަނޑާލުން ފަދަ ކަންކަން ކުރާނެ ކަމަށް ތާލިބާނުން މަޝްވަރާތަކުގައި ބުނި ނަމަވެސް އެ ބަސްތަކުގައި މާބޮޑު ބުރަދަނެއް ނެތް ކަމަށް ތަޖުރިބާކާރުން ބުނެ އެވެ.\n"ތާލިބާނުންނާއި އަލްގައިދާ ވަނީ އެކުވެ އެކަތިގަނޑަކަށް ވެފައި. ކައިވެނީގެ ގޮތުން ގުޅިފައޭ ވެސް ބުނެވިދާނެ. އެއީ އަލްގައިދާ އިން ވަރަށް ރޭވުންތެރިކަމާ އެކު އެ މީހުންގެ ހަނގުރާމަވެރިން ވަނީ ތާލިބާނުންގެ އާއިލާތަކުގެ މީހުންނާ ކައިވެނި ވެސް ކުރުވާފައި،" އަފްޣާނިސްތާނުގައި ޓެރަރިޒަމާ ދެކޮޅަށް ކުރި މަސައްކަތުގައި އިސްކޮށް ހުރި އެމެރިކާގެ ސީއައިއޭގެ ކުރީގެ އޮފިސަރެއް ކަމަށްވާ ޑޯ ލަންޑަން ބުނެފައިވެ އެވެ.\nއޭނާ ގަބޫލުކުރާ ގޮތުގައި ތާލިބާނުން އަދިވެސް އަލްގައިދާ އަށް ހިމާޔަތް ދޭނެ އެވެ. އަދި އަފްޣާނިސްތާނުގައި އަލްގައިދާގެ ހަރަކާތްތައް ހިންގަން ވެސް ފުރުސަތު ދޭނެ އެވެ.\nތާލިބާނުންގެ ވާހަކަ ތަފާތު\nއަފްޣާނިސްތާނުގެ ކޮންޓްރޯލް ހޯދުމަށް ފަހު އެ ޖަމާއަތުން ބޭއްވި ރަސްމީ ފުރަތަމަ ޕްރެސް ކޮންފަރެންސްގައި ތަރުޖަމާނު ޒަބީހުﷲ މުޖާހިދު ބުނީ ތާލިބާނުން އެއްވެސް މީހެއްގެ ކިބައިން ބަދަލު ނުހިފާނެ ކަމަށެވެ.\n"އެތެރޭން އަދި ބޭރުން ވެސް އަހަރެމެން ދުޝްމަނުންނެއް ބޭނުމެއް ނޫން،" ޒަބީހުﷲ ބުންޏެވެ.\nއޭނާ ބުނީ ތާލިބާނުން އިސްލާމީ އުސޫލުތަކުގެ ތެރެއިން އަންހެނުންގެ ހައްގުތަކަށް ހުރުމަތްތެރިކޮށް ހިތާނެ ކަމަށެވެ.\nމި ވާހަކަ ދެއްކުމުގެ ކުރިން ތާލިބާނުން ވަނީ އަފްޣާނިސްތާނުގެ އެންމެންނަށް އަފޫއާންމެއް އިއުލާނުކޮށް އަންހެނުން ސަރުކާރާ ގުޅުމަށް ދައުވަތު ދީފަ އެވެ. މިއީ ކުރިން ތާލިބާނުން ހުއްދަކުރާ ކަމެއް ނޫނެވެ.\nޓެރަރިސްޓް ޖަމާއަތްތަކަށް ތާލިބާނުން އެހީވާނެ ކަމަށް ބުނާ ވާހަކަ ވެސް އެ ޖަމާއަތުން ދޮގުކުރި އެވެ.\n"ބައިނަލްއަގުވާމީ މުޖުތަމައުއަށް އަދި ހާއްސަކޮށް އެމެރިކާ އާއި އަވަށްޓެރި ގައުމުތަކަށް ޔަގީންކަން ދެން އެ ގައުމުތަކާ ދެކޮޅަށް އަފްޣާނިސްތާނު ބޭނުން ނުކުރެވޭނެ ކަމަށް،" ތަރުޖަމާނު ބުންޏެވެ.\nތާލިބާނުން އަފްޣާނިސްތާނު ހިފުމަށް ފަހު އަންގާރަ ދުވަހު ބޭއްވި ރަސްމީ ފުރަތަމަ ޕްރެސް ކޮންފަރެންސްގައި އެ ޖަމާއަތުގެ ތަރުޖަމާނު ޒަބީހުﷲ މުޖާހިދު ވާހަކަ ދައްކަނީ. -- ފޮޓޯ: އޭއެފްޕީ\nތާލިބާނުން އެކުލަވާލާނީ ގައުމުުގެ އެންމެން ތަމްސީލްކުރާނެ ސަރުކާރެއް ކަމުގެ ޔަގީންކަން ދެމުން މިހާތަނަށް ދައްކާފައިވާ ވާހަކަތަކަށް ބަލާއިރު ދޭހަވަނީ އެހެން ގައުމުތަކުން، އަދި ހާއްސަކޮށް އެމެރިކާ އިން ތާލިބާނުން ބަލައިގަނެ އަފްޣާނިސްތާނަށް އެހީ ލިބެމުން ދާނެ ގޮތަކަށް ސިޔާސަތުތައް ބަހައްޓާނެ ކަމަށެވެ.\nމީގެ ކުރިން ތާލިބާނުންގެ ހަރަކާތްތައް ހިންގަމުން ދިޔައީ މައިގަނޑު ގޮތެއްގައި އެކި ގައުމުތަކުން ލިބެމުން ދިޔަ އެހީންނެވެ. ތާލިބާނުން އުފެދިގެން އައި އިރު ތަޖުރިބާ މަދު ހަނގުރާމަވެރި ބައެއްގެ ގޮތުގައި އެކަނި ސިފަކުރެވުނަސް ތާލިބާނުން މިހާރު ވަނީ މާލީ ގޮތުން ކުރިއަށްވުރެ މާބޮޑަށް ވެސް އަމިއްލަ ފައިމައްޗަށް ތެދުވެފަ އެވެ. ރޭވުންތެރިކަން ބޮޑުވެ ޖަމާއަތް ތަރުތީބު ވެފަ އެވެ. ތާލިބާނުންގެ އާމްދަނީ ގުޅުން ހުރި އެތައް ކަމެއް އަފްޣާނިސްތާނުގައި މިހާރު އެބަ ހުއްޓެވެ. ބާރު ލިބުނަސް އިތުރު ހަމަނުޖެހުމެއްގެ ތެރެއަށް ގައުމު ވައްޓާލަން ތާލިބާނުން ބޭނުން ނުވާނެ އެއް ސަބަބަކީ ތާލިބާނުންގެ ވިޔަފާރިތަކަށް ގެއްލުންވުމެވެ.\nތާލިބާނުންގެ ވެރިކަން ވައްޓާލުމަށް ފަހު 2001 ވަނަ އަހަރުން ފެށިގެން އެކި ގައުމުތަކުން ދިން އެހީއާ އެކު އަފްޣާނިސްތާނުގެ އިންފްރާސްޓްރަކްޗާ ބިނާކޮށް ގެނައި އެންމެ ބޮޑު އެއް ބަދަލަކީ އަންހެނުންނާއި އަންހެނުން ކުދިންނަށް ފުރުސަތުތައް ތަނަވަސްކޮށްދިނުމެވެ. އަންހެން ކުދިން ސްކޫލަށާއި ޔުނިވަސިޓީތަކަށް ދާން ފެށި އެވެ. ވަޒީފާ އަދާކުރަން ފެށި އެވެ. މި ހުރިހާ ކަމެއް ގުޅިފައިވަނީ އަފްޣާނިސްތާން ބައިނަލްއަގުވާމީ މުޖުމަތައުގައި ބަލައިގަތުމާ އެވެ. އެކަން ނިމުމަކަށް އަތުވެއްޖެ ނަމަ ތާލިބާނުންނަށް އަނެއްކާވެސް ޖެހޭނީ ސުމަކުން ފަށާށެވެ. އެހެންވެ އެންމެ ކުރިން ތާލިބާނުން ގެންގުޅު މިންވަރަށް ހަރުކަށިކަން އިސްނުކުރުން އެކަށީގެންވާ ކަމަށް ބެލެވޭނެ ސަބަބުތައް ވެސް މިހާރު އެބަ ހުއްޓެވެ.\nއިހުގެ ތާލިބާނުން އެނބުރި އަތުވެއްޖެ ނަމަ "ނިމުމެއް ނެތް ހަނގުރާމަ" އަނެއްކާ ޖެހޭނީ ފަށާށެވެ. އެކަމަކު ތާލިބާނުން މިފަހަރު ފަސޭހަ މަގެއް އިހްތިޔާރު ވެސް ކޮށްފާނެ އެވެ. އެކަމަކު އަދި މި ފެންނަނީ ޕްރެޝަ ކުޑަކުރުމަށް ދައްކާ ރީތި ވާހަކަތަކަކަށް ވެސް ވެދާނެ އެވެ.\nއެމެރިކާނުން ބަދަލުވީބާ؟ އީރާގައްއަރާ މުޅިގައުމު ސުއްނާފަތިކޮއް 13 އަހަރުގެ ކުދިން ރޭޕްކޮއް ދިރިހުއްޓާ މައިންބަފައިނާ އެކު އަންދާލާ އަންހެންކުދިން ލައްވާ ހަށިވިއްކުވާ އަންހެންކުދިންގެ ސްކޫލް މަދަރުސާ ގޮއްވާލާ ސައްދާމު ހުސައިން ހިފާ ހައްޔަރުކޮއް އީދުދުވަހު ދަންޖައްސާ ހަށިގަންޑު އެބައިމީހުން ގެންގޮސް ވީދާ ކުދިކޮއް ރޯކޮއްލާ ހެދި ބަޔަކު ބިރުންނޫނީ އަފްގާނިސްތާނުން ފައިބަފާނެތޯ؟\nރެފެރެންސް ދީފައި ހުރިނަމަ ފަސޭހަވިސް ކޮރޮސް ޗެކް ކޮއްލަން...ހީވާނީ ހުނޅަގުގެ ނޫސްތަކުގެ ތަރުޖަމާ ހެން.\nޤައުމަށް ޣައްދާރުވީމާ ހަދާނީ ކިހިނެއްތޯ؟\nއާ ތާލިބާނުން ބަދަލުވީ މަލާލާ ހުންނީ ބޮޑުވަޒީރަކައް\nމަލާލާއަކީ.ޕާކިސް ތާނު ކުއްޖެއް


Hawwa aai Volley aaila ah bodu sharafeh\nހައްވަ އާއި ވޮލީ އާއިލާއަށް ބޮޑު ޝަރަފެއް\nގައުމީ އަންހެން ވޮލީ ޓީމުގެ ކެޕްޓަން ހައްވަ ދިދަ އާ ހަވާލުވުމަށް ފަހު --- ފޮޓޯ: ހުސައިން ވަހީދު | އެމްއޯސީ\nނޭޕާލްގައި މިއަދު ރަސްމީކޮށް މފަށާ 13 ވަނަ ސައުތު އޭޝިއަން ގޭމްސްގައި ރާއްޖޭގެ ދިދަ އުފުލުމުގެ ޝަރަފް ގައުމީ އަންހެން ވޮލީބޯޅަ ޓީމުގެ ކެޕްޓަން ހައްވާ ރާޝިދާ އަށް ދީފި އެވެ.\nހައްވައަށް ދިދަ ހާވަލު ކޮށްދެއްވީ އޮލިމްޕިކް ކޮމިޓީގެ ސެކެޓްރީ ޖެނަރަލް އަހްމަދު މަރުޒޫގް އެވެ. ކަތަމަންޑޫގެ މިލްޓަރީ ވޮލީ ކޯޓްގައި މިއަދު ބޭއްވި ރަސްމިއްޔާތުގައި ސްޕޯޓްސް ކޮމިޝަނާ ހީނާ އަހްމަދު ސަލީމް އާއި ރާއްޖޭގެ ޗެފް ޑިމިޝަން ނިހާދުވެސް ބައިވެރިވެ ވަޑައިގެންނެވި އެވެ.\nހައްވައަށް ދިދަ ހަވާލު ކޮށްދެއްވުމަށް ފަހު، މަރުޒޫގް ވިދާޅުވީ މިހާތަނަށް ރާއްޖެއިން ގޭމްސްއެއްގައި ވާދަ ކުރާ އެންމެ ބޮޑު ކޮންޓިޖެންޓް ހިމެނޭ ގޭމްސްއަށް މިފަހަރުގެ ގޭމްސް ވެގެންދާނެ ކަމަށެވެ. މިފަދަ ހާއްސަ ގޭމްސްއެއްގައި ހައްވައަށް އެ ޝަރަފް ދޭން ނިންމީ ހައްވަ ދައްކާފައިވާ ކުޅުމާއި އޭނާގެ ލީޑާޝިޕްގެ ސަބަބުންނެވެ. އަދި އެހެން ކުޅުންތެރިން ވެސް އެކަން މިސާލަކަށް ބަލައިގެން މަސައްކަތް ކުރުމަށް ކުޅުންތެރިންގެ ކިބައިން މަރުޒޫގް އެދިވަޑައިގަތެވެ.\nމަރުޒޫގް (ކ) ހައްވަ އަށް ދިދަ ހަވާލު ކޮށްދެއް ވަނީ --- ފޮޓޯ: ހުސައިން ވަހީދު | އެމްއޯސީ\n"އަހަރެން ޝައްކެއް ނުކުރަން މިހެން ބުންޏަސް ތި ކުދިން މަސައްކަތް ކުރާނެ ކަމާމެދު، ޔަގީން ކުރަން." މަރޭ ވިދާޅުވި އެވެ. ސްޕޯޓްސް ކޮމިޝަނާ ހީނާ ސަލީމް ވިދާޅުވީ އިންޓަނޭޝަނަލް ޕްލެޓްފޯމެއްގައި ގައުމީ ދިދަ އުފުލަމަކީ ލިބޭ ބޮޑު ޝަރަފެއް ކަމަށާއި އެ ފުރުސަތު ވޮލީބޯޅައަށް ލިބުމުން އެކަމަށް މަރުހަބާ ވިދާޅުވާ ކަމަށެވެ.\nރާއްޖޭގެ އެންމެ މޮޅު ކުޅުންތެރިޔާގެ އެވޯޑް ހޯދާފައިވާ ހައްވަ ބުނީ، މި ޝަރަފަކީ އޭނާގެ ކެރިއަރުގައި ކުރިއަށްދާން ލިބުނު އިތުރު ސްޓެޕެއް ކަމަށެވެ.\n"ހައްސަކޮށް މިއީ ވޮލީއަށް ލިބުނު ޝަރަފެއް،" ދިދަ އާ ހަވާލުވުމަށް ރާއްޖޭގެ މީޑިއާތަކާ ވާހަކަ ދައްކަމުން ހައްވަ ބުންޏެވެ. "އަޅުގަނޑަށް މި ފުރުސަތު ލިބުމުގައި އަޅުގަނޑާއެއްކޮށް ކުޅޭ ކުޅުންތެރިންގެ ވަރަށް ބޮޑު ސަޕޯޓެއް ހިއްސާ ވާނެ."\nހައްވައަށް ލިބުނު ޝަރަފާއެކު ގައުމީ ދިދަ އާއެކު ގައުމީ ޓިމު އުފާ ފާޅު ކުރަނީ——- ފޮޓޯ: އަބްދުﷲ އަބީދު | އެމްއޯސީ\nކުރިއަށް އަރަންތިބި އާ އެތުލީޓުންނަށްވެސް ހައްވަގެ ހާއްސަ މެސެއްޖެ އޭނާ ދިނެވެ. "މިއީ ވަރަށް ބުރަ މަސައްކަތް ހަމަ ޑިސްޕްލިންއާއެކު މަސައްކަތް ކޮށްފިޔާ ނުވާނެ ކަމެއް ނޫން، ހިްވަރާއެކު މަސައްކަތް ކޮށްފިއްޔާ މިހާހިސާބަށް އާދެވޭނެ."\nގައުމީ ޓީމުގެ މެނޭޖަރު ހާމިދާ އަބްދުލް އަލީމް ވެސް ފާހަގަ ކުރީ އަންހެން ވޮލީބޯޅައަށް ލިބުނު ޝަރަފެވެ. ސަރައްދީ އެންމެ ބޮޑު ގޭމްސްގައި ގައުމީ އަންހެން ޓީމުގެ ކެޕްޓަނަށް ރާއްޖޭގެ ދިދަ އުފުލަން ފުރުސަތު ލިބުން އެއީ ކުޅުންތެރިންނަށް ލިބޭނެ ބޮޑު ހިތްވަރަކަށް ވާނެ ކަން އޭނާ ފާހަގަ ކުރި އެވެ.\nހައްވަގެ ކެޕްޓަން ކަމުގެ ދަށުން ގައުމީ އަންހެން ޓީމުން ވަނީ ނިމިދިޔަ ނޮވެމްބަރު މަހު ބަނގުލަދޭޝްގައި ބޭއްވި އޭޝިއާ ސެންޓަރަލް ޒޯން ވޮލީބޯޅަ މުބާރާތުން ރިހި މެޑަލް ހޯދާފަ އެވެ. ގައުމީ އަންހެން ޓީމަށް ކުރިއަށް އޮތީ ތިން ވަނަ ހޮވާ މެޗެވެ.\nގައުމީ އަންހެން ވޮލީޓީމާއެކު ރާއްޖޭގެ ކޮންޓިންޖެންޓްގެ އިސްވެރިން ——- ފޮޓޯ: އަބްދުﷲ އަބީދު | އެމްއޯސީ\nއެންމެ ފަހުން ބޭއްވި އިންޑިއަން އޯޝަން އައިލެންޑް ގޭމްސްގެ ހުޅުވުމުގެ ރަސްމިއްޔާތުގައި ރާއްޖޭގެ ދިދަ އުފުލީ ބާސްކެޓް ކުޅުންތެރިޔާ އަހްމަދު ޒަބީރު އެވެ.\nއިންޑީއާގައި 2016 ވަނަ އަހަރު ބޭއްވި 12 ވަނަ ސައުތު އޭޝިއަން ގޭމްސްގައި ދިދަ އުފުލީ ގައުމީ ފިރިހެން ވޮލީ ޓީމުގެ ކުރީގެ ކެޕްޓަން އިޝާން މުހައްމަދު ބަޓިސް އެވެ. މިފަހަރުގެ ގޭމްސްގައިވެސް ނިންމުގެ ރަސްމިއްޔާތުގައި ދިދަ އުފުލާނެ ކުޅުންތެރިޔެއް ފަހުން އިއުލާން ކުރާނެ އެވެ.


Kunfunithah ithuru kurumakee amaazeh noon: Ameer\nފިނޭންސް މިނިސްޓަރު އިބްރާހިމް އަމީރު: ސަރުކާރުގެ އަމާޒަކީ ކުންފުނިތައް އިތުރު ކުރުން ނޫން ކަމުގައި ވިދާޅުވި. -- ފޮޓޯ: ފިނޭންސް މިނިސްޓްރީ\nސަރުކާރުގެ އަމާޒަކީ ކުންފުނިތައް ގިނަކޮށް، އަދަދު އިތުރު ކުރުން ނޫން ކަމަށް ފިނޭންސް މިނިސްޓަރު އިބްރާހިމް އަމީރް ވިދާޅުވެއްޖެ އެވެ.\nމިނިސްޓަރު އަމީރު މިހެން ވިދާޅުވީ ދިވެހި އިގްތިސޯދަށް ފައިދާ ކުރަނިވި ކުންފުނި ތަކެއް ބިނާކުރުމުގެ މަގުސަދުގައި ޕްރައިވަޓައިޒޭޝަން އެންޑް ކޯޕަރޭޓް ބޯޑުން މިއަދު ބޭއްވި ޖޮބް ކްލެސިފިކޭޝަން ފްރޭމްވޯކް އިފްތިތާހު ކުރުމުގެ ރަސްމިއްޔާތުގަ އެވެ.\n"ސަރުކާރުގެ އަމާޒަކީ ރަނގަޅު ހިދުމަތެއް ދޭ އުފެއްދުންތެރި އަދި ދެމެހެއްޓެނިވި އުސޫލުން ކުރިޔަށް ދާ ކުންފުނި ތަކެއް ގާއިމް ކުރުން. މި ބަދަލުތަކާއެކު ކުރިމަގުގައި ކުންފުނިތަކުގައި މަސައްކަތް ކުރާ މުވައްޒަފުން ވެގެންދާނީ އެންމެ ގާބިލް، ކަމަށް ފަރުވާތެރި، އުފެއްދުންތެރި، ނަތީޖާ ނެރޭ ބަޔަކަށް. އާޚިރު ނަތީޖާއަކަށް ވާނީ ރައްޔިތުންނަށް މިހާރަށް ވުރެވެސް ރަނގަޅު ހިދުމަތެއް ލިބި މަޝްރޫއު ތަކުގެ ދުވެލި ހަލުވި ވެގެން ދިޔުން،" އަމީރް ވިދާޅުވި އެވެ.\nމިނިސްޓަރު ވިދާޅުވީ ކުންފުނިތަކަކީ ދައުލަތެއް ހިންގުމަށް ބޭނުންވާ އެންމެ މުހިއްމު އެއް ތަނބު ކަމަށެވެ. ދައުލަތެއްގެ ކުރިއެރުމަށް ކޮރަޕްޝަން ހުއްޓުވުމުގެ މުހިއްކަން ފާހަގަކުރައްވާ އަމީރް ވިދާޅުވީ މިއަދު އިފްތިތާހު ކުރި ފްރޭމްވޯކަކީ ކޮރަޕްޝަން ހުއްޓުވުމަށް މުހިއްމު ދައުރެއް އަދާކުރާނެ އެއްޗެއް ކަމަށެވެ.\nކުންފުނިތަކުން މިހާރު އަމަލުކުރަމުން އަންނަނީ އެ ކުންފުންޏެއްގެ އަމިއްލަ ޕްރޮކިއުމެންޓް ގައިޑްލައިން ތަކަށެވެ. އެހެންކަމުން ކޮންމެ ކުންފުންޏަކުން ވެސް އަމަލުކުރަމުން އަންނަ އުސޫލުތައް ވަރަށް ބޮޑަށް ތަފާތެވެ. މިކަމުގެ ނަތީޖާއެއްގެ ގޮތުން ކޮރަޕްޝަނަށް ވަރަށް ބޮޑަށް މަގުފަހިވާ ކަމަށްވެސް ވިދާޅުވި އެވެ.\nއަމީރް އިތުރަށް ވިދާޅުވީ މި ފްރޭމްވޯކާއެކު އެންމެ ކުޑަ މިންވަރަށް އަމަލު ކުރަންޖެހޭ ޕްރޮކިއުމެންޓް އުސޫލު ވެސް ގާއިމްކުރާނެ ކަމަށާ މި ފްރޭމްވޯކް ތަންފީޒުކުރުމާއެކު ކުންފުނިތަކުގެ ކުރިއެރުމަށް އިންގިލާބި ބަދަލެއް އަންނާނެ ކަމަށެވެ.\nޖޮބް ކްލެސިފިކޭޝަން ފްރޭމްވޯކް އިފްތިތާހު ކުރުމުގެ ރަސްމިއްޔާތު.\nފިނޭންސް މިނިސްޓްރީން މިއަދު އިފްތިތާހު ކުރި ޖޮބް ކްލެސިފިކޭޝަން ފްރޭމްވޯކުގައި ކުންފުނިތަކުގެ މުވައްޒަފުންގެ މަގާމުތަކުގެ އޮނިގަނޑެއް ހިމަނާފައިވެ އެވެ. އެގޮތުން މި ފްރޭމްވޯކް ހެދުމުގެ މައިގަނޑު މަގުސަދަކީ ކުންފުނި ތަކުން މުވައްޒަފުން ނެގުމާއި ވަޒިފާގެ ކުރިއެރުން ދިނުމުގައި ކުންފުނީގެ އުސޫލުތައް އެއް މިންގަނޑެއްގައި ކުރިއަށް ގެންދިއުމެވެ. އަދި ކުންފުނިތަކުގައި މަސައްކަތް ކުރާ މުވައްޒަފުންނަކީ ކަމަށް އެންމެ އެކަށޭނަ ގާބިލު ހަރުދަނާ އަދި ތަޖުރިބާ ލިބިފައިވާ މުވައްޒަފުންތަކެއް ކަމުގައި ހެދުމެވެ.\nރާއްޖޭގައި ސަރުކާރު ހިއްސާވާ 30 އަށް ވުރެ ގިނަ ކުންފުނި އެބައޮތެވެ. އަދި މި ސަރުކާރު އައި ފަހުން ހަ ކުންފުންޏެއް އަލަށް އުފައްދާފައިވެ އެވެ.\nއޮޑިޓާ ޖެނެރަލް އޮފީސް ފިނޭންސް މިނިސްޓްރީ އިބްރާހިމް އަމީރު\nއޮޑިޓް ހިދުމަތް ރޭޓް ކުރާނެ ނިޒާމެއް ބޭނުން\nއާމްދަނީގެ އަންދާޒާއަށް އޮޑިޓުން ސުވާލު އުފައްދައިފި


Hama emme rasheh ves baakee eh nukuraanan: Raees | Mihaaru\nރައީސް އިބްރާހިމް މުހައްމަދު ސޯލިހް ފެރިދުއަށް މިއަދު ވަޑައިގެން އާއިލާއަކާ އެކު ފޮޓޯފުޅެއް ނަންގަވަނީ.---ފޮޓޯ: ރައީސް އޮފީސް\nހަމަ އެންމެ ރަށެއް ވެސް ބާކީއެއް ނުކުރާނަން: ރައީސް\n10 ޑިސެމްބަރ 2018 - 15:49 11 comments\nއއ. ފެރިދުއަށް މިއަދު ވަޑައިގެން އެ ރަށުގެ ރައްޔިތުންނާ ބައްދަލުކުރައްވައި ވާހަކަފުޅު ދައްކަވަމުން ރައީސް ވިދާޅުވީ ސަަރުކާރުގެ ކުރިމަތީގައި ހުރިހާ ރައްޔިތުންނަކީ ހަމަހަމަ ބައެއް ކަމަށެވެ. ރައްޔިތުން ހަވާލުކުރި ޒިންމާ ފުރިހަމަ ގޮތުގައި އަދާކުރުން މަތީ ސަރުކާރު ދެމިއޮންނާނެ ކަަމަށް ވެސް އެމަނިކުފާނު ވިދާޅުވި އެވެ.\n"އަޅުގަނޑު ތިޔަ ބޭފުޅުންނަށް ޔަގީންކޮށްދޭން ބޭނުން ވަނީ އަޅުގަނޑު ހަމަ އެންމެ ރަށެއް ވެސް ބާކީ ނުކުރާނެކަން،" ރައީސް ވިދާޅުވި އެވެ.\nރައްޔިތުންގެ ހައްގުތައް ރައްކާތެރިކޮށްދެއްވަން މަސައްކަތް ކުރައްވާނެ ކަމުގެ ވައުދު ވެވަޑައިގެންނެވުމުގެ ކުރިން އެމަނިކުފާނު ދެއްކެވީ ކުރީގެ ސަރުކާރުން އަމަލުކުރި ގޮތުގެ ވާހަކަ އެވެ. މިއަދު ފާހަގަކުރާ ދުނިޔޭގެ އިންސާނީ ހައްގުތަކުގެ ދުވަހާ ގުޅުވައިގެން ވާހަކަފުޅު ދައްކަވަމުން ވިދާޅުވީ އިންސާނީ ހައްގުތަކާ މެދު ފާއިތުވި އަހަރުތަކުގައި ކަން ހިނގި ގޮތާ މެދު ވިސްނާލަން ޖެހޭ ކަމަށެވެ. މިދިޔަ ފަސް އަހަރަކީ ދިވެހިންގެ އިންސާނީ ހައްގުތައް ހިމާޔަތް ނުކުރެވި ކަންކަން ފާލުން ނެއްޓިގެން ގޮސްފައި އޮތް ދުވަސްތަކެއް ކަމަށް ވެސް ވިދާޅުވި އެވެ.\n"އަދި އެފަދަ ދުވަސްތަކަކަށް މި ރާއްޖެ އަނބުރާ ނުދާނެ ފަދަ ގޮތަކަށް ދައުލަތުގެ އިންތިޒާމް ހަމަޖައްސަން ޖެހޭ ކަމުގައި އަޅުގަނޑު ދެކެން،" އެމަނިކުފާނު ވިދާޅުވި އެވެ.\nރައީސް ވިދާޅުވީ ރައްޔިތުންގެ އިންސާނީ ހައްގުތައް ހިމާޔަތްކޮށްދިނުމަކީ އެންމެ ބޮޑު އެއް ޒިންމާ ކަމަށާއި އަދުލު އިންސާފު ލިބޭނެ ގޮތް އިންތިޒާމް ހަމަޖައްސައި ދިނުމަކީ އެންމެ މުހިއްމު އަމާޒު ކަމަށެވެ.\nރައީސް އިބްރާހީމް މުހައްމަދު ސޯލިހު ފެރިދުއަށް ވަޑައިގެންނެވީ އެ އަތޮޅު އުކުޅަހަށް ވަޑައިގެން އެ ރަށުގެ ރައްޔިތުންނާ ވެސް ބައްދަލުކުރައްވައިފަ އެވެ. މިއަދުގެ ދަތުރުފުޅުގައި އެމަނިކުފާނުގެ އަރިހުގައި ބައެއް ވަޒީރުން ވެސް ބައިވެރިވަޑައިގެންނެވި އެވެ. ދެ ރަށުން ވެސް ގިނަ އަދަދެއްގެ ބަޔަކު ނުކުމެ ރައީސަށް ހޫނު މަރުހަބާއެއް ދެންނެވި އެވެ.\nއިތުރު ލިޔުންތައް ސަރުކާރު ރައީސް އިބްރާހިމް މުހައްމަދު ސޯލިހް އއ. ފެރިދޫ


SunOnline: DPL: Hanna ge goal aa eku UV balikoh Eagles dhevana ah\nހަންނަގެ ގޯލާ އެކު ޔޫވީ ބަލިކޮށް އީގަލްސް ދެވަނައަށް\nޢަބްދުﷲ އައިމަން 26 Dec 2019, 09:52\nއީގަލްސްއާއި ޔޫވީ ރޭ ކުޅުނު މެޗުގައި ހަންނަ ގޯލު ޖެހުމަށްފަހު ސެލަބްރޭޓް ކުރަނީ --- ފޮޓޯ// އެފްއޭއެމް\nވޭތުވެ ދިޔަ އަހަރުގެ އެންމެ އުންމީދީ ކުޅުންތެރިޔަކަށް ހޮވުނު ހަސަން ރާއިފް (ހަންނަ) ގެ ގޯލާ އެކު ޔުނައިޓެޑް ވިކްޓަރީ ބަލިކޮށް އީގަލްސްއިން ތާވަލުގެ ދެވަނައަށް ޖެހިލައިފި އެވެ.\nގަލޮޅު ދަނޑުގައި ރޭ ކުޅުނު އެ މެޗުން އީގަލްސް ކުރި ހޯދީ 0-1 ގެ ނަތީޖާއަކުންނެވެ. މިފަހަރުގެ ސީޒަނުގައި އީގަލްސްއިން ފުރަތަމަ ފަހަރަށް ބަލިވީ މިދިޔަ ހަފުތާ ފޯކައިދޫއާ ދެކޮޅަށް ކުޅުނު މެޗުގަ އެވެ. އެ މެޗުން މޮޅުވެގެން ދެވަނައަށް އެރުމުގެ ފުރުސަތު އީގަލްސްއިން އޭރު ނަގާލި ނަމަވެސް މިހާރު އެ ޓީމު ދެވަނައިގައި އޮތީ އިއްޔެ ހަވީރު ކުޅުނު މެޗުގައި ގިނަ ބަޔަކު ހައިރާން ކޮށްލުމަށްފަހު ނިލަންދޫ އެފްސީއިން ވަރުގަދަ ގްރީންސްޓްރީޓް ބަލިކުރުމުންނެވެ.\nދިވެހި ޕްރިމިއާ ލީގުގައި ރޭ އީގަލްސްއާއި ޔޫވީ ބައްދަލު ކުރި މެޗުގެ ތެރެއިން --- ފޮޓޯ// އެފްއޭއެމް\nއީގަލްސް މިވަގުތު ދެވަނައިގައި އޮތީ ކުޅުނު 13 މެޗުން ލިބުނު 24 ޕޮއިންޓާ އެކު އެވެ. މާޒިޔާ އެއްވަނައިގައި އޮތީ 14 މެޗުން 35 ޕޮއިންޓް ހޯދައިގެންނެވެ. އަދި ތިންވަނައިގައި އޮތް ގްރީންސްޓްރީޓަށް 23 ޕޮއިންޓް ލިބިފައިވާ އިރު ހަތަރުވަނައިގައި އޮތް ޓީސީއަށް ލިބެނީ 22 ޕޮއިންޓް އެވެ. މިރޭ މާޒިޔާ ދެކޮޅަށް ކުޅޭ މެޗުން ޓީސީ މޮޅުވެއްޖެ ނަމަ އެ ޓީމު ދެވަނައަށް ޖެހިލާނެ އެވެ.\nރޭގެ މެޗު ފެށިގެން ދެ ޓީމުގެ ފަރާތުން ވެސް ފެނުނީ ޑިފެންސިވް ކުޅުމެކެވެ. އެ ހާފުގައި އީގަލްސް އަދި ޔުނައިޓެޑް ވިކްޓަރީއަށް ވެސް ގޯލަށް އަމާޒުކޮށް މާ ގިނަ ހަމަލާތަކެއް އުފެއްދިފައެއް ނުވެ އެވެ. އެ ހާފުގައި ގޯލު ޖަހަން އެންމެ ރަނގަޅު ފުރުސަތެއް ލިބުނު އީގަލްސްގެ ފޯވާޑް އަލީ ފާސިރު (ސެންޓޭ) މެޗުގެ ކުރީ ކޮޅު ފޮނުވާލި ހަމަލާ ކީޕަރު ވަނީ ދިފާއުކޮށްފަ އެވެ. އަދި އޭގެ ފަހުން ހިލޭ ޖެހުމަކުން އޭނާ ފޮނުވާލި ހަމަލާއެއް ވަނީ ގޯލުގެ އަރިމަތީ ދަނޑިއަށް އަމާޒުވެފައެވެ.\nމި މެޗުގައި އީގަލްސްއިން ލީޑު ނެގީ 71 ވަނަ މިނެޓުގައެވެ. އިބްރާހީމް އިމްރާން ފޮނުވާލި ބޯޅަ ގޯލުގެ އަރިމަތީ ދަނޑީގައި ޖެހިފައި ނުކުތުމުން ހަސަން ރާއިފް އަހުމަދު (ހަންނަ) ވަނީ އެ ބޯޅަ ގޯލުގެ ތެރެއަށް ފޮނުވާލާފައެވެ. އޭގެ ފަހުންވެސް މި މެޗުގައި ލީޑު ފުޅާކުރުމަށް އީގަލްސްއަށް ވަނީ ރަނގަޅު ފުރުސަތުތަކެއް ލިބިފައެވެ. އެކަމަކު ހުހަށްހުރެ އަރީން އަބްދުﷲ އާއި އަހުމަދު ރިޒުވާން (ރިޒޭ) ފޮނުވާލި ހަމަލާތައް ދިޔައީ ގޯލާ އަމާޒުނުވެއެވެ.\nދިވެހި ޕްރިމިއާ ލީގުގެ މެޗުތަކެއް މިއަދު ވެސް ކުޅުމަށް ވަނީ ހަމަޖެހިފަ އެވެ. މިއަދު ހަވީރު ކުޅޭ މެޗުގައި ޑެ ގްރާންޑޭއާއި ފޯކައިދޫ އެފްސީ ވާދަ ކުރާ އިރު މިރޭ ކުޅޭ މެޗުގައި ވާދަ ކުރާނީ އަންނަ އަހަރުގެ އޭއެފްސީގައި ވެސް ކުޅޭ ޓީސީއާއި މާޒިޔާ އެވެ.


ރައްކާތެރިކަމުގެ ފިޔަވަޅުތަކާއެކު ޙައްޖުވެރިން ބޮޑު ޖަމްރާއަށް ހިލައުކަނީ\nއައިޝަތު ހަނާ 31 ޖުލައި 2020 09:22\nހުކުރުދުވަހުގެ ހެނދުނު ޙައްޖުވެރިން ޢީދު ދުވަސް ފާހަގަކުރުން ފެށީ މިނާގައި ޖަމްރަތުލް ޢުޤުބާ ނުވަތަ ބޮޑު ޖަމްރާއަށް ހިލަ އުކަން ފަށައިގެންނެވެ. ޙައްޖާޖީން ރޭކުރީ މުޒްދަލިފާގައެވެ. މިއަހަރު ޙައްޖުވެރިން ޖަމްރާއަށް ހިލަ އުކަނީ ކުރިން އަޅާފައިނުވާ މިންވަރުގެ ރައްކާތެރިކަމުގެ ފިޔަވަޅުތަކެއްގެ ތެރޭގައެވެ.\nޙައްޖުވެރިންނަށް ޖަމްރާއަށް ހިލައުކަން ހުޅުވައިލުމުގެ ކުރިން އެތަން ޑިސްއިންފެކްޓުކޮށް ސާފުކޮށްފައިވާނެ ކަމުގައި ސަޢޫދީ ޢަރަބިއްޔާގެ ޙައްޖުވުޒާރާއިން ބުނެއެވެ.\nބޮޑު ޖަމްރާއަށް ހިލަ އުކުމަށްފަހު ފިރިހެނުންގެ ތެރެއިން ބޯ ބާލާ މީހުން ބޯ ބާލައި، ކޮށާ މީހުން ބޯ ކޮށައި، އަދި އެންހެނުން ބޯ ކޮށުމަށްފަހު، ހަދްޔު ކަތިލައި ނިންމައެވެ. އެއަށްފަހު އިހުރާމުން ކުޑަ ތަހައްލުލުވާނެއެވެ. އެއަށްފަހު ޠަވާފުލް އިފާޟާ އަދާކުރުމަށް ޙައްޖާޖީންދާނި މައްކާއަށެވެ. އެރުކުނު އަދާކުރުމަށްފަހު އެމީހުން އަނބުރައި މިނާއަށް އައިސް އައްޔާމުއް ތަޝްރީޤުގެ ތިން ދުވަސް ހޭދަކުރާނީ މިނާގައެވެ. މިނާގައި ކުޑަ ޖަމްރާއާއި މެދު ޖަމްރާއަށް ހިލައުކުން އޮންނާނެއެވެ.\nޙައްޖުވެރިން މުޒްދަލިފާގައި ރޭކުޅައީ އިރު އޮއްސުމާ ހަމައަށް ޢަރަފާތުގައި ތިބުމަށްފަހުއެވެ. ޙައްޖުގެ އެންމެ މަތިވެރި އަދި އެންމެ މުހިއްމު ރުކުނަކީ ޢަރަފާތުގައި ތިބުމެވެ.\nއިއްޔެ ޢަރަފާތުގައި ޑރ.ޢަބްދުﷲ ބިން ސުލައިމާން އަލްމަނީޢު ދެއްވި ޚުޠުބާގައި މުޖުތަމަޢުތަކާއި ފަރުދުންގެ ދިރިއުޅުމުގެ ކަންކަން ތަރުތީބުކުރުމާ ގުޅޭ ގޮތުން އިސްލާމީ ޝަރީޢަތުގައި އައިސްފައިވާ ތައުލީމުތަކަށް ކިޔަމަންވުމަށް އިރުޝާދުދެއްވިއެވެ. އަދި އިސްލާމީ ޝަރީޢަތް އައީ ޙައްޤުތައް ހިމާޔަތްކޮށްދިނުމަށް ކަމުގައިވެސް ޝައިޚު ފާހަގަކުރެއްވިއެވެ.\nއަދި އިސްލާމީ ޝަރީޢަތުގައި އަޅުތަކުންނާއި ޤައުމުތަކުގެ ސަލާމަތާއި ހަމަޖެހުން އެކުލެވޭ ކަމުގައި ޚަޠީބު ފާހަގަކުރެއްވިއެވެ. އަދި އެޝަރީޢަތަކީ މީސްތަކުންގެ މުދަލާއި ލޭ ރައްކާތެރިކޮށްދޭ ދީން ކަމުގައިވެސް އޭނާ ވިދާޅުވިއެވެ.\nޙައްޖު ހިލަ އުކުން ޙައްޖުވެރިން


Test takah fahu kuda kujjaa dhookollaifi | Mihaaru\nމަގެއްގެ މަތީގައި ކުޑަ ކުއްޖަކު މަޑުކޮށްލައިގެން: ކާފަ އާއި މުނި ކާފަގެ ޖިންސީ ޝިކާރައަކަށް ވި ކުއްޖާގެ ޓެސްޓުތަކަށް ފަހު މިހާރު ވަނީ ދޫކޮށްލާފައި. --ފޮޓޯ: ނިޝާން އަލީ/މިހާރު\n19 ޖެނުއަރީ 2020 - 17:335comments\nޖިންސީ ޝިކާރައަކަށް ވި ދެ އަހަރު ނުފުރޭ އަންހެން ކުއްޖާ އަށް ލިބިފައި ހުރި ގެއްލުންތައް ދެނެގަންނަން ޓެސްޓުތައް ހަދައި، ފަރުވާ ދީ ގެއަށް ބަދަލުކޮށްފި އެވެ.\nކަނޑުހުޅުދޫގެ، އުމުރުން 62 އަހަރުގެ ކާފަ އާއި 82 އަހަރުގެ މުނިކާފަގެ އަނިޔާއާ ތަކުރާރުކޮށް ކުރިމަތިލާން ޖެހުނު ކަމަށް ތުހުމަތު ކުރެވޭ ކުއްޖާގެ ހާލަތު ދެނެގަތުމަށް، އައިޖީއެމްއެޗުން ހެދި ޓެސްޓުތަކަށް ފަހު، އެ ކުއްޖާގެ ހާލަތެއް ކަމާބެހޭ އިދާރާތަކުން އާއިލާއާ އަދި ހިއްސާއެއް ނުކުރެ އެވެ. އެކަމަކު، އެ ކުއްޖާ އަށް ވަރަށް ބޮޑަށް އަނިޔާ ލިބިފައިވާ ކަން އޭގެ ކުރިން ބުނެފައިވެ އެވެ.\n"ވަރަށް ބޮޑުވަރު ކޮށްލާފައި އޮތީ، އިޔާދަނުކުރެވޭ ވަރުގެ އަނިޔާތަކެއް ދީފައިވޭ،" އާއިލާ އިން ވާހަކަ ދެއްކި މީހަކު ބުންޏެވެ.\nމައްސަލަ ފަޅާއެރުމުން ފުރަތަމަ އެ ކުއްޖާ ގެންދިޔައީ، ގދ. ތިނަދޫ ހޮސްޕިޓަލަށެވެ. އަމިއްލަ ލޭ ހިނގާ ކުއްޖާ އަށް ރަހުމެއް، ކުލުނެއް، އިންސާނިއްޔަތު ކަމެއް ނުބަހައްޓައި ބަޔަކު ކޮށްލާފައި އޮތް ވަރު ފެނި ޑޮކްޓަރަށް ވެސް ރޮވުނު ކަމަށް އާއިލާ އިން ބުނެ އެވެ.\nޖިސްމާނީ އަނިޔާގެ އިތުރުން އެ ކުއްޖާ އަށް ނަފްސާނީ ގޮތުން ވެސް ބޮޑެތި އަނިޔާތަކެއް ލިބިފައިވެ އެވެ. އަނދިރި ތަންތަން ދެކެ އިންތިހާ އަށް ބިރުގަތުމާއި ފާޚާނާ އަށް ވަންނަން ޖެހިލުން ވުން ފަދަ ކަންކަމަކީ ޖިންސީ ގޯނާއާ ގުޅިގެން އެ ކުއްޖާ އަށް ކުރިމަތިވި ކަންކަން ކަމަށް އާއިލާ އިން ގަބޫލުކުރެ އެވެ.\nދައުލަތުގެ ބެލުމުގެ ދަށުން، އެ ކުއްޖާގެ ޒިންމާތައް މިހާރު ހަވާލުކޮށްފައި ވަނީ މާމައާ އެވެ. މަސްތުވާތަކެއްޗާ އެކު ބާރުގަދަ ބޭސްތަކެއް ކައިގެން ހާލު ދެރަވެ، އިމަޖެންސީގައި މާލެ ފޮނުވާލި މަންމަ އަށް ވެސް ފަރުވާދީފައި މިހާރު ވަނީ ގެއަށް ދޫކޮށްލައިފަ އެވެ. އެކަމަކު އެ ކުއްޖާއާ، މަންމަ ބައްދަލުކުރުމުގެ ހުއްދައެއް އަދި ނެތް ކަމަށް އާއިލާ އިން ބުންޏެވެ.\nކާފަ އާއި މުނި ކާފަގެ ފަރާތުން އަނިޔާލިބެމުން ދިޔަކަން އެއް އަހަރާ ނުވަ މަހުގެ އެ ކުއްޖާ މަންމަގެ ފަރާތު އާއިލާއާ ހިއްސާކުރީ އަމިއްލަ އަށެވެ. އޭގެކުރިން އެ ކުއްޖާ ދިރިއުޅެމުން އައީ މަސްތުވާތަކެތި ބޭނުންކުރާ މަންމަ އާއި ބައްޕައާ އެކުގަ އެވެ. އެ ކުއްޖާ އަށް ޖިންސީ ގޯނާކުރި ކާފަ އާއި މުނި ކާފަ ވެސް އުޅުނީ އެ ގޭގެ އެވެ.\nKujja ge manmma ah ves jinsee goanaa kuri kamuge thuhumathu fenmathikoffi\nއެ ކާފަގެ ފަރާތުން ކުއްޖާގެ މަންމަ އަށް ވެސް ޖިންސީ އަނިޔާ، އެކި ފަހަރު މަތިން ކުރި ކަމުގެ ތުހުމަތު މިހާރު ވަނީ ކޮށްފަ އެވެ.\nއިތުރު ލިޔުންތައް ޕޮލިސް ކުޑަކުދިން ހޮސްޕިޓަލް ކުޑަކުދިންނަށް އަނިޔާކުރުން ރޭޕް ޖެންޑާ މިނިސްޓްރީ ކުދިންނަށް ޖިންސީ ގޯނާކުރުން ޖިންސީ އަނިޔާ ޖިންސީ ގޯނާކުރުން ކުޑަކުދިންގެ ހައްގުތައް ސިއްހަތު ގއ. ކަނޑުހުޅުދޫ އައިޖީއެމްއެޗު


މަންމަގެ ނަޞޭހަތް – Faanooz\nJune 24, 2020 | ޝަހޫ\nމަންމަ އަބަދުވެސް އަހަރެންގާތު ބުނެއެވެ. “ދަރިފުޅާއެވެ. ދުނިޔެއަކީ ވަގުތީ ތަނެކެވެ. ދުނިޔޭގައި އުޅޭ އިރު ވަރަށް ގިނަ ކަންކަމާއި ކުރިމަތިވާނެއެވެ. އުފަލާއި ހިތާމައެވެ. ދައްޗާއި އުނދަގުލެވެ. ކޮންމެ ކަމެއް ކޮންމެ ގޮތަކަށް ދިމާވި ނަމަވެސް ކެތްތެރިވާށެވެ. ކަންކަމާއި ކެރިގެން ކުރިމަތިލާށެވެ. الله އެއްވެސް އިންސާނަކަށް ނުއު ފުއްލޭވަރުވެ ބުރައެއް ނުޖައްސަވާނެތެވެ. الله ވޮޑިގެންވަނީ ކެތްތެރިންނާއި އެކުގައެވެ. އަހަރެމެންނައް އޮތީ ނަމާދު ކޮށް އެކަލާންގެއަށް ދުޢާ ދެންނެވުމެވެ. ދަތި އުނދަގޫތަކައި، ހިތްދަތިކަން ފިލައި ދިއުމަށް އެކަލާންގެ ހަޒުރަތުގައި ދެންނެވުމެވެ..” މިއީ އަހަރެން ދުވަހަކުވެސް ހަނދައިނުން ފޮހެވިގެން ނުދާނޭ ނަޞޭހަތެކެވެ.\nއާންއެކެވެ. ދުނިއޭގެ އުފާވެރިކަން ހޯދުމުގެ ބަދަލުގައި އާހިރަތް ބާއްޖަވެރި ކުރަން އުޅުން މާބުއްދިވެރިއެވެ. ދުނިޔޭގައި އުޅޭއިރު މީހުންގެ ރުހުމާއި ލޯބި ހޯދުމަށް އަހަރެމެން ވަރަށް މަސައްކަތް ކުރެއެވެ. އެއިގެ ސަބަބުން ދުނިޔޭގެ މަޖަލައި އުފަލަށް ގެއްލި އާހިރަތް މަތިން ހަނދާން ނެތެއެވެ. އެންމެންގެ ރުހުން ލިބުމަކީ ދުވަހަކުވެސް ކުރެވޭނެ ކަމެއް ނޫނެވެ. އަބަދުވެސް ތިމާ ކުރާ ކަންކަމަށް ފާޑު ކިޔާނެ މީހުން ތިބޭނެކަން ހަނދާން ބަހައްޓާށެވެ. ތިމާ ދެކެ ލޯބިވާ މީހުންވެސް ތިބާ ދޫކޮށް ގޮސްދާނެކަން އަބަދުވެސް ހަނދައިން ބަހައްޓާށެވެ.\nމިއީ އަހަރެންގެ ހާޔާތުގައި އަހަންނަށް ފެންނަމުންދާ މަންޒަރުތަކެވެ. އެންމެ ފަހު ވަގުތު ތިބާގެ ހިޔަނިވެސް ތިބާ ދޫކޮށް ދާނެކަމީ ތެދެއްކަން މިހާރު އެނގި ހާމަ ވެއްޖެއެވެ. ކޮންމެ ދެމަފިރިއެއް ވެސް ދިރިއުޅުމެއްފަށަނީ ވަރަށްވެސް ފޮނި އުންމީދު ތަކަކާއި އެކުގައެވެ. ނަމަވެސް ހުވަފެންތަކުގައި ކުލަ ނުޖެހި އުންމީދުތައް ވިއްސި ވިހާލިވެގެން ދަނީ މަދަކުން ނޫނެވެ. ބައިވެރިޔާގެ ފަރާތުން ލިބޭނެ ކަމައް އުންމީދު ކުރި ލޯބި އަނިޔާއަށް ބަދަލުވާން އެއްވެސް މީހެއް ބޭނުން ނުވާނެކަމާ މެދު ހުދު އަހަރެންވެސް ޝައްކެތް ނުކުރަމެވެ.\nގުޅުމެއް ދަމަހައްޓަން ބޭނުންވާ ނަމަ ލޯތްބާއި އޯގާތެރި ކަމަކީ ވަރަށް މުހިންމު ދެކަމެވެ. ހަމަ އެހެންމެ އިތުބާރަކީވެސް ވަރަށް މުހިންމު ކަމެކެވެ. އިތުބާރެއް ނެތް ގުޅުމެއް ކުރިއަކަށް ނުގެންދެވޭނެއޭ ބުނާ އަޑު އަހަމެވެ. ލޯބިވާން ވާނީ الله އައްޓަކައި އޭ ބުނާނީ އެހެންވެ އެވެ. ދިރިއުޅުން ބާއްޖަވެރި ކުރަން އެދޭނަމަ ނަމާދު ތަކައް ރައްކާތެރިވާށެވެ. އަހަރެމެން ދުނިޔެއައް ފޮނުއްވެވި ސަބަބުގެ މަތިން އަބަދުވެސް ހަނދާން ބަހައްޓާށެވެ.


Story: #Furaanadhandhen - EP06 - One Online\nފުރާނަދަންދެން - 06\n"އާނ... އެއީ އޭނަގެ ފިރިމީހާ. ދެން އެއީ އޭނާގެ ދަރިފުޅު. އޭނަ އެދެމީހުން ދެކެ ވަރަށް ލޯބިވާނެ. މިދުވަސް އޭނައަށް ދެކެންޖެހުނީވެސް އެދަރިފުޅަށްޓަކައި. އޭނަ ޤުރުބާންވީ. އެކަމަކު މި ފިރިހެނާ އެކަމާއި އަމީދެކެ ރުޅިއައީ. ދަރިފުޅު އަތުލާފައި މި ދުނިޔެއަށް އަމީ ގިނަކޮށްލީ. ދެން މިހާރު މިވާހަކަ ދެއްކިޔަސް ވާނެ އެއްވެސް ފައިދާއެއްނެތް" ކުއްލިއަކަށް ފަރީޝާ ސިހުނީ އޭނާ އަތުގައި އޮތް ފޮޓޯ އަމީޒާ އަތުލުމުންނެވެ. އަދި އަޅައިވެސްނުލައި ކުރިން އިންތަނުގައި އިށީނެވެ.\n"އޭނައަށް ހީވީކަންނޭނގެ ފަރީ އެފޮޓޯ ގެންދަން އުޅޭހެން. ކޮންމެ ގޮތެއް ވިޔަސް މިހާރު މަޑުމަޑުން ކުދިކުދި ބަދަލުތައް އަންނަމުންދަނީ" އެތަނުން ނިކުންނަން ދަމުން ނާޒިމާ ވާހަކަދެއްކިއެވެ.\n"އަދި ﷲ އިރާދަކުރެއްވިއްޔާ އަންނާނަން. ކޮންމެދުވަހަކު ވެސް އަންނަން ބޭނުން. މާލޭގައި ހުރެފައި އަންނަންވީމަ ބައެއްފަހަރު ވަރަށް ދަތިވޭ" ފަރީޝާ ވާހަކަދެއްކިއެވެ.\n"އާނ... މިކޮޅަށް ގުޅާލައްވައިގެންވެސް ހާލު އޮޅުންފިލުވޭނެ. މިހާރު އަމީޒާގެ ހާއްސަ ސެޝަން ކުރިއަށްގެންދާ ގަޑި މިޖެހުނީ. ވަރަށް އުފާވެއްޖެ ބައްދަލުވީތީ" ނާޒިމާއާ ސަލާންކޮށްލުމަށްފަހު ފަރީޝާއާއި ފަޒާ ރަށުތެރެއަށް ނިކުތެވެ. ފެނުނު މަންޒަރުތަކުންނާއި އިވުނު އަޑުތަކުން ފަޒާއަށް ހުރީ ވަރަށް އަސަރުކޮށްފައެވެ.\nޤަވައިދުން ކުލާސްތަކަށް ދާންފެށުމުން ގޭގައި މަޑުކޮށްލަން އަޒްކާއަށް ލިބެނީ މަދު ވަގުތުކޮޅެކެވެ. ރަނގަޅަށް ނިދި ނުލިބޭތީ އަބަދުހެން ހުންނަނީ ބޮލަށް ބަރުވެފައެވެ. ބުރަކަށީގައި ރިއްސާ ވާހަކަ ބުނުމުން އެއްފަހަރު އިނާޝާ އަޒްކާގެ ބުރަކަށީގައި ވޮލިނީ ހާކައިދިނެވެ. އެހުރިހާ ކަމަކަށްވުރެ ވެސް ބޮޑަށް އަޒްކާގެ ހިތް މަރުވަނީ ނާހިދު ނުފެންނާތީއެވެ. އަދި މިހާރު ނާހިދު ކޮންމެ ދުވަހަކު ގުރައިދުއަށް ދާންފެށުމުން ތިންދުވަސް ހަތަރު ދުވަސް ވަންދެން ނުފެނިވެސް ހުރެއެވެ.\nއައިޖީއެމްއެޗްގެ ކެންޓީނުން ނިކުމެގެން އަޒްކާ އައީ އޭނާއަށް ލިބުނު އާ އެކުވެރިޔާ ނަތާޝާއާ އެކުގައެވެ. ނަތާޝާއަކީ އަޒްކާއާ އެއް އުމުރެއްގެ، އަތޮޅުތެރޭ ރަށަކަށް ނިސްބަތްވާ ކުއްޖެކެވެ. ދެކުދިން އެކީގައި ދަބަސް ހިފައިގެން މަގުމައްޗަށް ނިކުތެވެ. ވާހަކަދައްކަމުން އައީ ގެއަށް ދިއުމަށްޓަކައެވެ.\n"އަޒްކީއަށް ރޭގަނޑު ބޭރަށް ނިކުމެވޭނެތަ؟" ނަތާޝާ އަހައިލިއެވެ.\n"އާނ... ދައްތައާއި ބޭބެ މަށެއް ނުވެއް ހުއްޓުވާނެ. އެކަމަކު ރޭގަނޑު ވަރަށް ބޭރަށް ނުނިކުންނަން. ތެދަށް ބުނަންޏާ މާލޭގެ މަގުތައް ރަނގަޅަށް ނުވެސް އެނގޭ. ކުރިން މާލެއަކުނޫން ވިއްޔާ އުޅުނީ" އަޒްކާ ބުނެލިއެވެ.\n"އެހެންވީމަ އެއިޓަށް ރެޑީވައްޗޭ. ނަތާ ގުޅާލީމަ ތިގޭ ކަންމައްޗަށް ނިކުންނައްޗޭ" ނަތާޝާ ބުނެލިއެވެ.\n"އޯކޭ.... ބާއި... ސީ ޔޫ..." އަޒްކާ ގެއަށް ދިޔުމަށް މަގު ބަދަލުކޮށްލަމުން ނަތާޝާއަށް އަތުން ހަނާއަޅައިލަމުން ބާއި ކިޔާލިއެވެ.\nބޭރަށް ދިޔުމުގެ ހުއްދައަކަށް އަޒްކާ އެދުނީ ހަވީރު ސައިގައެވެ. އޭރު ނާހިދު ވެސް އިނެވެ. މޯހަންދާސް އުފަލާއެކު އަޒްކާއަށް ހުއްދަ ދިނެވެ.\n"މާގިނަ އިރު ބޭރުގައި ނޫޅެއްޗޭ. މާލޭ މަގުމައްޗަކީ އަންހެންކުދިންނަށް ރައްކާތެރިތަނެއްނޫން" އިނާޝާ ބުނެލިއެވެ. އެހުރިހާއިރު އެއް މޭޒުދަށުގައި ވާހަކަދައްކަން ތިބިއިރު ވެސް ނާހިދު އެއްވެސް އެއްޗެއް ނުކިޔައެވެ. ނަމަވެސް އޭނާގެ ހިތަށް ދިޔައީ އުނދަގޫވަމުންނެވެ. އަޒްކާ މާހިލްއާ އެކީގައި ބޭރަށްދާން އުޅޭކަން އެނގި އޭނާގެ ހިތް ދިޔައީ ރޮމުންނެވެ. ނަމަވެސް މޫނުމަތިން އެކަމެއް ނާންގައެވެ.\nރޭގަނޑު އަށެއްޖަހަން ދިހައަކަށް ވުމުން އަޒްކާ ކޮޓަރިން ނިކުމެގެން ސިޑިން ފައިބައިގެން ތިރިއަށް އައިސް ފައިވާން ހަރުގަނޑު ކައިރީ ހުއްޓުނެވެ. ސޯފާގައި މެގަޒިންއެއް ހިފައިގެން އިން ނާހިދުގެ ދެލޯ ހުރީ އަޒްކާއަށް ހުއްޓާލާފައެވެ. ގަޔަށް ފިޓްކޮށް ކަކުލާއި ހަމައަށް އަންނަ ލޭޒަރކަޓް މުށިކުލައިގެ ހެދުމުގައި އަޒްކާ ނުހަނު ރީއްޗެވެ. ތިރިން ލާފައި ހުރި ކަޅު ކުލައިގެ ސްކިނީގައި ހާމައަށް ހުރި އޭނާގެ ދޮންދޮން ދެފައިތިލައިގައި ބޮސްދޭން ނާހިދުގެ ހިތް އެދެމުން ދިޔައެވެ. އަޒްކާ ނާހިދު އިން ދިމާއަށް ބަލައިލުމާއެކު އޭނާގެ ނަޒަރު މެގަޒިންއަށް ހުއްޓާލައެވެ. ކުޑަ ހީލްއެއްލާފައިވާ ކަޅު ކުލައިގެ ބޫޓަށް އަރައިގެން އަޒްކާ ނިކުންނަންދެން ބަލަން ނާހިދު އިނެވެ. އޭނާ މަގަށް ނިކުންނާނެހާ އިރު މަޑުކޮށްލުމަށްފަހު ނާހިދު ފަހަތުން ނިކުތެވެ. އޭރު ރަތްކުލައިގެ ކާރަކަށް އަރައިގެން އަޒްކާ ނައްޓާލަނީއެވެ. ނާހިދުގެ ހިތް ރޮއެގަތީ ލޯބީގައި އޭނާ ނާކާމިޔާބުވިކަން ހަނދުމަވެފައެވެ. އެކާރު މަގުން އޮބާލަންދެން ބަލަހައްޓައިގެން ރޮވިފައި އޭނާ ހުއްޓެވެ.\nނަތާޝާ އަޒްކާ ގޮވައިގެން ދިޔައީ އޭނާގެ މައިންބަފައިންނާ ބައްދަލުކޮށްދޭށެވެ. ނަތާޝާ އާއި އެއްގޮތަށް އޭނާގެ މަންމަވެސް ވީ ވަރަށް ހިތްހެޔޮ މީހަކަށެވެ. އަޒްކާއާއި ވާހަކަދެއްކީ ލޯބިންނެވެ. އޭނާއާއި އެންމެ ގާތްކޮށް ވާހަކަދެއްކީ ނަތާޝާގެ ބޮޑުދައިތައެވެ. އެމީހާ އަޒްކާގެ މޫނުގައި ފިރުމާލި ގޮތުންވެސް އަޒްކާއަށް ކުރެވިގެން ދިޔައީ ތަފާތު އިހުސާސެކެވެ.\n"ކޮންތާކަށް މިދަނީ" ކާރުގައި ނަތާޝާ ނައްޓާލުމުން އަޒްކާ އަހާލިއެވެ.\n"މިދަނީ ކާންވެގެން. އަނެއްކާ އަޒްކީ ކައިގެންތަ ތިއައީ" ނަތާޝާ އަހާލިއެވެ.\n"ނޯޕް... އެއްދުވަހަކު ނަތާވެސް ވާނެ އިނގޭ އަހަރެމެން ގެއަށްދާން" އަޒްކާ ދައުވަތެއް ދިނެވެ. ނަތާޝާ ބޯޖަހާލިއެވެ.\n"ނަތާ ކޮންއިރަކު ކާރު ދުއްވަން ދަސްކުރީ.... އެކަމަކު ކްލާހަށް އަންނަނީ ކާރުގައެއް ނޫނެއްނު" އަޒްކާ ވާހަކަދެއްކިއެވެ.\n"އާނ... ނަތާގެ ބޮޑަށް އަދި ތިބޭނެ ދެބޭބެއާއި އެއް ދައްތަ. އެހުރިހާ މީހުންނަށްވެސް އިނގޭނެ ޑްރައިވް ކުރަން. ނަތާ ގޮވައިގެން ކްލާހަށް ދަނީ ދޮންތަގެ ހަޒްބެންޑް. ޔޫނޯ މައި ބައްޕަ އިޒް އަ ޕޮލިސް އޮފިސަރ. މަންމައަކީ އޭޑީކޭގައި އުޅޭ އަންހެނުންގެ ހާއްސަ ޑޮކްޓަރެއް. އެއް ބޭބެ އުޅެނީ އެމްއެންޑީއެފްގަ. މިހާރު މެރީކޮށްގެން އުޅެނީ. އަނެއް ބޭބެ އަކީ ޕައިލެޓެއް. އަދި މެރީ ނުކުރޭ. ގޭގައި ހުންނަނީ ވަރަށް މަދުން. ދެން ދޮންތައަކީ މޭކަޕް އާޓިސްޓެއް. ވެޑިންތަކުގަ ދޮންތަ ބްރައިޑް މޭކަޕް ކޮށްދޭނެ. ފެންނާނެ ވަރަށް ފޭސްބުކް ތަންތަނުން. އެކަމު މިހާރު ވިހައިގެން އުޅެނީ. ވީ އާރ ވަން ހެޕީ ފެމެލީ...... މިހާރު މިދަނީ ދޮންތަބެ ހިންގާ ރެސްޓޯރަންޓަށް. ދޮންތަބެ ވަރަށް ލޯބިވާނެ ނަތާދެކެ" ނަތާޝާ އޭނާގެ އާއިލާއާ ބެހޭގޮތުން ވާހަކަދައްކަމުން ދިޔައިރު އަޒްކާ އިނީ ފާޑަކަށް ރޮވިފައެވެ. އެފަދަ އުފާވެރި އާއިލާއަކަށް އޭނާވެސް އެވަނީ ފެންބޮވައިގަނެފައެވެ.\n"ނަތާ ވަރަށް ނަސީބުގަދަ.... ގޯޑް ބްލެސް ޔޫ އެންޑް ޔޯ ފެމެލީ..." ކަރުނަތައް ހިންދާލައި ތުންފަތް މައްޗަށް ހިނިތުންވުމެއް ގެންނަމުން އަޒްކާ ބުނެލިއެވެ.\n"ސޭމް ޓު ޔޫ...." ނަތާޝާ ބަދަލުގައި ބުނެލިއެވެ.\n"ދެން ނަތާ ކޮންއިރަކުންނޯ މެރީކުރާނީ..." ސަމާސާކަން އެކުލެވޭ ރާގަކަށް އަޒްކާ އަހާލިއެވެ.\n"މީ.... ހެހެހެ.... އަދި ނެކްސްޓް އިޔަރ ގަ އެއިޓީން ވާނީ... އެހެންނޫނަސް އެ ޝިފާންގަނޑު އުޅެނީ ވަރަށް ފިލައިގެން. އަޅެ ނަތާ ހާދަ ބޭނުމޭ އޭނަ. އަދި ސިއްރެއް އިނގޭ މީ. އެއީވެސް ޑޮކްޓަރެއް. މަންމަގެ ރައްޓެހިކަމުގަ އަންނާނީ ގެއަށް. ބައްޕަވެސް ވަރަށް ރައްޓެހިވާނެ" ނަތާޝާ ވާހަކަދައްކަމުން ދިޔައެވެ.\n"ދެން ކިޔާދީބަލަ އަޒްކީ ގެ ލަކީ ބޯއީގެ ވާހަކަ" ނަތާޝާ ވާހަކަދެއްކިއެވެ.\n"އެއީ ނާހިދު. ދެމީހުން އެއްގެއެއްގައި އުޅެނީ. އޭނާގެ ސަބަބުން އަހަރެންގެ ހިތް ހަލާކުވަނީ. ވަރަށް ސްޓްރިކްޓް. އަހަރެންގެ މި ސްޓޯރީގެ ނިމުން އަންނާނެ ގޮތެއްވެސް ނޭނގޭ. މި ސްޓޯރީއާ ބެހޭގޮތުން މާގިނަ ވާހަކަތަކެއް ނެތް ދައްކާކަށް" އަޒްކާ ބޭރު ބަލަހައްޓައިގެން އިނދެ ވާހަކަދެއްކިއެވެ.\n"ޑޯންޓް ވޮރީ.... ﷲ އިރާދަކުރެއްވިއްޔާ ދެރަގޮތެއް ނުވާނެ. އަޒްކީގެ ލޯބި އަޒްކީއަށް ލިބޭނެ" ކާރު ޕާކުކޮށްލަމުން ނަތާޝާ ވާހަކަދެއްކިއެވެ. އަދި އަޒްކާ އަތުގައި ހިފާލައިގެން ރެސްޓޯރަންޓަށް ވަދެގެން ދިޔައެވެ.\nއަޒްކާ ގެއަށް އައި އިރު ސިޓިންގރޫމު ސޯފާގައި ނާހިދު އިނެވެ. އިރުއިރުކޮޅާ އޭނާ ދިޔައީ ދޮރާ ދިމާއަށް ބަލަމުންނެވެ. މާހިލްއާ އެކީގައި ބޭރުގައި އަޒްކާ ހޭދަކުރާނެ އުފާވެރި ވަގުތުތައް ހިތަށް އަރާވަރުން އޭނާ އިނީ އުނދަގޫވެފައެވެ. ނުނިދިފައި އިނީ އަޒްކާ ގެއަށް އަންނާނެ އިރެއްގެ އިންތިޒާރުގައެވެ. ދޮރު ހުޅުވާލާފައި އަޒްކާ ވަންކަން އެނގުމާއެކު އޭނާގެ ނަޒަރު ޓީވީއަށް ހުއްޓާލިއެވެ. އަޒްކާއަށް ނާހިދު ފެނުނީ ހަރުގަނޑުގައި ބޫޓް ބެހެއްޓުމަށްފަހު ހިނގައިގަތްތަނާއެވެ. އަޒްކާ ލައިޓް ޖައްސައިލުމާއެކު މުޅި ތަނަށް އަލިވެގެން ދިޔައެވެ. އެވަގުތު ނާހިދު އަޒްކާއަށް ބަލައިލިއެވެ. ދެމީހުންގެ ހަތަރުކަޅި ބައްދަލުވުމާއެކު އަޒްކާ ހިނިތުންވުމެއް ބަދަލުކޮށްލިއެވެ. ނާހިދު ހީލިޔަސް އެ ހިނިތުންވުމުގައި އެއްވެސް އަސަރެއް ނެތެވެ.\n"ވަރަށް ހެޕީ ދޯ މިހާރު" އަޒްކާ ސިޑިން އަރަން ހިނގައިގަތްތަނާ ނާހިދުގެ އަޑު އިވުނެވެ.\n"ވަޓް؟ އައި މީން ކީއްވެ ހެޕީވާންވީ..." އަޒްކާ މަޑުކޮށްލަމުން ބުނެލިއެވެ. އޭނާ ނާހިދާ ގާތަށް ފިޔަވަޅެއް އަޅާލިއެވެ.\n"ދެން އެހެން ހީވާތީ..... ވަރަށް ޗޭންޖަސްތައް މިހާރު އެބަފެނޭ" ނާހިދު ވާހަކަދެއްކިއެވެ.\n"ވަގުތަކީ އަބަދުވެސް ބަދަލުވާ އެއްޗެއް. ހަމަ އެގޮތަށް އަބަދު އެއްކަމެއް އެއްގޮތަކަށް ދެމިއެއް ނޯންނާނެ. އަހަރެންނަށް ދުނިޔެ ފެންނަން ފެށުމުން ރަނގަޅު އެކުވެރިންވެސް ފެނިއްޖެ. ކުރިން އަހަރެންނަށް ބައްދަލުވެފައިތިބި މީހުންނަކީ އަހަރެންގެ ދިރިއުޅުން ހަލާކުރި މީހުން" އަޒްކާ ވާހަކަދެއްކިއެވެ.\n"މާހިލްވެސް ތަ؟" ހީލުމަކަށްފަހު ނާހިދު ބުނެލިއެވެ. ވަގުތުން އަޒްކާއަށް ނާހިދަށް ނަޒަރެއް ދެވުނެވެ.\n"އަހަރެންނަށް އުފަލެއް ދެވޭނެ މީހަކީ މާހިލްތަ؟ ކީއްވެތަ އަހަރެން އެއްޗެއް ބުނާއިރަށް އަބަދު މާހިލް ދެމެދަށް ގެންނަނީ. އަހަރެންނާ މާހިލްއާ ދެމެދު އެއްވެސް ގުޅުމެއްނެތް. އެރޭ ނާހިދަށް ތިފެނުނީ ހަގީގަތެއްނޫން" އަޒްކާ ބުނެލިއެވެ.\n"ރިއެލީ.... އަހަރެން ލޮލަށް ފެނުނީމަވެސް އޮޅުވާލަނީތަ؟" ނާހިދު އަހާލިއެވެ.\n"މިބުނީނު ނާހިދު ތިހީކުރި ގޮތަށްވި ކަމެއް ނޫނޭ އެއީ....." އަޒްކާގެ އަޑު ބާރުވިއެވެ. އޭނާގެ އަޑުގައި ރިހުން ވިއެވެ.\n"ބުނެބަލަ މާހިލްއަކީ ތިމަންނަގެ އެއްވެސް މީހެއްނޫނޭ...." ނާހިދު ބުނެލިއެވެ.\n"އާނ... މާހިލްއަކީ އަހަރެންގެ ފުރަތަމަ ލޯބި. އެކީގައި ދިރިއުޅެން އަހަރެން ބޭނުންވި މީހާ" ނާހިދަށް ފުރަގަސްދެމުން އަޒްކާ ވާހަކަދައްކަމުން ދިޔައެވެ.\n"އެކަމަކު މިހާރު އެއީ އެއްވެސް މީހެއްނޫން. އޭނާ އަހަރެންދެކެ ވީ ލޯތްބެއް ނޫން. އޭނާ ބޭނުންވީ ވަގުތީ އުފާތަކެއް. އަހަރެންނަށްވެސް ނުވިސްނުނީ. އަހަރެން ހިނގީ އެކުވެރިން ދައްކައިދިން މަގުން. އެކަމަކު..... އެކަމަކު މިހާރު އެދުވަސް ހިނގައްޖެ. އަހަރެން ހިތުގައި މާހިލްއަށްޓަކައި ޒައްރެއްގެ މިންވަރަށްވެސް ލޯތްބެއް ނެތް. އަހަރެން މިހާރު އޭނަދެކެ އެއްވެސް ވަރަކަށް ލޯތްބެއްނުވޭ. އަހަރެން އެދެނީ...... ނާހިދަށް. އާނ... އަހަރެންނަށް ނާހިދު ދެކެ ވަރަށް ބޮޑަށް ލޯބިވެވިއްޖެ..... ފަހަރެއްގައި އަހަރެން މާހިލްދެކެ ވީ ލޯތްބަށް ވުރެ ބޮޑަށް. މާ ތެދުވެރި ސާފު މާތް ލޯތްބެއް.....ނާހިދު މަސައްކަތްކުރީ އަހަރެން ލައްވާ ބުނުވާކަށްނު. މިބުނީ. އައި ލަވް ޔޫ ސޯ މަޗް" އަޒްކާ ވާހަކަދައްކަމުން ދިޔައެވެ. ނާހިދު އެއްޗެއް ބުނޭތޯ އޭނާ މަޑުކޮށްލިއެވެ. ނަމަވެސް ޖަވާބެއް ނައުމުން އަޒްކާ އެނބުރުނެވެ. އޭރު ނާހިދު ފެންނާކަށް ނެތެވެ. އަޒްކާ އިންތިހާއަށް ހިތުގައި ޖެހުނެވެ. މޭގައި އަތް އަޅައިލެވުނީ އޭނާ ލޯބި ހުށައެޅިއިރު ނާހިދު ފެންނަން ނެތްކަން އެނގި ހިތަށްވި ނުބައި ގޮތެއްގެ ސަބަބުންނެވެ. ހިތުގައި ޖެހުނުލެއް ބޮޑުކަމުން އޭނާ ސިޑިން އެރީވެސް ދުވަމުންނެވެ. އެހުރިހާ ވާހަކައެއް އަޑުއަހަން ނާހިދު ހުރިނަމައެވެ.\nކޮޓަރިއަށް ވަންގޮތަށް ނާހިދު ދޮރުލައްޕައި ލޮކްކުރިއެވެ. ބޮލުގެ އިސްތަށިގަނޑު ތެރޭގައި އަތް ހިންގާލީ ހިތަށް ހަމަޖެހުމެއް ހޯދުމަށެވެ. އެވީ އޭނާ ހީކުރި ގޮތަށެވެ. މާހިލްއަކީ އަޒްކާގެ ލޯބިވެރިޔާއެވެ. ފުރަތަމަ ލޯތްބެވެ. އަޒްކާއަށް ހިތްދެވުނުކަން އެއީ އޭނާއަށް ކުރެވުނު ކުށެކެވެ. އެއީ އޭނާއަށް ދުވަހަކުވެސް ލިބޭނެ އުފަލެއް ނޫނެވެ. ނާހިދު އެނދުގައި އިށީނދެ ދެއަތްތިލަ ތެރޭގައި މޫނު ފޮރުވާލިއެވެ. އިސާހިތަކު އޭނާގެ ދެލޮލުގެ ތެރޭގައި ވިދަމުން ދިޔަ ކަރުނަތައް ފައިބައިގަތެވެ. މިއަދު އޭނާ ވަރަށް ބޮޑަށް ހިތުގައި ޖެހިއްޖެއެވެ. މާހިލްއަކީ ލޯބިވެރިޔާކަމަށް އަޒްކާ އަމިއްލައަށް އިއުތިރާފް ވުމުންނެވެ. އޭނާ ޖެހޭނީ އަޒްކާމަތިން މަތިން ހަނދާން ނައްތާލާށެވެ. އެހެންނޫނީ އެލޯބީގެ ސަބަބުން އޭނާ މިދުނިޔެއަށް އަލްވަދާއު ކިޔަން ޖެހިދާނެއެވެ. އަޒްކާ ދެއްކި ވާހަކަ ނިމެންދެން އަޑުއަހަން ހުރިނަމަ މިއަދު އޭނާ މުޅިން ބޭޒާރުވީހެވެ. އެއްފަރާތުން ވެވޭ ލޯތްބަކީ ވޭނެކެވެ. އަޒްކާ ދެކެ ލޯބިވަނީ އޭނާއެވެ. އަޒްކާއެއް ނޫނެވެ.\nފަތިސްނަމާދު ބަންގީގެ ފުރަތަމަ ކަލިމައާއެކު އަޒްކާ ހުރީ ކޮޅަށެވެ. އާދަޔާޚިލާފަށް އޭނާގެ ބުރަކަށީގައި ރިއްސާކަން އިހުސާސްވުމުން ކޮޓަރިތެރޭގައި ހުރެ ކުޑަކޮށް ދެއަތަކަށް އަރިވެލައި ކަސްރަތު ކޮށްލިއެވެ. ކުޑަކޮށް ލުއިވިކަން އިހުސާސްވުމުން ފާހާނާއަށް ވަދެ ފެންވަރައިގެން ނިކުމެ ނަމާދަށް އެރިއެވެ. ރޭ ނަތާޝާއާ އެކުގައި ރެސްޓޯރަންޓުން ކެވުނު އެއްޗެއްގެ ސަބަބުން ގެއަށް އައިސް އެތައް ހޮޑުތަކެއް ލެވުނެވެ. ބަނޑުހައިވާން ފެށުމުން އޭނާ ތިރިއަށް ފޭބިއެވެ. ބަދިގެއަށް ވަދެ ޖޫސްތަށްޓެއް ހަދައިގެން އައިސް ބޭރު ކޮފީ މޭޒު ކައިރިއަށް ދާން އުޅުނު ވަގުތު ދޮރު ހުޅުވާލާފައި އެވަނީ ނާހިދު އާއި މޯހަންދާސްއެވެ.\n"ގުޑްމޯނިންގް....." އަޒްކާ ފެނުމުން މޯހަންދާސް ބުނެލިއެވެ. ބަދަލުގައި އަޒްކާވެސް ހެނދުނުގެ ސަލާންކޮށްލިއެވެ. އަދި ދެބަފައިންނަށް ހިނިތުންވުމެއްދިނެވެ. ނާހިދު ފެންނަކަމަށް ނަހަދައި ވަދެގެން ދިޔުމުން އަޒްކާގެ ހިތުގައި ޖެހުނެވެ. ބައެއްފަހަރު ނާހިދަކީ އޭނާއަށްޓަކައި ނުދަންނަ ބީރައްޓެސެކެވެ. އަޖައިބެއް ކަހަލަ ފިރިހެނެކެވެ. އަޒްކާ ނާހިދަށް ދެލޯ އަޅައިލަމުން ތުން އަނބުރާލިއެވެ.\n"މިއަދު ބޮނީ ޖޫސްތަ؟" އަޒްކާ އަތުގައި ހުރި ޖޫސްތަށި ފެނުމުން މޯހަންދާސް އަހާލިއެވެ.\n"ލައްބަ. މިއަދު އެހާ ރަނގަޅު ދުވަހެއްނޫން" އަޒްކާ ޖަވާބުދިނެވެ. މޯހަންދާސް ވަދެގެން ދިޔުމުން އަޒްކާ ބޭރުގައި މަޑުކޮށްލިއެވެ. މޭޒުމަތީގައި ޖޫސްތަށި ބެހެއްޓުމަށްފަހު އޭނާ އިނީ އެއަށް ބަލަހައްޓައިގެންނެވެ. އޭނާގެ ނަޒަރު ޖޫސްތަށްޓަށް އަމާޒުވެފައި ހުއްޓަސް އޭނާގެ ސިކުނޑި ވަނީ ނާހިދުއާ ގުޅިފައެވެ. އެނގިގެން ވިޔަސް ނޭނގުމުގެ ތެރޭގައި ވިޔަސް ނާހިދު ވަރަށް ބޮޑަށް އޭނާ ހިތުގައި އެބަޖައްސައެވެ. ފަހަތުން ބަޔަކު އަންނަކަން އެނގުމުން ބަލައިލިއިރު އެދިމާއަށް އިނާޝާ އާއި މޯހަންދާސް އަންނަނީއެވެ. އެމީހުންގެ ފަހަތުން މީކާ ތަބަކެއް ހިފައިގެން އާދެއެވެ.\n"އުނދަގޫކުރެވުނީ ދޯ" އިށީންނަމުން މޯހަންދާސް އަހާލިއެވެ. އަޒްކާގެ އިސްތަށިގަނޑުގައި ފިރުމާލަމުން އިނާޝާވެސް އަނެއް ފަރާތުން އިށީނެވެ.\n"ނޫނޭ. އެކަނި އިނީމަ އަޅުގަނޑު ވަރަށް ފޫހިވެފައި މިއިންނަނީ...." ހީލަމުން އަޒްކާ ބުނެލިއެވެ.\n"ނާހިދު ނިދީތަ؟" މޯހަންދާސް އަހާލީ އިނާޝާ ކުރެންނެވެ.\n"އެސޮރު ބޮލުގައި ރިއްސާތީ އުޅުނީ. ރޭ ދަންވަރު ގުޅީމަ އެކޮޓަރިއަށް ދިޔައީ. ބާމުކޮޅެއް ހާކާލީމަ ނިދައިފި" އިނާޝާ އޮޅުންފިލުވައިދިނެވެ. އަޒްކާ ހިތުގައިޖެހުނީ ނާހިދުގެ ބަލީގެ އަސްލަކީ އޭނާ އޭ ހިތަށް އަރާފައެވެ.\n"ބޭބެއަށް ހާދަ ހީވެޔޭ އަޒް މިހާރު ފަލަވެއްޖެހެން" މޯހަންދާސް ބުނެލިއެވެ. އަޒްކާ އޭނާގެ ހަށިގަނޑަށް ނަޒަރު ހިންގާލިއެވެ. ތެދެކެވެ. މޭމައްޗާއި ދިމާލުންނާއި ބަނޑުމަތިން އަދި ބުރަކަށިން ހެދުންތައް ބާރުކަން އޭނާއަށް އިހުސާސް ކުރެވޭތާ ދުވަސްކޮޅެއް ވެއްޖެއެވެ.\n"އެއީ ތެދެއް. މޫނުމަތިވެސް ތިހުންނަނީ ފުފިލާފައެއްނު. މިހާރު ވަކިން ލޯބި ހުންނަގޮތް. އެހާ ހިކިކޮށް ހުރީމަ އަންހެންކުދިން ރީއްޗެއްނުވާނެ" އިނާޝާ ލަސްލަހުން އިޝާރާތްކުރަމުން ވާހަކަދެއްކިއެވެ.\n"ދެން ކިހިނެއްހަދާނީ. ބޭނުމެއްނޫން ފަލަވާން" އަޒްކާ ދެރަވެއްޖެއެވެ. އޭނާގެ މޫނުމަތީގައި ވަނީ ކަންބޮޑުވުމެވެ. އޯވަރވެއިޓް ވެގެން ޅަ އުމުރުގައި ސިފަ ގެއްލެން އޭނާ ބޭނުމެއްނުވެއެވެ.\n"ހިކެން މަސައްކަތްކުރާ ވަރަށް އަދި ފަލައެއްނުވޭ. އެކަމަކު ތިވަރުގަ ބަލާތި ހިފެހެއްޓޭތޯ" މޯހަންދާސް އޭނާގެ ހިޔާލު ފާޅުކުރިއެވެ. އަޒްކާ ލަސްލަހުން ވިސްނުމެއްގައި އިނދެ ޖޫސްތަށި ހުސްކުރަމުން ދިޔައެވެ. އެހުރިހާއިރު އެމީހުންނަށް ބަލަހައްޓައިގެން ބެލްކަނީގައި ނާހިދު ހުއްޓެވެ. އަޒްކާއާ ކުރިމަތިނުލާން އޭނާ މަސައްކަތް ކުރިކަމުގައި ވިޔަސް ދުރުދުރުން އޭނާ ދަނީ އަޒްކާގެ ހުރިހާ ހަރަކާތްތަކަށް ބަލަމުންނެވެ. އޭނާ ކިތަންމެ މަސައްކަތެއް ކުރި ނަމަވެސް އަދި އަޒްކާގެ ލޯތްބާ ދުރަށް ފިޔަވަޅެއްވެސް އެޅިފައެއް ނެތެވެ.\nހެނދުނު ދިހައެއްޖަހަން ގާތްވެފައި ހުއްޓާ އަޒްކާ އައިސް ކޮޓަރިއަށް ވަނެވެ. ހަފްތާ ބަންދަށް ވުމުން މިއަދު ހުރިހާ މީހުންވެސް ގޭގައި ތިބި ދުވަހެވެ. އެހެންކަމުން މެންދުރުގެ ކެއްކުމާއި ހަވާލުވީ އަޒްކާއެވެ. މީކާގެ ފަރާތުން އޭނާއަށް އެކި ރަހައިގެ ކާއެއްޗެހި ހަދަން ދަސްވެއްޖެއެވެ. އޭނާ ކޮޓަރިއަށް އައިސް ވަނީ ކޮޅަށްހުރެ މާބޮޑަށް ވަރުބަލިވާން ފެށުމުންނެވެ. އޭރު ސައިޑްކަބަޑް މަތީގައި އޮތް އޭނާގެ ފޯނު ރިންގުވަމުން ދިޔައެވެ.\n"ކީކޭ ނަތާ!" ނަތާޝާގެ ކޯލެއްކަން އެނގިހުރެ ފޯނުނަގައި ކަންފަތުގައި ޖައްސާލަމުން އަޒްކާ އެނދުމައްޗަށް ވެއްޓިގަތެވެ.\n"ހިނގާބަލަ ޝޮޕިންގް އަކަށްދަމާ..." ނަތާޝާ ވާހަކަދެއްކިއެވެ.\n"މިގަޑީގަތަ؟" އަޒްކާ އަހާލިއެވެ.\n"އަޒްކީ ބަލީތަ؟ އެހެންވިއްޔާ އަޅާނުލާ. ފަހުންދާނީ" ނަތާޝާ ބުނެލިއެވެ.\n"ނޫން. އަނެއްހެން ބައްޔެއްނޫން. މިއުޅެނީ ހޭލިއްސުރެ ފެށިގެން ވަރަށް ބޮޑަށް ބުރަކަށީގަ ރިއްސާތީ. މެއިން ފާޑަކަށް ދިލަވެސް އެބަނަގާ" އަޒްކާ ވާހަކަދެއްކިއެވެ.\n"އެހެންވީމަ ރެޑީވެގެން ނިކުމޭ ބޭރަށް. ކްލިނިކަށް ގޮސްލާފަ ދާނީ ވިޔަފާރިކޮށްލަން" ނަތާޝާ ހިޔާލުދިނެވެ. އަޒްކާ އެގޮތާއި ގަބޫލުވިއެވެ.\nތައްޔާރުވެގެން އަޒްކާ ބޭރަށް ނިކުތްއިރު ސިޓިންގްރޫމުގައި މީހަކު ފެންނާކަށްނެތެވެ. އިނާޝާގެ ކޮޓަރީ ދޮރުގައި ޓަކި ޖަހާލުމާއެކު ދޮރުހުޅުވާލިއެވެ. އަޒްކާ ފެންނަން ހުރުމުން ނިކަން ބޮޑު ހިނިތުންވުމެއް ރައްދުކޮށްލިއެވެ.\n"ދައްތާ! އެބައަންނަން ބޭރަށް ނިކުމެލާފަ" އަޒްކާ ހުއްދައަކަށް އެދުނެވެ. އިނާޝާ ބޯޖަހާލުމުން އަޒްކާ ސިޑިން ފައިބަން ފެށިއެވެ. އޭރު ފޯނެއްގައި ހުރެ ނާހިދު ސިޑިން އަރަމުން ދިޔައެވެ. އަޒްކާ ފެނުމުން ކުޑަކޮށް ހުއްޓިލިއެވެ. ތައްޔާރުވެގެން އަޒްކާ ދާތަނެއް ބަލަން އޭނާ ބޭނުންވިއެވެ. މިފަހަރު އަޒްކާ އޭނާ ހުރަސްކޮށް އެދިޔައީ އަޅާވެސްނުލައެވެ. ބޫޓަށް އަރައިގެން ނިކުންނަންދެން މަޑުކޮށްލުމަށްފަހު ނާހިދު ބާރު ހިނގުމުގައި ގޮސް އޭނާގެ ކޮޓަރިއަށް ވަނެވެ. އަދި ބެލްކަނީގެ ދޮރު ކަހާލުމަށްފަހު ނިކުމެ ރެއިލިންގްގައި އަތް އަޅުވައިލަމުން ތިރި ބަލައިލިއެވެ. އޭރު ކުރިން ރެއަކު ފެނުނު ރަތްކުލައިގެ ކާރަށް އަޒްކާ އަރަނީއެވެ. ނާހިދަށް މޭގައި އަތް އަޅައިލެވުނެވެ. ހިތުގައި ޖެހުނުވަރުން އޭނާ ދެތުންފަތް ބާރަށް ފިއްތާލިއެވެ. ދެން ފެނިގެންދިޔައީ ހީގަތްތަނެވެ. ހެމުންހެމުން ގޮސް އޭނާ ހުއްޓުނީ ލޯގަނޑު ކުރިމަތީގައެވެ.\n"ކީއްވެ؟ ކީއްވެ އަހަރެން ދެރަވާންވީ.... އެމީހަކު ލޯބިވާނެ މީހެއް އެނގޭނީ އެމީހަކަށްނު!" ލޯގަނޑުން ފެންނަމުން ދިޔަ އަމިއްލަ ސޫރައާ މުހާތަބުކޮށް ނާހިދު ބުނެލިއެވެ.\nއަޒްކާ ގޮވައިގެން ނަތާޝާ ދިޔައީ އޭއެމްޑީސީ ކްލިނިކަށެވެ. ޑޮކްޓަރަށް ދައްކައި ޓެސްޓްތައް ހެދުމަށްފަހު ދެކުދިން ނިކުމެ އެކި ފިހާރަތަކުން ވިޔަފާރިކުރިއެވެ. ގެއަށް އައިއިރު މެންދުރު ނަމާދަށް ގޮވަން ހުރީ ކުޑަ ވަގުތުކޮޅެކެވެ.\nމެންދުރު ނަމާދުކޮށްގެން އަޒްކާ ކޮޓަރިން ނިކުތީ ފޫހިވެގެންނެވެ. އަތުގައި އޮތް ފޯނު ރިންގްވާން ފެށުމުން އެފޯނަށް ޖަވާބުދިނީ އެއީ ނަތާޝާގެ ކޯލަކަށް ވީތީއެވެ. ސިޓިންގްރޫމުން އެއްވެސް މީހަކު ފެންނާކަށްނެތެވެ. ސޯފާގައި އިށީނުމަށްފަހު ޓީވީ ހުޅުވާލިއެވެ. ޗެނަލްތައް ބަދަލުކުރަމުން ދިޔައިރު އެއްވެސް ތަނަކުން އޭނާ ގަޔާވާ ކަހަލަ އެއްވެސް ޕްރޮގްރާމެއް ނުދައްކައެވެ. އެހެން އިނދެ އިރުކޮޅަކާ ނާހިދުގެ ކޮޓަރިއާ ދިމާއަށް ކަޅިއެއް އެއްލައެވެ. އިރުއެރިފަހުން ނާހިދު އަދި ނުފެނެއެވެ. އަނެއް ދުވަހަކީ މޯހަންދާސްއާއި އިނާޝާ ފުރާ ދުވަހަށްވާތީ އިނާޝާއާ އަނގަތަޅާލަން ހިތާ ޓީވީ ނިއްވާލުމަށްފަހު އެކޮޓަރިއާ ދިމާއަށް އަޒްކާ ހިނގައިގަތެވެ. ދެފަހަރަކު ޓަކި ޖަހާލުމުންވެސް ކޮޓަރިން ޖަވާބެއް ނައެވެ. އޭނާގެ ފޯނަށް މޯހަންދާސް ގުޅީ އެކޮޓަރީ ދޮރުމަތީގައި ހުއްޓައެވެ. މޯހަންދާސް އެދުނީ އޭނާ ނާހިދުގެ ކޮޓަރިއަށް އައުމަށެވެ. އަޒްކާ ވިސްނާލިއެވެ. އަނެއްކާ ކަމެއް ގޯސްވީނޫންބާއެވެ. ނާހިދު އެއްޗެކޭ ކީ ހެއްޔެވެ؟ ދެވިސްނުމެއްގައި ހުރެފައި އަޒްކާ އެކޮޓަރިއާ ދިމާއަށް ހިނގައިގަތެވެ.\nމަޑުމަޑުން ދޮރު ހުޅުވާލުމަށްފަހު އަޒްކާ އެތެރެއަށް ބޯދިއްކޮށްލިއެވެ. އެނދުގައި އިން ނާހިދުގެ ކަޅި އަޒްކާއާ ހަމަވުމާއެކު ދެހިތަށްވެސް ކުރުވީ އެއް އަސަރުތަކެކެވެ. އިރުކޮޅަކު ނާހިދު އަޒްކާއަށް ބަލަހައްޓައިގެން އިނެވެ. ނަޒަރު ބަދަލުކޮށްލީ ނާހިދެވެ. އޭނާ ކިތަންމެ ވަރަކަށް އަޒްކާގެ ދެލޮލަށް ބެލި ނަމަވެސް ހޯދަން ބޭނުންވާ ސުވާލުގެ ޖަވާބު ނުލިބޭނެތީއެވެ.